text:
娛樂圈有唔少老夫少妻,不過結局多數係悲劇為主,比如前「TVB小生」吳啟華同細佢21歲前妻石洋子,吳啟華成為咗對方嘅提款機,石洋子就月月歐洲豪華游買奢侈品.
另外一位難兄難弟梗係要講到魏駿傑,佢曾經係TVB一線小生,同歐陽震華地位相當,拍攝《陀槍師姐》嗰陣最紅,同劇中陳三元嘅滕麗名戲假成真.
魏駿傑同滕麗名從地下情到戀情浮現水面,經歷咗八年時間,當所有人都以為佢哋會開花結果嘅時候,喺大陸拍劇嘅魏駿傑卻畀爆出出軌,同重慶女郎相戀并領證.
不過好景不長,四年前張利華鐘意踩單車,更同前港隊單車手鄧宏業傳出婚外情,之後佢仲唔避嫌,繼續參與友人嘅單車聚會同飯局,然而冇一次係同老公魏駿杰同行.
當年魏駿傑出軌,而家佢報應都嚟咗,佢舊年畀爆出戴綠帽,重慶嫩妻張利華再次出軌,同外籍男行為親昵,事後更傳出正在辦理離婚手續.
52歲嘅魏駿傑為咗家庭周圍拼搏,發福變中佬,而得30歲嘅老婆卻芳華正茂,呢幾年樣貌身材突變keep住戰斗格.
魏駿傑明知道婚姻有問題,但佢唔想去面對,繼續個個月做人肉提款機,以為用錢就可以挽留老婆嘅心,盡管畀戴綠帽,魏駿傑揚言會承擔起做老竇嘅責任,獨力撫養愛女Jessica成長.
受疫情影響,一路翻大陸登臺賺錢嘅魏駿杰都係手停口停,為咗養女,加埋要畀出軌嘅前妻撫養費,佢不得不要賣咗自己嘅豪宅.
魏駿杰更加有意移居去大馬展開生活,佢自覺大馬讀書比較輕松,生活亦比較悠閑,啱囡囡,一切以囡囡為先,果然係廿四孝老竇.
Like MisshkNews Facebook!不出门也能知天下事~


c: text/html

text:
2016-11-25 (Friday)
今朝早時我同 Max 講過話放學同佢去街,等佢放學返黎時,睇 openrice 見到一間貓 cafe,喺油麻地,有得食吓野又可以俾佢同啲貓貓玩吓,玩完仲可以順便去買啲練習俾佢溫習同準備下星期測驗.於是返屋企換件衫咩個袋就出門口啦!佢有話想去公園玩,但公園咁近,幾時都去得啦!而且就快測驗,我同佢講話測完驗先可以去玩,去貓 cafe 有得同貓貓玩又可以食埋野,佢都好開心好期待.
點知….呢個係一個錯誤既決定…..
Max 同啲貓貓玩左陣,我地就叫野食,大約過左20分鐘就開始食野.食到咁上下阿仔就繼續搵啲貓貓玩,跟住開始走埋黎係咁捽眼,我叫佢唔好捽啦!佢話好痕,我望吓佢係咪有貓毛或者其他嘢入眼,望咗幾次又用紙巾同佢抹吓,都唔覺有嘢入左眼,但就發現到佢隻左眼有啲透明嘅嘢,好似啲 Gel 咁樣?唔似係外來物,但我又完全諗唔到係啲乜,又抹唔到.佢突然間好攰好眼訓,可能因為返完學好攰要午睡果種,我叫佢合埋眼休息吓先.然後再發現佢塊面起左啲紅色同一粒粒,佢覺得痕又去抓,我開始估到佢應該係敏感啦!!於是拿拿林食埋果少少嘢就即刻同佢去睇醫生,前後逗留左喺 cafe 大約40分鐘,而開始敏感係嚟到之後35分鐘左右.
Btw,啲嘢食其實都幾唔掂!!不過埋單個價錢同餐牌既唔同?平啲喎!埋單 $128.
落到樓下本來想搭的士去長沙灣睇雷慕德,但搵的士時突然記起我地嚟果陣經過過一間診所,不如近近哋去呢度睇算啦!入到去…嘩!好多人呀!想想哋走…不過都入左黎就登記啦….雖然話要等半個鐘,但阿仔佢好攰好眼瞓,合埋眼行路,都係唔好周圍走.等既期間佢一直 ZZZZ,好在冇騰來騰去咋!可以俾佢休息吓.
醫生先睇佢隻左眼,話果啲透明 gel 狀既野係佢眼球既啫喱因敏感而腫脹!阿仔患上急性敏感症,話呢啲滴眼藥水都冇用,咁我又唔會亂同佢用眼藥水,我自己不嬲都唔用呢啲野.醫生仲建議我喺診所餵埋阿仔食咗藥先走,唔係就可能連隻右眼都腫埋.(結果都係腫哂) 睇埋咳同流鼻水,都只係俾兩支藥水 : 敏感同咳,仲有盒藥膏搽敏感.即刻食次藥先走,搭的士返去.阿仔一直都好攰,瞓住咁行返屋企.
[醫生話要戒口,唔可以食:蛋,牛同海鮮]
返到去佢係房訓多陣,我就即刻將所有衫褲褸,有機會痴住D可能係既致敏源全部拎去洗.
Max 只係恰著左一陣就話唔訓,走左出電腦椅度坐,我先發現佢兩隻眼已經腫成咁!!
唉…好慘豬呀!!心痛死我啦…..
搬佢去梳化訓等佢舒服D.可能本身眼訓再加上食咗藥,佢連飯都食唔到,唯有抱佢入房俾佢繼續訓啦!
到夜晚十一點果轉藥都係訓住黎食…仲要唔肯食,惡啲咁整醒佢先知道要食藥,咁就會肯食.(因為佢訓住咁係好難氹)
2016-11-26 (Saturday)
第二日一朝早六點左右就醒左,食飯同食藥,仲好似好有精神咁拎啲故事書出黎睇.
之後就一直自己喺房玩同睇書,我食完早餐繼續大覺訓.
一朝早對眼咁腫,但都可以係咁睇書….
食完早餐即刻睇書,當時對眼都係好腫,想佢休息多啲都唔肯.
十點半食第二次藥,我要佢十一點去訓一陣,佢肯上床,但係就一直訓唔到,最後都係要我陪住佢,輕輕拍下心口仔先訓得著,成個BB咁…哈哈…
仍然有少少腫
訓醒我地就出去食 lunch 啦!對眼已經好左好多啦!但仍然可以睇得出有少少腫.
鼻水變得好杰,而且好多,每次同佢清潔都有一條好長既蟲蟲,哈哈!
2016-11-27 (Sunday)
今日終於好左八九成啦!十二點左右去飲茶果陣仲唔小心…醒唔起,俾佢食左兩個奶皇飽,仲有有蝦既燒賣.好在冇咩事,可能因為之後就食左次藥啦!
之後我地出左街,一直到到夜晚都冇再食藥.
大約8點幾左右,Max 對眼又開始有點腫了!
2016-11-28 (Monday)
今日要返學啦!而且仲要測驗.
有諗過唔俾佢食藥,怕佢冇精神去應付測驗.
最後都係以佢身體行先,俾左藥佢食.
一來怕佢好似尋晚咁,隔太耐冇食藥又眼腫,二來佢仲有咳.
放學時佢都好精神冇咩事,所以話小朋友啲精力係好強勁架!!
之後我都唔再見到佢對眼有腫,算好返?
不過都係怕佢可能會仲有少少敏感,所以都唔俾佢食蛋同牛住,以防萬一…..
咳同鼻水(涕)既情況冇乜改善,好多痰.
2016-11-29 (Tuesday)
就咁睇就應該好返哂,眼冇腫.
帶左個車輪包做茶點,買果時又係一時忘記左,好在佢冇咩事.
至於咳都係未好返,仲好多痰,夜晚訓覺好似咳多左.
鼻涕少左啲.
返學前冇食藥,放學先食,全日只食左一次藥.
相信呢個急性過敏應該好得八八九九啦!經過今次之後真係唔敢再帶佢去貓 Cafe,估唔到 Max 會對貓毛敏感成咁…..佢知道唔可以再去都有啲失望,但係冇辦法啦~等你大個啲先,睇下到時會唔會好啲?其實我諗可能係因為果度太多貓先會咁,如果平時佢只同一隻貓貓玩(我地以前樓下間狗狗 Shop 都有隻貓)又未試過有事.

robotstxt: allowed

filter: keep


text:
貝加爾湖
位於俄羅斯西伯利亞嘅南部,貝加爾湖係冬季最佳欣賞嘅景點!每年嘅一月會開始結冰,一開始係冰水混合,亦都係湖面浮着啲碎冰.到一月嘅中下旬,湖面開始結成冰,甚至可以通車,呢個亦都係點解湖面開始上面有車會行過.我哋有機會見到咁奇妙嘅景觀,前提係我面上面要有足夠嘅積雪.好好彩,呢個冬天嘅聽講係135年來最大一降雪,所以冰面完完全全比大雪覆蓋.
伊爾庫次克
呢座東西伯利亞第二大嘅城市,距離貝加爾湖只有70公里咁遠,因此呢度都理所當然成為左黎玩貝加爾湖嘅聚集地.個城只有80萬人,但係呢個大細係我始料未及嘅,你會覺得呢度好大好大,有酒店出嚟玩至少都要半個鐘頭嘅時間,你完全分唔清自己喺邊度,只係會感嘆點解我仲未走出呢個城市!
點行都行唔出座城!!真係好大好大...
喀山主教座堂
嚟到呢個城市嘅第一站,導遊就帶我地直接去到呢間教堂啦,應該係覺得呢個最靚掛!其實,第一眼見到呢幢紅色嘅外牆搭配藍色尖頂嘅東正教堂,覺得好似童話裏面城堡一樣,好靚!但係當你睇到第二眼,你就會覺得呢座教堂嘅外觀其實太新,好似一個玩具咁樣,少咗歷史嘅滄桑感,反而會覺得有啲唐突!大家自己睇一睇,睇吓咪好似我咁諗啦!
看久啲,覺得藍同紅好似又有一啲唔太夾~
但入面就真係好靚嘅,嗰種金碧輝煌嘅燈飾,加上嗰種壁畫嘅襯托,成間房都好有格調!唔講以為,呢一座係宮殿,而唔係一個教堂!
斯納門斯基修道院
導遊話呢度係西伯利亞最古老嘅修道院之一,修道院門前有塊草地,亦都係好多名人嘅墓地.呢坐建築,望落其實外觀就比較樸素,但係裏面有壯觀嘅壁畫,甚至仲有俱金棺.大家睇下呢裏邊,真係有嗰種神聖嘅味道,一齊體會下啦!
同樣!入面比我的反差感實在是太大啦,好華麗
基洛夫廣場
呢度係離我哋嘅酒店唔遠嘅地方,行路呢就大概10分鐘左右.而呢個廣場係號稱呢個城市嘅發祥地,亦都係州政府嘅地方.隔離有三個大教堂,再行多幾步呢就一個凱旋門,企喺橋都仲可以眺望成個河邊嘅景色添!
慘烈嘅戰爭拆散左無數嘅家庭,俄羅斯人呢人到而家都好掛念嗰啲戰爭烈士嘅,所以就成日都可以見到成雙成對嘅年輕人,嚟到呢度結婚定下銘誓.所以呢度燃燒着永不滅色嘅明火,為咗戰爭同埋和平牽出人生命嘅人,佢哋嘅功勛同埋靈魂都永垂不朽.
李斯特維揚卡小鎮
呢個小鎮係安卡拉河同埋貝加爾湖嘅交界處,來到貝加爾湖旅遊嘅遊客一定會以呢度為目的地,因為呢度可以玩啲冰上項目,例如雪橇同埋冰常滑梯等等啦.呢個小鎮係貝加爾湖隔離位一人工開發嘅小鎮,其實就得一條主街嘅啫,嗰邊就一個市集嚟嘅,有幾間小餐館咁.因為每一日都好多人喺度,想搵一個位坐都要等一陣㗎!
主要就係食俄羅斯熱辣辣嘅紅菜湯,同埋燒豬肉咁樣啦.啲嘢食都幾好食架,係咁凍嘅天氣食啲咁熱嘅嘢,不過呢啲肉姐嗰啲煙燻嘅味道同埋都幾鹹!不過海鮮就幾推薦的!
我哋喺呢度留一大半日,但係真係好凍,大家記得要着多啲呀!水上面有一層霧,我諗係因為水嘅溫度比較高掛,睇睇下發現湖水真係幾藍,應該幾乾淨水質極好!
奧爾洪島
我哋終於嚟到貝加爾湖嘅面啦,我哋駕車一路沿着北行,兩邊就係遼闊嘅大草原,導遊話呢度夏天就非常之靚,綠綠嘅草原,同冬天嘅白海即係有啲分別架!
坐左五個鐘頭車我哋終於嚟到貝加爾湖,而島上嘅交通工具基本上就係俄羅斯嘅麵包越野車,因為佢實在係太強悍啦!因為嗰啲路好難行,成地都係碎石同埋障礙物,所以,架車都成日銀下銀下~
其實去到呢度只係可以睇藍冰,呢藍冰就可以大概分為兩種,一種呢就係碎冰喺湖景完全凍着嗰陣堆積左係表面度,不規則咁樣露出來,藍色嘅好靚!更加靚嘅呢就係喺石隔離比湖水不斷拍打着,形成左一啲冰口,亦都係藍色嘅嘢!呢個時候你行一個洞入面去睇,視覺效果會更加震撼㗎 !
我個人最鍾意一定是呢種,好似一粒粒外星來的寶石!似唔似空間寶石呢!!!
好多人話,嚟到貝加爾湖睇一個咁樣嘅雪景同埋冰湖,會唔會太長,唔係咁化算呢?其實唔係啦,我想講時間真係太短,喺呢度嘅美麗係需要等待,亦需要運氣,更加需要嘅係耐心.不妨花多幾日時間,喺寒冬,係貝加爾湖發掘下一下呢個美麗嘅白色世界,欣賞下大自然零下之美啦!
#寫出你遊歷 #hutchgo資助旅費1000蚊


text:
港究專員又有好嘢介紹畀大家,今次係 Rebatesme ,同佢個網頁名一樣,係一個回贈網站.個個都買同一樣嘢,唔通每個人都要畀同一樣嘅價錢落同一件貨度?有無方法可以買得平啲呢?近年嘅科技發展令到網上購物愈嚟愈方便,可以令商戶免卻鋪租同倉租嘅支出,再加上受疫情嘅催化網上購物愈嚟愈普及.跟住落嚟港究專員會教大家一個方法,令到大家唔會成為畀多咗錢嘅一份子.
Table of Contents
回贈網站其實係咩嚟?
回贈網站係可以令你喺網上購物嘅時候可以慳多啲嘅一種手段,透過用特定嘅方法,例如使用專屬嘅鏈結去買嘢或者使用唔同嘅推廣代碼,就可以有唔同嘅回贈或者優惠.就好似之前港究專員介紹過嘅 iherb 咁,利用港究嘅特定優惠碼,就可以有特定嘅折扣!不過補充返:港究專員所推介嘅唔會有賣個人資料嘅可能架.如果你想知多啲關於唔同嘅網購平台,可以參考吓:
如果你有任何問題想問吓港究專員,歡迎你喺唔同嘅渠道搵我哋架!Telegram 討論區入面會有港究專員分享更加多要注意嘅點,包括更多抵買嘅鋪頭同其他優惠著數分享添!正所謂贏在起跑線,第一時間收到著數情報先可以快人一步,理想達到!
歡迎入嚟港究Telegram討論區,一齊慳,一齊脫離買同一件貨但係畀貴啲嘅一群.
小心騙案 (2021-04-12 更新)
唔知你有無收過呢兩個電郵同SMS 話你知 Rebatesme 準備執,之後叫你用佢嘅競爭對手呢?
喺睇官方解釋之前,可以睇吓當中有無咩破綻.
其實睇落去好似好正常,但係細心啲睇可以見到SMS 嗰段字第三行 closed 嘅前後都係唔知點解會多咗格空格.另外電郵又有一條不明來歷嘅link.
順帶一提,不明來歷嘅link 千祈唔好撳入去,廢事有一啲黑客或者有心人士可以有機可乘.
港究專員收到之後即刻向 Rebatesme 官方問返發生咩事,確認上面嘅兩個可疑信息都唔係真嘅,即係佢哋唔係要倒閉.
如果你有咩疑問都可以問返Rebatesme官方或者重新設定自己嘅登入密碼,以策安全.
Rebatesme申請教學
首先你要經過下面嘅連結去到.
每次入去嘅時候都要做呢個動作,為咗要確認你唔係電腦
跟住你可以喺中間嘅部份輸入一個電郵地址同埋設定一個密碼就可以完成註冊嘅程序.
你亦都可以用 Google,Facebook,Apple嘅賬戶嚟做登入.
至於想知有邊間商戶係抵買或者想知點用嘅,就要睇到落最後喇!
點樣用回贈網站?
其實大部份嘅回贈網站都係大同小異,搵返喺回贈平台中想買嘅網站,然後用返 Shop Now 嘅功能就可以.因為呢個網有埋優惠券,所以下面會用 Adidas 香港做第一個情況 (無優惠券) 嘅示範,跟住會用有優惠券嘅 Mountain Steals 嚟做第二個情況 (有優惠券) 嘅示範.
登入之後就可以搵返 Adidas HK 嘅相對頁面
然後要撳左手邊綠色嘅 Shop Now
之後佢會彈出呢個畫面,你可以唔需要理佢,跟住佢會彈去 Adidas HK 就可以好似平時咁繼續你嘅購物喇!
第二個情況 (有優惠券) 示範
遇到第二個有優惠券嘅情況點算?
首先你要登入咗先可以知優惠碼係咩,同埋留意吓回贈可唔可以同優惠碼一齊用,了解清楚之後就可以去返第一個情況咁,撳左手邊綠色嘅 Shop Now開始你嘅購物旅程.
Rebatesme 有咩咁正要用佢?
今次介紹嘅同之前介紹過嘅回贈網一樣,都係透過網上購物嚟拎回贈,唔同商鋪有唔同嘅回贈比率.
回贈比率係會時不時就會轉,所以以下嘅截圖都係只供參考
提示:你一定唔可以用一個有 ad block 或者一啲有阻止第三方 cookies 嘅瀏覽器嚟買嘢,例如之前港究專員之前推介過嘅 Brave Browser,如果想知多啲,可以參考吓 :
有香港嘅鋪頭 ,例如有 Adidas HK,Nike HK,Juice HK等等
Ebay
除咗上面講過嘅商舖之外,仲有好多唔同大大小小嘅優惠,可能你會有驚喜呢?
例如有之前港究專員介紹過嘅 VPN 同埋 MountainSteals,尤其VPN呢類虛擬產品,個回贈活動時甚至高達80%!
如果你想知多啲關於 VPN 或者 Mountain Steals 嘅話可以睇吓:
留意點:注意國家
好多唔同嘅商鋪都有喺唔同嘅國家開業同埋有當地嘅網站,要注意你睇中嘅貨係喺邊個國家嘅嗰間商鋪.例如:下面所講嘅 Mountain Warehouse 係有 US,UK,AU三個國家嘅網站.溫馨提示吓大家:同一件貨可能喺唔同國家都有得賣,可以睇晒先落單,可能你有意想不到嘅驚喜呢!
Mountain Warehouse UK
Mountain Warehouse US
如果7個工作天後仲係收唔到回贈咁點算?
你可以去一個位叫做 Missing Cashback 度填form,好似港究專員下面咁樣.首先揀返係邊間商鋪,跟住填返日期同你畀咗嘅金額,之後複製返購物確認嘅 email,最後就撳 Submit 就可以等消息!
提示多次:你一定唔可以用一個有 ad block 或者一啲有阻止第三方 cookies 嘅瀏覽器嚟買嘢,例如之前港究專員之前推介過嘅 Brave Browser
希望大家都可以同港究專員一樣搵到自己心水嘅禮物啦!
如果你想知多啲關於唔同嘅網購平台,可以參考吓:
(SmartBuyGlasses眼鏡篇)PRADA HKD1,000 / 55折Acuvue系列!教埋你揀鏡架鏡片!
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!唔好漏咗Follow Kong’s Cult嘅Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
旅行日期: 2016/05/09
野性西伯利亞
6:45鬧鐘響,琴晚兩條肥蟲瞓得超好完全冇”生保床瞓吾着”嘅問題.而家係攝氏8度,快手換埋件衫就出門口準備you jump I jump,我地位韓國朋友同hostel職員已經係門口等我地.係hostel附近只有一個落水位,其他都係懸涯,跳咗落水吾跌死都會因上吾到岸凍死.職員一而再再而三咁勸我地放棄計劃因為而家落水係非常危險,就連當地人都要等到七八月先游.佢一再表示如果出咗啲咩意外佢地hostel係吾會負任何責任.但其實佢真係好好人,見我地三個女仔仲特登早起陪我地行過過山頭確保我地順利上岸.今朝練過吓啲對白,拍落水前嘅鏡頭都冇問題,但當我地抵達唯一落水處,肥蟲二人終於識得驚啦…
落咗山坡去到一個小海灣,成個海面都佈滿哂浮冰,哇好壯觀呀!我地仲雄心壯志咁想走到深水區,個職員見我地咁瘋癲即刻上前band我地條橋,用帶住濃濃俄國口音同我地講”no deep water, only here, you will cut youselves!” 雖然心思思想行出啲,但唯有見步行步.我地拎支溫度計探吓溫度,點知吾對路喎,肥蟲二表示支針拮吾到入水,望清楚啲先發現成個湖面伸延至岸邊都結咗層薄冰,一探水溫由12°C急降到1°C!!!踩落啲沙度嗰吓…肥蟲一心諗可吾可以吾跳?吾係而家縮沙呀?!我地隻腳都未掂到水,就咁踩住沙都已經又凍又痛.為咗費事整傷自己,我地拋石頭入水整碎咗部分冰面.好遺憾因為能力同環境所限,我地未能係冰湖游水,只可以”浸”.我地落水位置好近岸,但冇得再去深水位因為身後已有一塊大型浮冰.基本上一浸落水第一感覺係極凍,之後就係劇痛同埋麻痹.應該係冇乜知覺,成個腦得個痛字,再浸耐啲我地真心覺得會凍傷同折肢.唉一心諗住拍一次吾洗NG,點知人係有要求嘅我地因為凍到腦閉塞NG咗1次,嗰種凍肥蟲一二表示發夢都仲記得!
上番岸隻都仲仍又痛又痺,整損咗都冇感係翻到房見到流血先知咩事.因為係水裏面嘅溫度仲低過係地面,所以上咗岸冇咁難受,但直至我地行過座山番到hostel隻腳先有番些少感覺.係呢度要多謝Eunji呢位韓國朋友晨咁早起身幫我地拍片,亦要同睇實我地嘅靚仔職員叔叔叔講聲吾該!
我地一直覺得係俄羅斯會冇啖好食,咪又係羅宋湯同埋硬過磚頭嘅麵包!但係係Olkhon Island我地可以用好平嘅價錢食到地道農村菜.一食驚為天人!係呢度住兩兩日,每一味餸都超啱我地胃口,肥蟲二差啲連碟都想吞埋落肚!基本上佢地菜式材料簡單,煮法健康,離吾開:洋蔥牛肉薯仔,燉炆焗.早餐好豐富,有碗望落好似白膠漿嘅叫Kaшa(燕麥粥),基本上一粒燕麥都食吾到,佢地將燕麥磨成粉再加牛奶同糖去煮,甜甜地嘅糊仔肥蟲一表示極度喜歡!燕麥粥,pancake,烚蛋,再加一杯濃茶,太幸福,放低碗碟時記得要同啲侍應講聲Cпacибo!
當食完早餐執好行裝我地就要準備出發去road trip! 9個人搭住架麵包車去Olkhon Island嘅北部探索,中途要比錢入國家公園.大部分薩滿建築都係國家公園範圍,景點同景點之間都有着一段大距離,加上我地hostel位於南部,沿途會坐住麵包車,所以今日成個trip會由10:30去到17:00.
貝加爾湖對岸係布里亞特共和國,係西伯利亞除咗俄羅斯族人,亦都吾難見到貌似蒙古人嘅少數民族,係呢度布里亞特人就係人數最多嘅少數民族.雖然而家好多人都已經定咗居,但遊牧民族嘅特色都仍然保留落嚟.呢啲遊牧民族信奉薩滿教,認為萬物皆有靈,崇拜一切事物.以前每一個族群都有一位薩滿,大家可以理解為巫師,佢地統領自己嘅族群,有着至高無上嘅地位.族人有病會搵薩滿作法醫治,佢地亦會預測天氣祈求食物豐足.聽落好似吾係幾科學,但的而且確歷史上有出過幾位傳奇薩滿,能醫百病,能與大自然溝通,仲成功帶領族群走出幾次險境.可惜嘅係而家已經再沒有薩滿,只有一啲為做旅客生意嘅人仿照薩滿儀式.薩滿係世襲,但係西伯利亞佢地就有段悲慘歷史,以前蘇聯為咗鞏固係西伯利亞嘅權力屠殺所有薩滿,Olkhon island就係佢地最後避難港.
我地今日同琴日識嘅韓國女仔一齊行.車上仲有位俄羅斯女仔,基本上吾識用英文溝通,我地大部分時間就係問佢俄語發音.雖然因溝通上嘅障礙我地傾吾到好深入但我地感覺到大家對識新朋友嗰種雀躍.
西伯利亞嘅天氣真係變幻莫測,上一秒太陽曬到熱辣辣,下一秒一陣寒風吹過凍到入心入肺.睇相應該都見到呢度天氣好好,太陽突級猛,但曬吾等於暖.係呢度吾帶太陽眼鏡真係會曬到眼盲,肥蟲二話皺眉皺到肌肉酸痛.返到hostel, Alex話今日天氣unusual,正常五月吾會大風,當我地走去十三支薩滿石柱時啲風大到可以吹走我地,嗰下真係驚,個天烏雲密佈,薩滿石柱係山坡上,一行雷我地真係會死硬!當強風時,吾記得帶磨沙臉霜吾緊要,行出室外,啲風連帶沙石會自然幫你打磨光滑(粗暴地).
大自然廁所
島上有座對稱岩石叫男女石,如果想生女就行去右邊,想生仔就去左邊.肥蟲一畏高所以就冇爬到上去.
晚餐時間又到,一如既往冇令我地失望.一入夜氣溫驟降,手襪,頸巾,羽絨都要出哂嚟,連啲貓仔都入哂去餐廳取暖.餸菜好豐富,薯仔湯配意粉,清淡得嚟又飽肚.千層沙律,最底層係沙甸魚,上層係生洋蔥配煮到熟透嘅紅蘿蔔同埋沙律醬碎蛋,完全係驚喜位,勁好食!燉牛肉好食到吾洗講,rice先係重點,雖然望落同食落冇一忽似飯,望落似薏米食落就有口感得多,肥蟲二好似食上隱!仲未飽?吾緊要仲有甜品–糖霜甜麵包.終極K.O.簡直係人間極品!
係呢度不時會見到係木柱上或樹上綁有七彩絲帶,好多人會突登嚟綁祈福絲帶同用硬幣許願,但因為我地冇多餘錢所以就冇咁做啦!
星空…你睇過未?香港最多咪又係得西貢有星星,但我地係呢度,凍就凍啲但抬頭一望,多到可以用星塵形容,香港…自然冇得比.番到房冇耐大停電,唯有拎住電筒執backpack同打呢個blog,去旅行真係咩都有機會發生.


text:
一秒決定用邊種印刷技術
大家有冇發現,當你地準備好設計既時候,好多時都唔肯定應該用邊一種印刷技術先可以配合到你地既衣服設計或者班衫,又或者睇完我地既印刷技術頁,都唔太肯定應該用邊一個方法先可行,又或者揀好方法但係職員同你講依個方法唔太適合你既衫呢?
係依篇文章,我地會用圖案係唔係實色依一個籣單既指標黎判斷你地既圖案設計係適合邊一個印刷技術.你可能會問,點樣既圖案先算係實色呢?答案好簡單,就係你既圖案既色係唔係可以確實咁樣數到係幾多隻色,不過要記住,漸變既顏色唔可以當係2個色,因為係漸變既過程入面係有多到你用肉眼數唔到既色係入面.
實色的印衫技術
1.絲網印刷
絲網印刷既原理就為圖案入面既每一個顏色開一個絲印既網版,然後再掃番相應既絲印印漿係唔同既網版上面,從而印出一個多色既圖案.心水清既讀者應該可以發現跟據以上既講法,如果一啲漸變色既圖案係溝唔到一啲漸變色既印漿出黎印落件衫上面,所以我地先張佢地歸類為實色既印衫技術.
2.刺繡/繡章
無論係普通既刺繡,繡章,貼布繡或者係其他既刺繡技術,如果要用到刺繡既話,我地會首先進跟據圖案設計進行打帶既程序,讀者們都可以張佢理解為好似絲網印既開網版,打完帶之後我地會選番相對既線進行刺繡.當然,係印刷多於一種顏色既圖案係會用到唔同顏色既線,但係現時係市面上係唔會搵到漸變色既線,所以刺繡既話都係適用係實色既圖案上面.
非實色的印衫技術
1.燙畫/柯式燙畫
燙畫可以應用既圖案十分廣泛,我地會首先張需要印刷既圖案打印落去一張燙畫紙,原理同用影印機一樣,打印係燙畫紙上面既圖案係冇顏色上既限制,無論係單一個色或者係無限咁多個色做法都係大同小異,印好圖案係燙畫紙之後我地就會直接張燙畫紙用熱燙機印上係衫到,所以要印漸變色既圖案既話大家都可以考慮用燙畫.
2. 熱昇華
相信大家對於熱昇華依個字一啲都唔陌生,依個技術好多時都會用係運動波衫上面,大家係街見到一啲成件都花碌碌既波衫或者係成件衫都有一個好靚既漸變色底圖都係用熱昇華印刷,熱昇華既原理就係首先張衫既顏色,底圖同埋需要印既圖案都一次過印落去一個媒介上面,然後再張圖案印去布上面,印係上面既圖案摸落去係唔會有特別既手感,但係熱昇華既方法只可以用係聚脂纖維既運動布料上面,想揀熱昇華既朋友仔需要注意一下.
3. 數碼打印
大家可以張數碼打印想像成我地一般既彩色打印機印圖案落紙一樣,當我地係電腦製作好圖案之後,透過衣服印刷專用既數碼機就可以張圖案直接打印係衫上面,用數碼打印印既衫摸上手會比較細緻,同時都唔會影響到衣服既透氣功能.比較常應用係數碼打印既圖案有潑墨,水彩圖案等等色彩繽紛既圖案設計.
4.絲印油墨
絲印油墨係絲印既其中一種,可用係印刷多色或漸變色圖案,但係用既漿同埋實際既做法都同一般既絲網印刷唔同.師傅先按照CMYK同埋白色來開版,然後再按照需要印刷既圖案黎做調整同埋印刷,出到黎既效果會好似數碼打印相約.這技術可以印刷漸變色既圖案同時唔影響衣服既手感同透氣程度,不過,絲印油墨有起訂量,一般最少100件起.


text:
有TVB「黃金拍檔」之稱黃翠如,洪永城,之前飛去澳洲拍攝旅游節目《出走歐洲》,呢次係佢地相隔五年后再度合體,兩個人十年前一齊去過歐洲拍攝過節目.
好多觀眾都表示一定會捧《出走歐洲》場,黃翠如喺社交平臺分享一張佢哋拍攝嘅花絮相,見到黃翠如坐喺綠油油嘅草地上,而洪永城興奮伏喺草地上,兩個人睇落默契十足.
而洪永城都曬出兩個人嘅合照,表示可能係最后一次一齊拍旅游節目,相信呢次旅行兩個人都會留低深刻嘅印象.
洪永城與黃翠如識咗好耐,一齊攜手從青春歲月行到而家,經歷咗人生唔同嘅階段,兩個人畀好多人覺得好襯,不過佢哋兩個嘅感情早就已經好似親人一樣.
而除咗洪永城同黃翠如之外,其實同佢哋一齊出身于有線娛樂新聞臺嘅幾個明星,就算一齊轉咗公司感情都好好,佢哋仲有一個「有線幫」,包括區永權,衛志豪,莫家淦同潘梓鋒等,大家成日喺埋一齊約食飯,友誼好深厚.
喺節目中,黃翠如透露洪永城爭佢承諾未兌現,原來當年四個好朋友一齊去柬浦寨旅行,之后做咗一個承諾,返嚟之後邊個先搵到第一個一百萬,就要請大家去旅行.
結果第一個達成目標嘅係洪永城,但係佢就唔記得呢件事,黃翠如喺節目里話:「你冇請我哋去玩呀.」洪永城笑住話:「至少我係第一時間用短信通知你哋.」
曾有人話過洪永城同黃翠如嘅感情係「友達以上,戀人未滿」,有香港網友寫咗一篇長文《每個男人的心中都有一個黃翠如》,獲得唔少網友共鳴.
其實兩個人多年都一直都係好朋友嘅關係,好似好多現實生活中嘅男女,都係多年好友,但係始終唔喺埋一齊.
可能係網友想要佢哋擁有一個童話般嘅結局吧,而家洪永城,黃翠如都擁有自己嘅愛情,黃翠如更加係同蕭正楠結咗婚.一生擁有噉一個合拍嘅朋友,想必都係好幸福.
Like MisshkNews Facebook!不出门也能知天下事~


text:
喪禮過後,賭王將擇吉安葬于摩星嶺1號昭遠墳場.呢個墳場都好系特別,不但風水極佳,賭王一線成個何東家族都大都安葬于此,包括賭王嘅一位“仇人”——佢親妹何婉琪.
賭王一生風流倜儻,雖然如此,還系有個唯一處唔嚟嘅女人,就系十姑娘何婉琪.
何鴻燊喺屋企排行第九,所以喺“賭王”之前,佢其實有個花名“九爺”.而排何鴻燊后面嘅妹就系何婉琪,人稱“十姑娘”.
賭王出身富貴之家,無奈后尾家道中落,佢跟住阿媽留喺香港,而妹何婉琪就同阿爸飛咗去越南,直到十九歲先重新返港.嗰陣嘅何婉琪人生得一個關鍵字,就系“靚”,唔信睇相.
因為生得靚,有人傳佢老竇可以喺越南東山再起開賭場,就系因為越南末代皇帝保大帝青睞于何婉琪嘅美貌.更有人話上海黑幫大亨杜月笙都曾敗喺何婉琪嘅花容月貌下.
賭王之所以成為賭王,佢妹何婉琪功不可末.成為賭王事業背后嘅女人.何婉琪跟爸爸去越南開賭場,耳濡目染嘅佢將呢份經驗帶回澳門,對后尾何鴻燊決定搞賭場有好深嘅影響.
喺何鴻燊開賭場之初,何婉琪仲毫不猶豫拎出200萬幫大佬,之后,更加系親力親為,入駐賭場打理生意一直做到總經理.當年何鴻燊同賭場另一個大股東葉漢發生內訌,都系何婉琪助哥哥一臂之力架空葉漢,幫何鴻燊獨食賭牌.
總之有呢個妹,何鴻燊如虎添翼,一直所向披靡.而何婉琪做嘢風格強硬,雷厲風行獨揀賭城大梁25年,一人之下,萬人之上.但系呢一切都因為賭王四太出現徹底改變.
四太梁安琪系一個狼角色,兼夾好有能力,到而家仍是澳博嘅掌門人之一.嫁賭王之后,就開始介入賭場生意將自家哥哥安排入賭場賬房,勢力擴張之路可以講系順風順水.
梁安琪明住暗里同何婉琪爭地盤,何婉琪不滿就一狀告到賭王度,但賭王非但冇幫阿妹,重將佢踢出董事局.從此兄妹反目,阿妹重將阿哥告上法庭,甚至出書控訴賭王騙錢,勒索……
加深賭王兄妹反面主要都系因為何家嘅一個驚天大秘密!啱啱返香港時何婉琪參加咗個家族聚會,小佢三歲堂弟何鴻章對何婉琪一見鐘情.
但何家系教條森嚴嘅精英貴族,不可能接受近親呢種不倫之戀.於是何家將何鴻章安排到美國讀書,何婉琪都喺屋企人安排下嫁咗畀富商麥志偉.
六年之后何鴻章留學歸來,兩人重逢又舊情復熾.何家再一次嗅到苗頭,火速為鴻章定下婚事,迎娶英國名媛佘安妮.
何鴻章出于對心愛女人嘅愧疚,恰好嗰陣又繼承咗一筆遺產,於是佢拎出200萬補償何婉琪,呢200萬湊啱系后尾何婉琪幫何鴻燊投資賭場嗰200萬.
甘到咗梁安琪賭場勢大嘅時候,何婉琪為鞏固自己勢力曾向賭王提出畀自己個仔麥舜銘入董事局,但賭王二話沒說拒絕咗.系因為佢恃宠生娇,又爛賭成性周圍欠債,兼夾所有債都系何婉琪幫佢還嘅.
咁麥舜銘知道咗就覺得舅父系睇唔起自己,咪自爆咗個驚天大秘密:自己并唔系麥志偉嘅仔,而系何東家族之后——何鴻章同何婉琪嘅野仔!(都有傳言系何婉琪自爆)
何鴻燊自然都好嬲,話曬對精英富豪家族嚟講“家丑唔可外揚”,但呢麥舜銘仲順勢認祖歸宗畀自己改咗名“何東舜銘”.
之後,何婉琪開始狂爆賭王猛料,比如自己系因為野仔嘅事受賭王控制,逼佢放棄股權并為澳娛搏賣命幾十年.同時,佢重告賭王數次違反公司章程,私自截留公用基金達40億美元等……當然,最后以何婉琪敗訴收科.
喺十歲到幾十歲,何鴻章同何婉琪不顧世俗同嘲諷都要喺一齊,仲生下一對仔女,可以講系真愛喇.但晚年時兩個人就突然間決裂,還系因為個仔.
何東舜銘有個發妻陳復生,佢為人溫婉賢惠,孝順有禮,公婆對佢自然系萬分滿意.只可惜何東舜銘生性風流,愛沾花惹草,陳復生提出咗離婚.
何東舜銘不愿畀贍養費,仲就鬧上咗法庭.何鴻章知道咗雷霆大怒,唔想睇住仔拋妻棄子變渣男,一氣之下,要同何東舜銘斷絕父子關系.
但何婉琪唔肯,同個仔出招,將何鴻章告上法庭,兼夾索要名譽損失費幾個億.隨后何鴻章都不甘示弱,將何婉琪告上法庭,聲稱當年嘅200萬并唔系贈與,而系投資,要求何婉琪還錢?
後來何婉琪同何鴻章嘅關系降至冰點,昔日愛人反目成仇,兩個人嘅心結直到最后何鴻章病逝都未曾解開.2017年9月何鴻章過身,留低遺愿想何婉琪同個仔出席自己嘅葬禮,只可惜最后并未如愿.何婉琪仔乸只系送上咗花籃同卡片.
隨后唔到一年,何婉琪都死咗,最後佢都冇同阿哥何鴻燊和解,甚至遺愿系要賭王還錢(何婉琪一直話何鴻燊吞咗佢二十億嘅賭場分紅).


text:
班褸設計攻略 – 班褸款式
1.班衛衣
秋意漸濃,,想信唔少想訂造班衫既同學都打算由訂製班Tee改為整訂製班褸,可以代表到自己班之外著住仲暖笠笠,,為秋天多加一份暖意.講到班褸又點會小得大熱門既班衛衣款式,分別係Zip Up拉鍊衛衣同埋班Hoodie套頭連帽衛衣,依兩款衛衣為大部份同學仔所喜愛.
2. 班風褸
除左大熱既衛衣之外,團體風褸既受歡迎程度都慢慢提升,原因係風褸既可塑性比較高,單單透過唔同既拼布方式己經能夠突顯到同其他人既不同之處
3.飛機褸
第三個想推介既款式就係Bomber Jacket飛機褸,依個款式值得推薦既原因係佢唔需要好復雜既設計,簡簡單單印一兩個圖案或者刺繡中文字落去就己經好吸引大家既眼球,再依照自己既喜好選擇褸既細節,例如手袖側袋,衫袋都可以按自己既要求隨意更換.
4.棒球褸
如果以上三款都唔岩大家心意既話可以睇一下接住落黎既baseball jacket 棒球褸,依個款式雖然今年未算得上係大熱既款式,不過可現性依然足夠,同學可以透過衫袖同埋衫身既不同拼色配搭,又或者係改變袖同埋衫既螺紋黎顯示獨特之處.
5.棒球衫
如果以上既衫款都唔合大家既心水,想要更獨特,更少機會同其他同學撞衫既話可以嘗試以下既Baseball Shirt棒球衫,同上面既棒班褸既不同之處係棒球衫係比班員落場比賽既隊衫黎,隨住怇既外觀式計不斷加入唔同既元素,棒班衫都慢慢係棒球比賽以下既場合出現.
如果各位對班褸價錢同設計有全何疑問,或者上述款式以外既衫款需要製作都可以向我地既職員查詢.


text:
濕地公園算係我哋去過最多次既地方, 因為離我們家不遠, 去又方便! 所以假日一唔知去邊我哋就會考慮嚟呢度! 今日我哋嚟咗濕地公園, 都唔記得係第幾次嚟lu! 首先要講咗上面呢張相係喺濕地公園大魚缸前面影, 因為食蕉會過嚟同你講呢度唔準坐, 所以你如果想係度影既話就要快快手手!
呢一段遊記係集合2次濕地公園既記錄,
所以你見到Hysan好似去濕哋公園玩玩吓換咗衫又大個咗!
講到要去濕地公園你一定諗住搭輕鐵去到濕地公園站落係最好,
其實你搭706線早一個站天秀站落車, 係最方便! 只要穿過一個行人隧道就到!
我哋去到門口的大草地玩咗一陣先, 睇到個水池度有2隻青蛙曳曳!
我哋買咗M記係度食埋先入去玩! 小朋友就繼續去睇2隻青蛙曳曳!
入到場內首先有厠所,精品店個D嘢啦, 跟住右手邊入口就開始睇吓假動物,蛇,鱷魚等動物
唔駛15分鐘其實都行完,跟住條路上到1樓,就有D小朋友話既動物配對板,印章及有陣時有D班,工作坊等!
再行過去就好科學館有D機俾你睇吓動物及濕地知識
之後落番地下,就可以去到室外有個兒童遊樂場(要按時段排隊)同埋睇貝貝,
跟住就行出去就係一望無際既大濕地睇雀仔咁!
不過行出去如果你行得太遠就預咗行番嚟好攰!
番到去可以去大家樂食番隻燒春雞嘆吓既!(不過得2個阿姐係度執嘢,
我諗你就算等到位,你要等好耐先有人幫你清張枱)阿姐都同我講佢因為住係隔離先至係度做咋...
Photo by CANON 5D Mark III, Len | EF 35mm f/1.4L USM
呀劍評語: 其實呢D地方就好似海洋公園, 山頂咁, 好唔好都要去吓, 怕辛苦就去濕地, 唔怕辛苦就去米埔, 咁大家都明個分別喇, 咁呢度對新界朋友嚟講又易去又唔太多人! 所以我都嚟過幾次, 如果住港島九龍就真係方便先嚟, 唔駛急住嚟! 如果同米埔相比, 我鍾意米埔多D
呀劍貼士: 1/ 記住搭706線天秀站落車2/ 可以帶定麵包俾小朋友肚餓食3/ 如果行出去觀鳥區及濕地之前, 記住同小朋友去咗厠所先
濕地公園簡介
提供香港濕地公園的生態旅遊及加強市民對濕地生態系統認識的資料.講完
網址
www.wetlandpark.gov.hk
電話
3152 2666
港鐵西鐵天水圍站轉輕鐵. 輕鐵路線706天水圍循環線,於天秀站下車


text:
鴨脷洲通渠廁所/洗浴間裡面有得哪些「神器」值得分享?點清洗馬桶廁所除臭小妙招,衝便器水箱清潔保養小妙招?
鴨脷洲通渠廁所/洗浴間裡面有得哪些「神器」值得分享?點清洗馬桶廁所除臭小妙招,衝便器水箱清潔保養小妙招?
大赤沙通渠公司鴨脷洲通渠
鴨脷洲通渠家居生活都難免碰到一個尷尬嘅問題鴨脷洲通渠98159809,就係廁所有得臭味鴨脷洲通渠98159809,家居廁所要係有得臭味好容易讓屋企空氣唔好,空氣唔好壓抑嘅家居做乜咦都唔舒服,心情也好唔起嚟,嗰麼廁所除臭有得哪些方法?偶爾使用啲空氣清新劑有得好好嘅除臭作用,也得喺廁所安放啲清新嘅綠色植物……詳細除臭方法一起嚟咗解下吧!
廁所除臭小竅門
1,通風除臭法:最簡單也係也最重要嘅方法,就係日常生活中要注意隨時開窗通風,或者安裝大一點嘅排氣扇,一定要讓廁所內嘅空氣流動,否則再多嘅方法也會大打折扣.
2,清新劑除臭法:偶爾使用啲空氣清新劑也有得好好嘅除臭作用,但係唔可多用,最好選擇嗰些味道比較淡嘅空氣清新劑,能夠驅散啲異味.
3,植物除臭法:廁所安放啲清新嘅綠色植物,比如吊蘭,蘆薈,仙人球等等,利用綠色植物嚟去除其中嘅異味,呢個效果冇嗰麼迅速,但係長期擺放嘅話啱人體健康非常好.
4,活性碳除臭法:碳有得吸附性,能去除臭味,喺廁所中放啲活性碳或者木炭得好好嘅去除臭味.
5,香醋除臭法:喺廁所內放置1杯香醋,臭味便會消失.香醋嘅有得效期一般為6—7天,也就係說,每隔一周左右要更換一次香醋.
6,清涼油除臭法:將一盒清涼油打開蓋放喺廁所角落低處,臭味即可清除.一盒清涼油可用2個月至3個月.
7,花露水除臭法:如果覺得廁所空氣唔夠清新嘅話,還得讓花露水嚟幫忙,將幾滴花露水抹喺廁所嘅電燈上,請注意一定要喺斷電嘅情況下操作,等花露水完全揮發後,打開電燈就滿屋飄香咗.
8,鮮花除臭法:喺廁所裡面擺設百合花等花香清香嘅花卉也係除廁所臭味嘅方法之一,買兩個自己喜歡嘅廣口瓶,將花插入瓶中擺放喺廁所裡,即能除臭還能美化廁所.
9,檸檬除臭法:檸檬係最好嘅除臭劑,將鮮檸檬切成片,乾燥後放入器皿中置於廁所內,得防黴除異味.
10,調味料除臭法:調味料也係唔錯嘅除臭劑,如大料,辣椒,香葉,桂皮等也能散發出宜人嘅香味,用小碟子裝好擺喺廁所就好.
該圖片由註冊用戶”溫暖·生活家”提供,版權聲明反饋
廁所四大臭味嚟源及解決辦法
廁所產生異味嘅原因大致有得以下四種:地漏產生臭味,洗面盆下水管產生臭味,坐便器產生臭味,通風道排風扇產生臭味.
1,由地漏產生嘅臭味
地漏產生臭味
①合格嘅地漏下水管應該有得存水彎或水封,平常靠存水彎或水封中存水密封嚟阻止異味上帽.如地漏下水管道冇有得存水彎,而地漏水封高度又唔足50mm;氣味會從地漏向上帽,造成咗地漏返味.
②係地漏嘅水封結構破壞(這種可能性好小),施工過程中安裝和土建施工人員工序銜接唔合理,隨意性極強.同時又唔好好地控制廁所地面標高,唔係提高就係降低扣盅標高,從而破壞咗水封嘅構造,造成咗地漏返味.
③淋浴間洗浴毛髮等殘留物,流到地漏下水管道中,長期殘存喺地漏嘅管壁上,變質後發臭,造成咗地漏返味.
④地漏存水彎或水封中唔經常放水存水,存水彎或水封中嘅水蒸發,就起唔到阻止臭氣上帽嘅作用.使臭氣向廁所內帽,產生臭味.
⑤若同一根地漏排水管嘅各層住戶都係同一個位置嘅地漏發臭,可能會係地漏排水管道出屋面處堵塞,哽這種可能性較小.
解決辦法:地漏嘅臭味治理
①一係換,如地漏水封足50mm,或地漏密封唔嚴,或破壞,換成現喺質量好嘅唔鏽鋼品牌地漏.
②二係封,如地漏水封與碗間有得間隙,打玻璃膠,將其密封.
③消毒,向地漏裡倒用化學消毒劑,溶解淋浴間洗浴毛髮等殘留物.
④水衝,經常用小桶接半桶水,衝地漏,將存喺地漏中嘅殘留物衝走,同時保證水封存水.
⑤檢查屋面排水管嘅風帽,係否被雜物封住,如有得,將其清理.
2,洗面盆下水管產生臭味嘅原因
①洗面盆短排水管插入下水排水管直接插進後,接口處冇有得密封,造成咗排水管返味.
②洗面盆下排水管冇有得存水彎,造成返味.
③洗面時嘅毛髮等殘留物存喺存水彎附近管壁上,時間長後變質,形成臭味,造成返味.
解決辦法:
①將洗面盆短排水管插入下水排水管接頭打膠密封,堵住返味通道.
②如洗面盆下排水管冇有得存水彎,可換成腍管並盤一卷,形成存水彎,堵住返味通道.
③要經常清理洗面時嘅毛髮等殘留物,唔讓其存留存水彎附近管壁上.
3,坐便器產生嘅臭味
①坐便器嘅法蘭盤與管道口密封唔嚴也係產生異味嘅元兇之一,坐便器安裝時,應喺甩出嘅排水口處事先嵌油膏等材料,將接口密封,若接口密封好,臭味從地磚散發出嚟.
②坐便器底部密封膠冇有得打嚴,造成氣味處返.
③坐便周圍地磚未勾密實縫,臭味處返.
④坐便器蓋密封唔嚴,造成臭味外返.
⑤若同一根坐便排水管嘅各層住戶都係同一個位置嘅地漏發臭,可能會係地漏排水管道出屋面處堵塞,哽這種可能性較小.
解決辦法:
①坐便器周圍地磚有得空鼓嘅,先修理空鼓嘅地磚,跟住喺坐便與地磚.
②如廁後,及時蓋住便器蓋.
③經常用水強衝坐,使存水彎處唔存死水,變質嘅水.
④經常用化學(非酸性)清洗劑清洗坐便.
4,通風道排風扇嘅原因
①通風道逆止閥失靈,臭氣回返.
②排風扇接向逆止閥嘅排風管接口密封唔嚴,或管理破裂,造成氣味非但排唔出去,反而返味.
解決辦法:
排風扇嘅作用就係排走臭氣,檢查排風扇排風功能,方便時,將天花板拆除,接好管道接頭,達到密封狀態;再接逆止閥與管道接口打膠密封嚴.
其佢解決辦法:生物或化學治理
①搵自己喜歡嘅大口水瓶,將花插入瓶中擺放喺廁所裡,每隔一段時間滴幾滴香水即可.
②檸檬除臭好有得效,到商場買一兩鮮檸檬片,放入容器中置於廁所內,得防黴除臭味.
③各種調味料也係唔錯嘅除臭劑,如大料,辣椒,香葉,桂皮等也能散發出宜人嘅香味.
廁所日常防臭注意事項
1,通風
高層建築嘅廁所排氣道一般都比較狹窄,自然通風嘅效果差.一旦遇到無風,逆溫天氣,廁所裡嘅異味好難排到室外,甚至擴散到室內,汙染室內空氣環境.無論係喺我哋平時嘅生活中,還係我哋方便完以後咗,第一要做嘅就係通風嘅處理,讓臭味及時嘅排除去,這係除臭方法中最基本嘅常識問題.
2,防潮
好少有得廁所設計喺朝南嘅陽面位置,而且多數冇有得窗戶,採光唔好,加上唔能充分與外界空氣進行交換,極易使細菌,真菌滋生和繁殖.真菌係吸入性為主嘅變應原,能引起呼吸道過敏.輕者會鼻咽發癢,打噴嚏;重者會出現呼吸困難,哮喘唔止等症狀;個別人還會因此導致蕁麻疹以及流淚,眼周圍紅腫等眼部過敏症狀.喺室內環境汙染與人體健康調查中,有得許多居民出現上述症狀,卻唔知係由於廁所太潮所致.
3,選擇一款好用嘅廁所清潔劑
我哋喺使用完廁所後要唔定時嘅啱廁所進行清潔.如果廁所中係安裝嘅座便器(馬桶),喺滴入清潔要蓋上馬桶蓋悶一會兒,再用水衝洗,咁能保持馬桶通暢和有得效細菌嘅清除.
4,堵住地漏溢味嘅地方
有得時候我哋喺安裝下水道嘅時候冇有得注意,嗰麼就會導致下說道異味溢出,如果你唔念重新安裝,就壓迫搵到異味溢出嘅地方,跟住把它堵住.
5,點香薰嘅方法
有得時候就算我哋把廁所清洗乾淨咗,但係它還係有得臭味,嗰麼你就得喺廁所裡點一盤香薰.它嘅作用處理除臭以外,還得消滅蚊子.或者係喺廁所裡放置一小杯香醋,臭味便會消失.香醋嘅有得效期為六,七天,得一周更換一次.
6,活性炭或茶葉
把活性炭或係我哋日常生活中留下喝茶留下嘅殘茶葉曬乾,放到廁所或溝渠裡燃燻也得消除惡臭.
馬桶使用一段時間後,就會有得唔少汙垢殘留喺上面,如果唔及時進行清理,就有得可能危害到人體健康.喺日常生活中,我哋得使用食醋,砂紙,小蘇打,漂白粉溶液,小刷子,清潔劑等等工具嚟清洗馬桶,同時,我哋也好做好保養工作,接下嚟就和小編一起嚟咗解一下馬桶清洗保養技巧吧.
一,馬桶嘅日常保養
1,重點清潔馬桶圈
有得些人喜歡喺使用馬桶時喺馬桶上套個絨布墊圈,唔過咁做事好容易吸附,滯留屙汙染物,並且傳播疾病嘅可能性會增大.所以要儘量避免咁做,如果實喺唔行,要嗰麼做嘅話,就要經常換.至於布制嘅墊圈最好唔用,如果一定要使用嘅話,應經常清洗消毒.如果有得條件,唔妨換一個具有得抗菌功能和防濺設計嘅座便器.
2,衝水要蓋上馬桶蓋
日常使用,清潔馬桶時,最容易忽視嘅一點就係,衝水嘅時候冇有得蓋上蓋子.需知如果衝水時蓋子打開,馬桶內瞬間氣旋得將病菌等帶到高空中,懸浮喺空氣中,進而落到牆壁和物品上,好容易受到細菌汙染.所以日常使用馬桶,一定要養成衝水時蓋上馬桶蓋嘅習慣.
3,馬桶內緣出水口處和底座外側也要清洗
除咗管道口附近,馬桶內緣出水口處和底座外側都係藏汙納垢嘅地方,清洗時先把馬桶圈掀起,並用潔廁劑噴淋內部,數分鐘後,再用馬桶刷徹底刷洗一遍,最好用細頭嘅刷子,咁能更好地清潔馬桶內緣和管道口深處.跟住再刷洗底座和其佢縫隙.
4,馬桶刷要保持清潔乾燥
馬桶刷係保持馬桶清潔嘅功臣,然而,如果唔注意清潔和乾燥,它也會成為汙染源.每次刷完汙垢,刷子上難免會沾上邋遢物,最好隨手再衝一次水,將其衝洗乾淨,把水瀝乾,噴灑消毒液,或定期用消毒液浸泡,並放喺啱嘅地方.建議最好把馬桶刷掛起嚟,唔要隨便放喺角落裡,也唔要放喺唔透風嘅容器裡.
5,馬桶堵塞處理
馬桶被堵係家居生活中比較常見嘅情況,唔僅影響正常生活,而且讓人處於尷尬嘅處境.馬桶被堵這事說大唔大,說小唔小,又唔能每次都請人嚟疏通,因此,學習啲馬桶被堵嘅解決辦法,啱於生活還係十分有得用嘅.
該圖片由註冊用戶”漫話生活”提供,版權聲明反饋
二,實用馬桶清潔妙招集錦
1,馬桶變黃
順著馬桶邊沿倒上潔廁精,將馬桶蓋蓋緊,等個幾分鐘再用刷子刷洗衝乾淨就行咗.如果係輕微嘅黃印,可把唔要嘅可樂倒進馬桶裡面,等1個小時衝乾淨就能清除黃印.或係也得用白醋與小蘇打混喺一起倒入馬桶裡面,等幾分鐘後用刷子刷洗乾淨即可.
2,馬桶變黑
向噴射壺裡加入小蘇打,再加入適量食鹽,花露水,最後向壺中加入適量清水,跟住搖晃1-2分鐘使原料分布均勻.用噴射壺啱著馬桶上嘅黑色汙漬噴射,使用馬桶刷嚟回擦拭清潔馬桶上嘅黑色汙漬,最後按下衝水按鍵,馬桶就已經清潔乾淨咗.
3,馬桶有得異味
①潔廁靈
潔廁靈嘅清潔效果係唔錯嘅,並且清潔乾淨之後,完全唔會有得臭味.但係由於潔廁靈嘅氣味大,而廁所嘅空間相啱較小,用嘅時候最好把廁所窗戶或門打開,以免啱人體健康造成危害.
②洗髮水
洗髮水唔僅泡沫豐富,清潔效果好,而且芳香濃鬱,因此你還得使用洗髮水嚟刷廁所馬桶.唔僅香味持久唔散,而且特別好聞,味道要比空氣清新劑好好多,最重要嘅係啱人體無害,得放心使用.
③花露水
還得將花露水噴喺馬桶上,唔但得清潔馬桶內嘅汙漬,而且濃濃嘅花香啱人體係無害嘅,把花露水當作空氣清新劑用也係非常嘅啱.此外,花露水還能驅趕蚊子,使馬桶內唔生小蟲.
④可樂
還得將可樂倒進馬桶,這也係唔錯嘅方法之一,因為可樂裡含有得碳酸,能有得效去除馬桶內嘅汙漬,而且氣味甜香,聞起嚟非常嘅舒服.
4,馬桶有得汙垢
該圖片由註冊用戶”漫話生活”提供,版權聲明反饋
①白醋除垢法
將白醋倒入馬桶中,並使用馬桶刷將白醋均勻抹喺水垢上,稍微等一會,跟住使用馬桶刷進行刷洗,即可將水垢除去.因為食用醋中含有得酸性物質得與水垢進行反應,將水垢溶解成為可溶於水嘅物質.
②草酸除垢法
使用刷子沾取草酸後去刷有得水垢嘅地方,效果相較白醋更好,得刷嘅非常嘅白,但同時味道較大.
③無煙鹽酸除垢法
直接將無煙鹽酸噴灑喺馬桶有得水垢嘅地方,1分鐘後鹽酸就得分離水垢,再用刷子稍事刷洗,用水衝乾淨,可完全清除馬桶內壁上嘅水垢.
5,馬桶圈發黃/染色
①馬桶座圈變黃得使用潔廁劑噴淋黃斑處,等過幾分鐘,再用刷子反覆刷洗.
②還得使用洗潔精擦拭,洗潔劑啱於汙漬嘅清潔效果好好,再藉助刷子,一會就乾淨咗.
③得喺有得黃漬馬桶蓋上塗啲牙膏,等個10分鐘左右再啱它進行刷洗,汙漬就得去除咗.
④也得用啲專業清洗劑啱它進行擦洗,再用清水將擦乾淨就得咗.
6,馬桶水箱發黃
①潔廁靈
潔廁劑可謂係一種最省心省力嘅方法,市場上潔廁劑嘅價格並唔相同,但係也都唔貴.啱於啲女生嚟說,她哋可能會嫌棄馬桶水箱太邋遢,唔願意用手去清理,嗰麼潔廁劑就得喺日常生活中幫助你處理這些問題.其設計中嘅啲成分得有得效嘅去除水垢,嗰些裡面還帶著芳香劑,也得去除異味.我哋都知道,放上潔廁劑之後,衝出嚟嘅水係藍色嘅,就得幫助我哋清除馬桶嘅贓物.
②交替使用冷熱水
馬桶水箱裡面嘅邋遢嘢,如果只係用水泡嘅話,係唔容易清除掉嘅.建議得使用抹布蘸取熱水,跟住擦拭水箱.咁熱水得加速溶解水箱裡嘅邋遢嘢,有得效嘅節省咗我哋嘅時間,並且達到目嘅.但係如果一直使用熱水也係浪費資源,因此得交替使用冷熱水.
③白醋清洗
水垢嘅主要成分就係碳酸鈣,根據化學嘅原理,白醋得好好嘅溶解它.因此我哋得喺水箱中放入適量嘅白醋,白醋還具有得殺菌嘅作用,也得完成我哋嘅目嘅,將裡面嘅汙垢清除乾淨.白醋還得讓水箱嘅內壁變得白亮,得再一次放入少量嘅白醋,就得將水箱清除乾淨.
④腍化水質
這一條屬於從源頭上解決問題.水之所以會產生水垢,係因為我哋俗話說水太硬咗,也就係說裡面含有得嘅雜質好多.如果屋企有得安裝嘅過濾系統,嗰麼無論係哪一個方面嘅用水都唔會出現水垢.哽呢個方法,耗資比較大,唔同嘅家庭還係要考慮個人經濟實力安裝.大赤沙通渠公司鴨脷洲通渠


text:
喜萬年係細細個就聽過既一間酒樓,到大個自己出街玩,住係港島既人坐車經過灣仔,都應該對佢舊舖個大招牌有印象.
時移世易香港酒樓式微,而家搬細左都重叫做可以做落去,就係一個打牌既日子約埋戰友飲完茶先開戰.
點心叫左正路既蝦餃,燒賣,山竹牛肉球同春風得意腸等,大家都覺得唔好叫咁多先因為訂左半隻乳豬.
蝦餃個樣同出面既有d分別,外皮超薄完全睇到入面飽滿既蝦肉,食落夠熱蝦肉口感幾爽唔錯唔錯.
燒賣都係睇落飽滿,食落肉感十足既出品.
山竹牛肉球做得都好,冇咩鬆肉粉同用足牛肉做餡料.
炸兩都及格,油炸鬼咬落重係脆既,腸粉個粉槳食落都幾滑而腸粉又唔算太厚.
掃完點心到半隻乳豬跟碟麵包皮上場,雖然得半隻但份量都唔少,估唔到中午食乳豬都有盞紅燈跟埋上檯.
豬乳件食落有溫度應該燒好唔係好耐,豬皮入口薄脆油香又濃已經合格有找,加埋豬皮下既軟嫩豬肉,難怪店家既乳豬咁多年都係名物.
呢度既乳豬做得好唔意外,反而點心都有水準就估唔到,下次唔食乳豬齋食點心都有得諗.
喜萬年酒樓 Asiania Restaurant
地址:灣仔軒尼詩道288號英皇集團中心地庫
Tel : 2528 2121
乳豬以外 : 喜萬年酒樓 Asiania Restaurant
https://www.facebook.com/blackholemini


text:
-
vous allez嘅發音發音人 milnem21 (男,來自美國) 男,來自美國發音人 milnem21
User information
Follow
2票 好 毋好
添加到喜愛嘅發音裡肚
下載報告
-
vous allez嘅發音發音人 Bicaraphzu (男,來自加拿大) 男,來自加拿大發音人 Bicaraphzu
User information
Follow
1票 好 毋好
添加到喜愛嘅發音裡肚
下載報告
-
vous allez嘅發音發音人 gwen_bzh (男,來自法國) 男,來自法國發音人 gwen_bzh
1票 好 毋好
添加到喜愛嘅發音裡肚
下載報告
-
vous allez嘅發音發音人 AccentQuebecois (男,來自加拿大) 男,來自加拿大發音人 AccentQuebecois
User information
Follow
0票 好 毋好
添加到喜愛嘅發音裡肚
下載報告
-
vous allez嘅發音發音人 Domigloup (女,來自法國) 女,來自法國發音人 Domigloup
User information
Follow
0票 好 毋好
添加到喜愛嘅發音裡肚
下載報告


text:
日本 11 大美食佳餚
日本美食指南
日本料理出名風味細緻,時令菜餚變化多樣,而且非常健康!典型嘅日本料理著重主食,米飯或麵條幾乎一概會配上濃湯,泡菜以及至少一種 Okazu 配菜,肉類蔬菜或豆腐.
作為一個島國,日本嘅飲食深受海鮮影響,所以會使用時令食材為大家提供多種多樣嘅飲食.日本料理每每精緻上碟,承傳幾個世紀的歷史,既餵飽你的胃腸,也奉上一頓視覺盛宴.望著呢啲日本經典餐飲選擇,肚子開始打鼓未呢? Itadakimasu!
天婦羅
天婦羅香脆可口,都算健康同埋價錢又平,喺日本最受歡迎嘅食品之一.您可以選擇蝦,魚,魷魚,蔬菜或豆腐,而廚師就會將食材輕輕沾上麵粉,快速油炸,防止營養豐富的維他命和礦物質流失.天婦羅可以單獨做餐,但通常會放喺麵條或者米飯上面,配搭各種蘸醬嚟到享用.
麵條:蕎麥麵,烏冬和拉麵
麵條價廉味美,絕對可以取代米飯.蕎麥麵是由蕎麥麵粉製成的灰色麵條,配肉湯熱上或蘸醬冷上;烏冬麵喺厚厚嘅小麥麵條,可以配搭熱或者凍嘅大豆或魚湯.
拉麵係全國擁有超過 10,000 家專賣店,或者喺日本最平又最受歡迎嘅麵條 (雖然最初嚟自中國).拉麵可粗可幼,最常見喺放喺用魚肉,豬肉,味噌或醬油熬成的熱湯裡面,配搭天婦羅,吉列豬扒或者肉片享用.好多麵檔都有自動售貨系統,
好多麵館經營自動售貨機系統.走入去麵檔後只須到自動售貨機買票,選擇您對麵條的喜好即可,舉凡熱食或冷食,粗麵或幼麵,份量大小,以至心儀醬汁皆可任選!然後,你可以將收據交給廚師或職員,他們便會即場炮製.點解唔搵個位置坐低或企係度,同其他人一齊享受啜麵條嘅樂趣?
壽司
壽司喺日本係全世界最出名嘅菜式,係海外經常被人誤解—大多數人都誤以為壽司就只是生吃魚片;相反,好嘅壽司喺醋飯,生魚同蔬菜嘅精心組合,有好多唔同嘅款式.
Sushi nigiri 喺最出名嘅品種,係一小束米飯上面放一片生魚或雞蛋或蔬菜.細卷壽司是用紫菜卷著的壽司;手卷壽司呈錐形,內有不同食材;腐皮壽司則是以炸豆腐皮包著米飯製作而成.東京嘅壽司店成千上萬,您定會搵到合您心水嘅一間.
大阪燒
大阪燒嘅製作過程有趣互動,非常適合一班人邊食邊玩.基本上,大阪燒由一團麵槳混合您喜歡的各式食材拌成,放在您面前的烤架上香煎,做法就像煎薄餅一樣.Okonomiyaki 翻譯為「燒烤你最鐘意嘅」,所以有好多種成分可以揀 - 由海鮮,牛肉,雞肉同煙肉到豆腐,芝士,粟米,洋蔥同其他蔬菜.
麵糊煮熟咗之後,禦好燒就配上濃郁嘅棕色醬汁,蛋黃醬同乾鰹魚片.通常嚟講,一班人去食大阪燒嘅話,每人都會點自己鐘意食嘅配料,而好多餐廳都可以比您自己燒製大阪燒,食野又可以好好玩.
鐵板燒
鐵板燒為食野帶嚟歡樂,食客會圍係廚師同大烤盤旁邊坐低,靜靜咁睇住大廚係面前巧手烹製美食,以戲劇化手法展示烹飪技巧—這正是鐵板燒最精彩的一環!係好多較大嘅酒店裡面,鐵板燒廚師實際上表現出驚人嘅特技,用佢地嘅鋒利刀具雜耍,用筷子捕捉細小嘅小塊,通常佢地嘅觀眾都會驚嘆不已.
鐵板鋪菜單通常以牛肉為主,由非常受歡迎同貴嘅神戶牛肉到比較低級嘅都有.另配蔬菜,米飯同漬物同吃.
定食套餐
定食好受歡迎,尤其喺午餐時間,大多數餐廳都有個別種類嘅定食套餐.一般嚟講,定食會包括米飯,漬物,湯,同埋魚,海鮮,蔬菜或者肉類等主菜.有好多食物同好平嘅價格,teishoku 餐飲選擇喺日常日本料理嘅絕佳推介.
一 D 更好嘅餐廳就有懷石料理 - 傳統嘅日式料理菜單.炮製懷石料理嘅過程好比藝術,廚師須要仔細平衡味道,質感,外觀同顏色,又只喺會用新鮮嘅時令食材,精美擺盤真喺令人期待,當然價格亦會比普通菜式貴.
烤肉
呢樣就喺日本另一種有趣互動嘅飲食方式!烤肉源自韓國,基本上同「DIY」動手燒烤無分別,由食客係前面嘅烤架上自己燒製一口大小嘅牛肉丁,豬肉同蔬菜.將薄薄嘅肉同蔬菜好快咁煮熟,然後將佢地倒入用芝麻,大蒜同清酒調味嘅大豆蘸醬裡面.
菜單通常有唔同成分嘅款式,一張枱可以訂兩到三個唔同嘅款式,而且可以花幾個鐘慢慢咁煮同食.一般嚟講,燒肉仲會配搭米飯同漬物,帶嚟另一重口感.
日式烤雞串
日本人認為烤雞串同啤酒喺完美拍檔!到咗深夜,烤雞串檔攤都喺人頭湧湧.日式烤雞串「Yakitori」可以翻譯為烤雞,部分餐廳有 20 種咁多嘅串燒選擇,每串都由雞嘅唔同部位組成,其中包括雞胸肉,雞翼,雞心,雞尾同雞皮,可以用「shio (鹽)」或「tare」(咸甜醬汁)」調味配搭食用.烤雞串喺大受歡迎而又好平嘅小食,通常每串只喺 100 到 200 円.
涮涮鍋同壽喜燒
涮涮鍋喺親朋好友聚首一堂嘅另一美妙餐飲選擇.揀好咗薄切肉片同蔬菜拼盤後,你即刻可以落單,由侍應係枱上面放好熱氣騰騰既湯鍋.每個用餐嘅人都用筷子挾起一片肉
然後將肉放係湯裡面,直到煮熟為止.之後就可以蘸一 D 涮涮鍋專用嘅咸味醬料,一片涮完再一片,滋味無窮!主要以牛肉為主,涮涮鍋仲包括海鮮同豬肉.
仲有,壽喜燒係一鍋甜鹹嘅大豆湯,裡面有肉類,海鮮同蔬菜.不同嘅地方喺食材會一直放係咕嚕滾燙嘅熱鍋裡面,由食客自己將鐘意嘅食物撈起嚟,有時又可以點 D 生雞蛋配搭咁食.
河豚 (雞泡魚)
日本周圍嘅海域喺數百種河豚嘅家園,據講日本人已經吃咗呢種有毒魚類 15,000 年咁長.
係日本一定要試下河豚,如果唔喺因為佢嘅味道絕頂,咁就喺為咗可以用來吹水,但就一定要幫親有牌既廚師.主理雞泡魚的廚師必須受訓多年,學習如何處理這些具有潛在危險的海洋生物.處理好雞泡魚就可以有好多種方法嚟食,例如新鮮魚生,火鍋煲煮或伴蔬菜烤熟等等.
相片由 Peter Kaminski 提供 (CC BY 2.0) (經修改)
鰻魚
鰻魚富含維他命同蛋白質,喺日本係很受歡迎嘅暖心食品,通常配搭甜米醬紅燒米飯一齊食,而日本人認為喺最熱嘅月份食鰻魚有助抵抗疲勞.
全國各地都有美味嘅鰻魚餐廳,特別係喺Hamanako地區,呢度有完整嘅文化,以滑溜溜嘅魚為主.


text:
嚟緊係連續三日聖誕假期,相信大家嘅Party同聚會都排到密晒,但係過完聖誕幾日後又到除夕,就算係再外向嘅人,長時間要Social都會攰.不如就襯自己返屋企嘅時候就聽下啲可以幫自己充電嘅歌~你哋又會聽啲咩歌去幫自己回氣?
一講起十二月,第一時間緊係諗起聖誕節.呢首歌輕快嘅Melody有濃濃聖誕節放假感覺,加埋甜蜜嘅歌詞,就算自己一個聽住過Christmas都唔會太Lonely ~
聽完首歌,加埋個Album cover,個人真係好似舊雲咁,輕飄飄.
可以用一首歌嘅時間,做到好似一個Quick escape咁,逃離一下行程滿滿嘅十二月.
十二月通常都會因為成日夜歸而搞到好攰,知靈魂好似冇咗一半咁.
呢首歌嘅Melody彷彿有種治癒嘅能力,為繁忙嘅十二月添上一點動力.
夏去冬至之間總係會憶起從前種種,呢首歌歌詞滲透著每個人心裡面都有嘅遺憾,道出大家嘅共嗚感.一年又過去,不如聽住呢首歌散吓步,一齊放低今年切不斷的回憶.
有時一個人時總係悶悶不樂可能係想要嘅太多,試下簡簡單單,活在當下,就會發現Love is actually all around,快啲聽下呢首歌抽離下自己啦~
外地工作或者讀書時都會呢個時候翻香港放下聖誕假,呢首歌充滿住聖誕感重嘅旋律,歌詞就講述緊longd嘅情侶故事,愛情有時都唔一定要擁有,快樂過都係另一種美呀,容許自己放工時靜靜地用一段車嘅時間擁抱呢段聖誕回憶啦.


text:
「文化」
大牌檔又可以寫成大排檔,係香港其中一種好受歡迎嘅街頭露天食肆.大牌檔係香港特有嘅街頭飲食文化,香港人嘅集體回憶,只不過大牌檔漸漸式微.直到目前為止,全香港只是剩低二十六間大牌檔,而佢哋主要是集中係中環,深水埗同石硤尾一帶.另外,有一啲市政大樓嘅熟食中心入裡嘅食肆,有一啲亦保留咗一啲大牌檔原有嘅風味.相信好多年輕人而家都應該好少會去幫襯嗰啲大牌檔.
「特色」
唔知幾耐無去過大牌檔,對上個次應該係同老婆去大坑炳記.通常大牌檔俾人嘅感覺係衛生環境比較差,但係啲嘢就非常好食.其實大牌檔提供唔同類型嘅食物,只不過有好多都係好似茶餐廳.好多大牌檔都係由鐵皮同木板建造而成,一般都係以摺枱同摺櫈嚟營運,因為方便開檔同收檔.唔知大家又鍾唔鍾意去大牌檔食嘢呢?而家啲大牌檔真係買少見少!
「保育」
香港嘅文化保育真係做得非常之差,相信好多香港嘅文化會因為政府嘅政策慢慢就會消失.而家大牌檔遇到最大嘅問題係持有大牌檔嘅牌照都已經有一定嘅年紀,而牌照係唔可以轉讓或者繼承,所以一旦持牌人離世,大牌檔就被逼結業.雖然食物環境衛生署決定全面保育中環嘅大牌檔,但係都係得嗰十個牌照.老實講點解唔係所有牌照呢?
Also published on Medium.


text:
2015年12月22日星期二
冬至出品
今日係冬至,我諗好多 blog 友都應該喺廚房忙足一日,準備做節嘅晚飯.我呢,因為得自己一個,所以唔使攪任何嘢,咁啱今日又無工開,但又唔想成日量地同拍烏蠅咁無聊,見呢兩日暖番啲,都係時候搵啲嘢攪吓!
因為聽日會去探媽咪,所以今日就整定啲發糕聽日帶過去,之後仲整咗泡菜㖭,其實啲泡菜都已經食哂好耐㗎喇,不過上次準備整時,發覺包辣椒粉全部變哂一嚿嚿,雖然只係用過好少部份,但都無辦法,變咗都迫住要掉啦!所以唯有等到早兩日出開去尖沙咀時就走去韓國街買過包新嘅,今日就可以整泡菜喇!
2015年12月21日星期一
意式三文治 Panini
記得好耐之前老表同我講過,話佢好鍾意食 panini,當時其實我係完全唔知道係乜,聽都未聽過個名,只係知道係一種麵包,於是就上網搵吓食譜,睇吓係點樣整,點知搵極都搵唔到食譜,心諗,老表妳啲口味都夠哂冷門喎!!
直到最近喺書局度俾我見到本關於 panini 同 open sandwich 嘅食譜書,先知道原來panini 唔係一種麵包,而係意大利一種烤三文治嘅做法,其實用任何款式麵包都可以做到,但意大利傳統係會用 ciabatta 嚟整,只要將麵包切開,放入餡料,之後再放入特整嘅 panini 烤焗機內焗到麵包香脆,外觀會見到烤焗後嘅坑紋,係意式三文治嘅特色.書內仲介紹到唔用 panini 烤焗機都一樣可以做到相同效果,就係利用一隻有坑紋嘅 grill pan,直接上火烤至香脆.睇完之後,我就即刻諗起老友 Louisa 送俾我嘅鑄鐵 grill pan,咁我又有機會玩吓喇,呵呵! :P
2015年12月16日星期三
橙皮紅莓乾 muffin
2015年12月15日星期二
茄醬蕎麥小米雜菜
Biga 麵種 Ciabatta
早前喺網上睇到關注意大利拖鞋包 ciabatta 嘅資料,原來傳統做法係會先整一個長時間發酵嘅麵種,叫做 biga,同上次跟「藍帶」個食譜整嘅 ciabatta 又有少少分別,所以又想試吓整,咁啱我手上又有一個教整 biga 嘅食譜喎,一於參考吓佢再自己改良材料同做法吧!
訂閱: 文章 (Atom)


text:
21 SEPTEMBER 2015(MON)
今晚又係一個輕輕鬆鬆嘅晚上,相約幾位朋友仔出嚟食飯傾下計.今次朋友仔帶我去一間勁浪漫嘅法國餐廳,話事話....我咁大個女都係第一次食法國菜呀~
一入到去就已經俾餐廳內環境吸引住,整個佈置真係勁靚,好浪漫嘅感覺呀~
我地一行四人就先係一個咁好嘅環境下開始用餐啦~
頭盤嘅法式焗田螺配蒜蓉香草牛油~
田螺肉好容易就可以取出,佢嘅肉質又軟又嫩滑,連埋啲蒜蓉香草薯蓉一齊食汁,都真係幾好味呀!
另一個頭盤就係香煎鵝肝伴蘋果酒燴蘋果圈配砵酒汁~
坦白講我都係第一次食鵝肝,估唔到肥啫啫鵝肝煎得外層有少少乾身但內裡仲係軟綿綿,而且一啲騷味都無.配埋甜甜嘅蘋果一齊食,好似中和左鵝肝嘅一種油膩,真係令我好回味呀!
傳統法式芝士焗洋蔥湯~
酥皮湯可以話係我至愛,酥皮加厚厚嘅芝士做皮都係第一次試,雖然看似厚厚的芝士人但其實加埋啲湯一齊飲,一啲都唔覺得好膩,配合埋超多料嘅洋蔥湯一齊飲,感覺真係好清甜,推介呀!
食完頭盤餐湯,店員就為我地送上小小嘅檸檬雪芭,等我地清下個味蕾,繼續食主菜啦~
香煎美國極黑毛豬配黑椒汁~
依個黑毛豬真係可以話我其中一個喜愛菜式,可能係黑毛豬關係,佢肉質都幾厚身,而且好好香嘅豬味,配合埋個黑椒汁一齊食,啖啖肉仲好JUICY添!
香煎新鮮智利鱸魚伴芹菜頭茸配蜜桃汁~
鱸魚嘅質感很鬆軟,不過我個人就比較鐘意食下面嗰啲薯蓉多啲,佢個口感真係勁幼滑,真係好食停唔到口.
芝士焗南瓜鮮蟹肉意大利飯~
單睇賣相都已經好吸引,好香濃嘅芝士味加埋勁多嘅新鮮蟹肉再同啲南瓜及飯一齊煮,而且軟硬適中,食落又啖啖肉,真心推介呀!
最後當然唔少得甜品時間啦!
法式焦糖燉蛋~
其實我真係好鐘意食焦糖燉蛋,所以每次都一定點依個甜品.今次都幾好食,蛋香味都好濃郁,焦糖個厚度都剛剛好好,整體上香脆而不甜.
焗芒果疏乎里~
疏乎厘口感軟滑同鬆化,而且味道不會太甜,平日唔多愛食疏乎厘的我都食唔少呀...哈哈哈.
開開心心又過左一個晚上,朋友仔介紹又真係唔錯,食物好味環境又好,等我搵個機會捉老公拍拖嚟食返轉,溫馨浪漫一返先得!
MY FACEBOOK~
MY INSTAGRAM~
MY WEIBO~
MY E-MAIL~


text:
你有無諗過點解上司咁蠢,但佢既職位會比你高?
你有無諗過上司連影印機都唔識用,但你就要係佢面前做到好尊敬佢咁.
你有無諗過上司連做人既常識都欠缺既時候,佢職位就係比你高.
點解?
可能你覺得自己懷才不遇,時辰未到,未到你升.到你係公司做返三五七年都未到你升,到時後悔都黎唔切.
呢個世界唔係做到野就升到,以香港為例,除左一個局長,其他通通都係廢柴,我敢寫包單,你上去做都一定好過班廢柴.佢地上到呢個位唔係靠實力,有實力既都走得七七八八,梁震英咪要係廢柴堆入面搵 D 無咁廢既出黎.
如果你上司係廢柴,我會勸你快 D 跳槽.因為你上司除時都係因為有實力既走左先升到呢個位,咁你認為佢再升職既機會有幾大?佢唔升,咁你有冇機會升?自己諗下啦!你自己有料,你個廢柴上司係會用盡方法留住你,唔比你升,唔比你調 Team,你走左,咁 D 野邊個做?唔通佢做呀?
對住呢 D 人跳級投訴係無用,佢一定係打好晒關係,唔係點解咁無料都坐係個位到咁耐,你投訴完比佢知只會令自己更無運行.對住呢 D 人唯一辦法就係轉工!
正所謂魚唔過塘唔肥,你仲留係間公司只係唔想放棄個舒適圈,跳左出去返唔到黎點算?唔跳出去係唔知出面有幾好有幾差,你只會成世係井底睇 Facebook 羡慕人,分享下 Google 辦公室既圖,順便打返句「如果我公司有咁正就好啦!」.
最後祝各位都遇到有料上司.
Like 我 Facebook 有更多好文睇!


text:
關於IGCSE你需要知道嘅野 All You Need to Know about IGCSE
1. 點解要考? 呢條問題我諗有20+人問過我😂我諗最主要係增加你入讀英國心儀大學嘅機會,因為你UCAS apply嘅時候如果你冇考igcse, 就只係會遞交到dse predicted grades同personal statement. 如果學校predicted grades比較緊/ 想突圍而出少少, 考igcse (provided that 你係考得好, 即係基本上所有科A-A*)係一個幾好嘅選擇. 2. 邊個適合去考? F5+有意到英國升讀大學+具備自學能力(其實可以補習嘅, 不過會好浪費金錢同時間)+time management比較好嘅人 要應付黎緊嘅DSE+學校嘅internal exams+IGCSE係一件唔容易嘅事,有時可能會顧此失彼,所以真係一個好識得管理時間嘅人先可以應付到 我諗F5嘅人係最適合去考, 因為F4你太多野未學而F6就已經太遲啦,IGCSE考嘅時候已經過咗UCAS嘅submission deadline💩 3. 幾時要報? 大約每年9月同12月 9月報考January嘅series 12月報考May-June嘅series 即係你f4暑假就要諗好報唔報啦~ 4. 要報幾多科? 個人認為要報至少6-8科,否則就冇咩用🙈人地外國d人大部分都10+科 5. 同DSE syllabus似唔似? 有d係同DSE syllabus有overlap但係個情況就係一係你學校未教到果d topics所以要自修, 一係就係完全out of DSE 嘅syllabus, 要自己鑽研🙈 就算真係某d topics一樣, 答題技巧方面都係完全唔同,需要重新掌握


text:
春天臨近尾聲,夏天已在敲門,同時開始嚟探訪大家嘅,係令人冇覺好瞓嘅蚊子.天雨過後,蚊蟲滋生,佢哋最鍾意喺夜間進入家居,在大家耳邊「嗡嗡」作響,冷不防就吸你啲血……諗起都憎!市面上有不少專為家居設計嘅 捕蚊器 /捕蚊燈,係時候買定一部看門口!
防蟲
春回大地,萬物滋生.目前疫症肆虐,大家都會特別注意個人衛生及家居清潔,而春天暖濕正係蛇蟲鼠蟻開始活躍嘅季節,佢哋嘅出現會為家居帶來更多細菌病毒, 防蟲 措施絕對不容忽視!等Boxful同大家研究一下防治蟲患的好方法,當中好多都係利用天然物料,一啲都唔化學!
無論你係宅男抑或購物女王,買到一屋都係收藏品自然係人生一大滿足!不過你亦要面對一大問題:如何將你啲寶貝同珍藏儲存得最妥善?即使你家居有足夠儲存空間,但好多時大家都會忽略咗 家居儲存 嘅一啲潛在危機,分分鐘會令珍藏品受到無可挽救嘅損害,一失足成千古恨!
夏天雨水多又潮濕,家居環境好容易出現不速之客:搞到你冇覺好瞓嘅蚊,突然出來嚇你一驚嘅曱甴,肉眼未必睇到嘅塵蟎,甚至係聞之色變嘅老鼠……等等!正所謂預防勝過對抗,為咗保持家居質素同保障家人健康,你應該主動出擊,做好家居 防蟲 滅蟲嘅任務!就等Boxful醒你幾招!


text:
「制度」
香港嘅教育制度真係玩死啲父母,當然係其他國家都會有類似嘅情況,只不過香港係唔係有啲太過複雜呢?就連幼稚園都已經要搞咁多嘢,真係未做人父母係唔會知道有幾變態.有時唔係你想做怪獸家長,而係不論政府又好,學校又好,都令到好多家長變成怪獸.好多人都會跑出嚟講好多嘢,但係如果唔改變根本嘅問題,其實講乜嘢都無用!
「選擇」
其實乜嘢先至叫做好嘅學校?每個父母心目中都有唔同嘅定義,要學術嘅定係要德育嘅,其實已經係差好遠.不過學海無涯,學術嘅嘢其實幾時都可以學,但係德育就真係要由細開始教.而家搵學校就同搵工一樣,唔係你揀人,而係人哋揀你.小朋友絕大部份嘅時間都係係學校,所以要搵一間適合自己其實比較緊要!如果唔配合佢嘅性格,就算間學校點出名到無用,因為根本上佢哋都未必學到嘢.
「矛盾」
當然明白每間學校都有收生標準,只係有時考學校都真係要睇彩數,有得揀就當然係好,只不過唔係個個人都有得揀.有時都真係好難兩全其美,只係希望自己嘅仔有一個愉快嘅校園生活.與此同時希望佢身邊有一個好嘅圈子,而好嘅圈子有時係要有取捨.所以做父母有時都真係幾矛盾,因為知道無可能樣樣都滿足到自己嘅要求!講到尾其實都只係為咗自己個仔啫.
Also published on Medium.


text:
楊茜堯又有新劇開拍,據知新劇女角色極多,而且好多鏡頭都需要熱褲短裙示人,相信一眾女星,點止鬥樣靚咁簡單,就連小腿都要夠靚!到底佢哋有咩必殺技搶鏡呢...
掃貨誓保腿型靚
其他女星嘅事我唔係好關心,我淨係想知呢套劇孭重飛嘅楊茜堯會點樣迎戰!早排,八姑媽巧遇楊茜堯入咗間連鎖店,拎咗成籃嘢拿拿林去俾錢,多到助手都拎唔哂,出手夠哂狠.
據店員講,楊茜堯掃咗好多2B For Leg,成個架嘅貨都畀佢掃哂,之後我仲見到有客人想買都無貨,店員要即刻跑去第二間拎貨畀下一個客.日前喺某品牌公開活動,見到楊茜堯,梗係問下佢掃咁多為乜啦!
小腿Gel不離身
據楊茜堯講佢不嬲有用開小腿gel,不過近排成日要周圍做嘢,所以用哂要去萬寧掃貨.
佢話小腿gel係佢用過咁多種方法中,最有效減水腫同小腿肌肉嘅產品,新劇有勁多短裙鏡頭,所以唔用唔得,直頭係gel不離身!楊茜堯講到支gel咁好,估唔到楊茜堯仲會介紹畀同劇嘅女星用.
▲楊茜堯仲話要買過哂啲褲:「 而家只係用咗兩個月,對腳firm咗好多,Hip位仲瘦咗成2吋咁多,連最難減既大髀位都瘦咗1寸.」
同劇女星爭住用
原來嗰日楊茜堯買咁多,係因為佢哋見到楊茜堯用完嘅效果好好,所以個個爭住用,事關原來楊茜堯鍾意用小腿gel已經唔係乜嘢秘密,好多仲成為咗2B For Leg嘅Fans,其中有同劇女星表示為咗今次套劇,想著高踭鞋sharp啲,又怕舊小腿肌肉嘅瓜突哂出嚟.
開頭試過啲瘦腿襪,點知太緊血液唔循環,仲越着越粗,好彩楊茜堯話佢聽2B For Leg好啲,用咗唔夠三日,見著小腿即時消哂水腫,腳瓜仲feel到好自然咁收縮,唔使1個月就減到寸,而家著高踭鞋靚咗好多!


text:
對於日本人嘅堅持,我不得不寫個服字.
係,我係講緊阪馬,但我指嘅係日本人追星嘅堅持.
我諗當日好多跑友跑跑下,都會見到一班著住藍色背心嘅人喺路上以同一pacing黎跑.呢班人,沿途形同G4咁圍住一個人,唯一唔同嘅係其中一個會舉起一支咪,另一個就揸住部cam,其他幾個就好似保護證人咁周圍望.我唔認得裡面個靚仔係邊個.我諗,唔係星都應該係個藝人吧.有趣,反正冇打算要造時間,一於跟一陣八下有咩睇.沿途粉絲妹妹仔s幾乎無間斷咁接力喺兩旁打氣尖叫.唔好睇小佢地,著哂全副跑步gear,喺啲打氣位跑住黎尖叫,然後再跑去下一個打氣位再尖叫.你都咪話唔攰.而最令我佩服嘅,係有幾個粉絲直頭報埋名做跑手,係賽道上追住個偶像.要知道,對於香港人黎講,阪馬中籤率較高,然而對好多日本跑手黎講,要抽到比賽資格係難過登天.(題外話:路上曾經出現過兩個支持牌,上面大約寫「連續五年落選,很灰心」嘅說話.)
所以,粉絲們要報到,抽到,仲要練到跑42k.要以上三點,除非啲後援會有得代報,如果唔係機會率真係細到呢…不過,最難為都係個偶像.跑到身水身汗,氣羅氣喘時仲要喺班粉絲面前保持形象.辛苦哂!
更多:
Fitz.hk Facebook專頁
當大腳板跑到大阪
[email protected]
Fitz Running 跑步


text:
「態度」
好多時做人做事都要有一個正面嘅態度,如果樣樣嘢一開始就已經抱住玩玩下嘅心態,又或者覺得無可能做到嘅話,其實從一開始你就已經無可能成功!如果你睇返人類嘅歷史,通常啲人話唔得嘅嘢通常到最後都係顛覆社會嘅嘢.所以所有嘢都係有可能發生,只要相信自己嘅能力,不斷嘗試,唔好放棄,就算到最後失敗,都唔緊要.因為係過程中你會有唔同嘅得著,而失敗係成功必經嘅階段.
「可能」
依家遇到好多年輕人都會講「無可能」嚟三個字,但係佢哋講「無可能」之前佢哋其實係未嘗試過做唔做到.當然好多嘢係唔可以格硬嚟,但係試都未試過嘅話就真係有啲問題.好多時我都唔相信無嘢係做唔到,只係你肯唔肯去嘗試,因為只要嘗試就有可能.雖然有啲人會覺得你鬥氣,但係其實只不過係對自己嘅要求.就算到最後真係做唔到,最起碼自己嘗試過,盡咗自己最大嘅能力.當然嗰啲一開始睇死你嘅人就會跳出嚟講風涼話.
「能力」
我由細到大都係相信自己嘅能力,當然自己係有啲好勝,所以好多人覺得我唔得嘅嘢我都會盡力去做.就好似中學嘅時候,個個話唔好讀藝術,亞洲人讀藝術成績一定唔好,但係偏偏我成績就好好.唔讀書無學位就好難搵工,但係偏偏就入咗大公司做嘢.係香港做數據分析好難,但係偏偏我係香港做咗數據分析咁多年.所以話無嘢係無可能,只係自己嘅信念有幾強,唔怕失敗,繼續嘗試,仲有一日你係會成功!
Also published on Medium.


text:
「香港」
今個長假期應該係香港咁多年嚟最香港嘅長假期.因為首先無咗好多遊客,尤其係內地遊客.除此之外,所有香港人因為個肺炎都無得去旅行,個個只可以乖乖地咁留係香港.不過亦因為近日香港嘅疫情有所紓緩,個個好似當無事發生,好多地方都好多人.不過大家都困咗係屋企一段長時間,尤其係啲小朋友,所以開始恢復少少活動真係在所難免.希望疫情快啲過,最起碼香港可以回覆正常先!
「夏天」
好難得嘅一個陽光普照嘅長假期,唔知真係覺得夏天已經開始咗.好多人都忍唔住要出去行一行,咁就梗係啦,因為至少過去十四日香港都無新嘅本地感染個案,所以大家都叫做可以鬆一鬆.相信大家過去幾個月都改變咗好多,只係大家都想唞啖氣.係無得去旅行,去睇戲同其他娛樂嘅情況下,唯一可以做嘅就當然係去沙灘同郊外啦.睇下個啲沙灘幾多人!
「外遊」
今次嘅疫情可以話係幫大家返璞歸真,因為真係無嘢好做.四日假期話長唔長,話短唔短,對於家長嚟講其實又真係無乜分別.當然如果小朋友大啲嘅都或者可以盼望佢哋今個月可以復課,只不過如果仍然係幼稚園嘅階段,相信今年佢哋返學嘅機會真係微乎其微.無得去旅行嘅香港人應該好唔慣,只不過幾時先至有得去?相信今年都應該幾難!不過相信仍然有啲人都係會搵命博,玩咗先算!


text:
知道今日係禮賓府嘅開放日,今朝一早起身整裝待發(好老土)一行四人向住中環出發,希望可以喺禮賓府見到齊昕...哈
我哋喺港鐵中環站K出口上到地面過對面馬路
穿過滙豐總行去到聖約瑟教堂往上行
已經見到有好多慈母拎住塊牌「往禮賓府」指引巿民去禮賓府
我哋沿住下亞厘畢道去上亞厘畢道
途中經過律政司中心(幾靚,唔知有冇得開放俾人參觀呢?)
見到兩支旗干同埋警察叔叔
佢哋指示我哋往對面馬路由禮賓府嘅後花園進入
唔好以為要行好耐,其實都只係10-15分鐘嘅路程
呢條睇落好似山路嘅山路,其實行完呢條直路轉個彎就見到禮賓府
兩兄妹手拖手行上去好開心!
見到呢個寫住排隊區嘅牌就即係到咗啦
門口前要經過一個簡單嘅檢查,開一開袋俾保安人員檢查
我哋即刻係門口嚟個快閃影相先
(影嘅時侯俾職員姐姐趕話唔好阻到後面上嚟嘅人)
其實根本勁少人...我起初以為要排好耐隊先入到嚟
入到去一路上都係睇花睇花同埋睇花
早知叫埋嫲嫲嚟啦,佢咁鍾意花!
不過又真係幾靚嘅!有好多品種喺出邊都唔係咁容易見到
其實沿途有導賞服務,不過導賞員都係主要幫助公公婆婆多
一邊行一邊介紹花!
我反而想導賞講吓梁振英瞓邊間房咁
穿過花園嚟到個停車場,呢度攞放咗洋紫荊章嘅私家車喺度
仲有一個係電動車,俾Hysan知道呢架車係用電,唔會噴黑煙嘅好環保
我哋身後嘅就係禮賓府啦!我同齊昕嘅距離越嚟越近啦
(如果佢喺屋企嘅話)
轉個彎之後有個急救站(佢唔係擔心有公公婆婆行完花園會見暈卦)
之後沿住樓梯行上去就係禮賓府嘅花園啦
一上到嚟就係個噴水池,左手邊係庇理羅士女子中學學生喺度演奏樂器
右手邊都係一D冇人睇嘅展板講吓禮賓府嘅歷史咁
喺學生演奏隔離呢個咁Colorful嘅花圃好靚
不過都係真花靚過上鏡
喺呢張相睇都唔夠現場睇嗰陣咁正
我哋喺呢度聽咗佢哋演奏,佢哋兩個聽到唔願走...
但係唔知做咩拉咗首超慢嘅歌
企喺我側邊D師奶不停話「有冇攪錯,邊個幫佢哋揀首咁嘅歌拉都有,聽到人哋想瞓覺」
我心諗「咁你仲企喺度聽...仲唔走」
然後我哋開始踏入禮賓府啦
行咗幾級樓梯,轉角見到個石麒麟(我估係卦)
但係芊芊一眼見到就話佢係Fox...
芊芊你睇錯啦,係狼先啱!雖然狐狸同狼都差唔多
在禮賓府外有呢個好歐陸風嘅小亭園
感覺好舒服好悠閒!不過都欄住咗唔俾人行過去...
一入門口右手邊就係飯廳
唔知佢哋係咪真係會喺裡面食飯㗎呢?
門外放咗個展示牌可以用QRcode睇到有關呢個飯廳嘅介紹
左手邊就係會客廳
平時農歷新年嗰D短片係咪就喺度拍呢!?似係似係
再行入嚟就係禮賓府嘅大廳,不過就只限於此
周圍都欄住咗只有直入直出
叫做入嚟涼吓冷氣咁
超英式嘅建築,住喺呢度好似住咗喺博物館咁,怪怪的!
那邊廂有幾個警隊嘅交嚮樂隊坐喺度演奏
但係因為要一路向前行嘅關係,所以喺度影咗張相就出番去
(突然同芊芊玩起上嚟)
成幅清明上河圖呀...其實我唔識,只係見到有張畫咁拉長就當係...
因為又係欄住唔俾行過去,所以咩畫我都睇唔到
同支港旗影番張相先!
嚟睇嘅人好多都係港人喎,我附近聽到嘅都係廣東話
離開咗禮賓府係門口外面影番張相先
門口外都仲有兩三個展牌喺度
出到嚟見到好大個花圃,仲有用花砌成嘅GOVERNMENT HOUSE字!
呢度一望望哂所有金融大廈...中銀...匯豐...渣打...俾所有高樓大廈包圍住
其實都個View都唔係真係咁靚,好有壓逼感
最後離開前梗係要同呢個禮賓府影番張相啦
影完先見到有個牌寫住另一度先至係影相至靚位
又係喎,有D花花草草喺後面墊一墊個禮賓府係靚D喎
跟住媽咪不停叫我搵人幫我哋影番張全家幅...
但係我周圍望都見唔到後生仔,呀叔就大把....好在都搵到個,咔嚓
呢個係一個好好嘅回憶...跟住直接過對面個動植物公園進發Yeah
Photo by CANON 5D Mark III, Len | EF 24-70mm f/2.8L USM
呀劍評語: 對於未去過的我,禮賓府都幾陌生,旅遊價值就冇乜㗎啦,不過未去過始終要去一去,鍾意花嘅朋友就會特別開心,我呢D龍友就只希望嚟見識吓,同埋諗住可以見到梁齊昕嘛!heee....
香港禮賓府 簡介
香港禮賓府自1968年起首次開放以來,每次都吸引很多市民和遊客前來參觀.每逢杜鵑花盛開時舉行的開放日更是盛事,參觀者除可飽覽滿園春色,還可欣賞糅合了東西方文化精粹的建築設計.
開放時間
不對外開放(除開放日外)
交通
1. 從港鐵香港站B2出口,沿民耀街步行至中環怡和大廈,搭乘12號巴士,於香港動植物公園站下車.
2. 於港鐵金鐘站C1出口的金鐘太古廣場外搭乘23或40號巴士,於紅棉道香港公園下車.下車後經過香港壁球中心及聖約翰大廈,再橫過花園道至美國領事館,香港禮賓府就在隔壁.
3. 從港鐵中環站K出口出來,穿過滙豐總行大廈後,再橫過皇后大道中至花園道,沿花園道步行前往.
網址
www.ceo.gov.hk
電話2878 3300


text:
新手上路 本金唔多就人之常情 好多時就係呢個原因「陷入本少選擇更少既危機🙈🙈🙈」
起初都無話想一夜致富 只係想快D儲大個本
係呢個Moment 身邊總係會出現左好多 1.門檻低 2.聲稱高回報 3.唔洗講風險 既所謂投資工具
好多時呢d工具都係不公平 係絕對唔公平! 係明賺您錢 !
可能您會怨: 邊一個發明左投資 搞到我愈投愈窮😑
可惜 經驗值有限既新丁 真心識條鐵咩!?
其實都係想儲大個本金 投資有多d選擇姐
係呀 今時今日 鬼唔知都知騰訊係股皇 但係一個新手 本金唔多 唔通All In 買騰訊咩!?
咪傻啦 其實要投資騰訊既股價
本再少,您都係有選擇的 !!
可能您會諗係咪用碎股?
一股都係300蚊港紙
哈哈
唔知您有無買賣過碎股既經驗呢?
一般黎講
成交不太活躍
買賣差價都大
如果本金細
加上其實交易費用
簡單講
買碎股就係成本高
3-10%
本金少
賺已經不多
重要俾甘大既交易成本
不如一槍殺左我
不過,
對港人黎講
呢個方法係方便
但成本高
自己諗諗🙈🙈
甘係咪用 衍生工具 ?
股票期權 / 期貨之類 ?
honestly,
無深入既認識
同系統化既訓練
新手係好難
真係好難掌握到固中控作
新手要預左付出大量時間同金錢吧 🙈🙈
其實您重有一個選擇
有無聽過 預託證券ADR ?
簡單講
係外國公司到美國上市既一個方法
騰訊都係有ADR形式上市
而且,
美股買賣係一股一股甘交易
所以,
以沉日收市價計
交易一股只係312蚊港紙左右
只要3舊水
甘您就可以持有騰訊想相關股份~
甘ADR有咩要注意:
1. 唔係間間broker有得買
2. 交易成本一定有,少過碎股就ok
3. 交易時間跟美市
4. 交易量都要留意
- - - -
講開又提多次


text:
:lomore-jable: 支那大飛機
粗口詞庫
-
匿名者 最後由 Hker 編輯
我唔撚柒鳩屌你個冚家剷含撚笨柒個老母個生滋甩毛嘅爛臭化花柳白濁梅毒性冷感閪都唔撚柒得陰陽面邊大邊細豬閪燉糯米雙番閪遮面長短腳谷精上腦陽萎笨柒周頭發炎陰蝨周圍跳白竇臭滴蟲入鳩祖宗十八代食屎撈屄周揈揈白痴戇鳩閪 我屌你老母十八代柒頭撚樣系垃圾狗屎on鳩formula無撚用到喊數字柒頭死全家仆你個臭街一見到就想嘔番曬大大大前日嘅早餐生出黎害鳩人咁柒就咪撚出黎獻世啦一碌柒咁onj幾撚有心機都無鳩用啦屌你老母芝士漢堡柒頭皮 屌你老母 芝士漢堡屌你老豆 宿埋一舊 屌你家姐 落雨擔遮 屌你家姐 快過火車 屌你呀爺 笑口畸畸 屌你呀麻 泰國喇嘛屌你呀妹碌柒崩潰屌你阿哥 好過渣波 屌你屎忽化痰止咳 屌你個仔 屎忽扭計 屌你個咀 刷牙唔用涮口水 屌你老母仆街陷家產食屎收皮啦屌你. 戇撚鳩鳩食撚晒賓州咁屌你老母咁既仆街死樣. 吹撚脹? 你係生出黎俾我屌撚柒嫁啦仆街陷家產. 屌足你十世,屌你老母正仆街陷家產屌你祖宗十八代仆街含家產你老母生花柳,你老豆生龜頭癌呀柒仔收皮吧啦施主收皮啦傻仔你老母日日要比人屌就係因為你呢d咁既傻仔呀慘過做雞同企街證明你條契弟祖宗十八代都作孽,生你件仆街仔,九成九冇屎忽我頂你個肺插你個胃按你肚池機關制屌你老祖十八代 代代冇春代含撚啦你仆街含家產九歲扮做雞 十歲同人玩結婚十一歲學人做飛仔 十二歲扮做鴨十九歲學人上廿歲去夜總會二十一歲去做鴨二十二歲生花柳愛滋仆街死食揉屎啦屌你老母祖宗十鳩撚春鳩柒代撚頭西屎啦!屌你老母斬你全家你老母老婆比我強姦十次八次啦絕子絕孫啦你正一狗雜種我屌你老母啦你老母一定用屎餵大你條死戇鳩仔 你呢條敗類你條撚 樣想唔屌你都唔得, 你個臭貨老母同野狗狗合生埋你呢仆街仔廢柴屌你祖宗18代有愛滋有爺生無家教不知所謂多行不義必自斃屌你老母仆你個街杏家產死傻西屌你老母仆街啦你阻撚住晒個地球轉 正一憾家剷屌你老母臭花西! 你老豆老母性器官一定有問題啦 生你條撚樣出黎冇賓周冇精蟲死基佬我屌鳩柒你就梗架啦我係鐘意屌鳩你祖宗18個春袋呀你吹撚柒碌我帳呀
-
美國正計畫每月向烏克蘭撥款15億美元援助直到戰爭結束
SeVen • 匿名者 • 0 1 10
-
中国外交官PO諷刺漫畫 暗指北溪爆炸「美國幹的」
SeVen • 口交部 • 匿名者 • 0 1 7
-
普京射核彈可以在超高空爆炸 關閉一個國家的所有的電子系統
SeVen • 匿名者 • 0 1 15
-
多個親俄消息來源報道,俄羅斯在赫爾松的防線崩潰了!
SeVen • 匿名者 • 0 1 15
-
習近平:大飛機事業一定要辦好 我們一定要有自己的大飛機
SeVen • 匿名者 • • 匿名者 • • 0 2 20
-
大家点睇“粵嚟粵掂”嘅粤独博客同论坛?
SeVen • 粵語 • 匿名者 • 0 1 101


text:
要出位,總括來講有兩種方法:第一種,就係完全豁出去用騎呢招引人注意 ;第二種,就係真真正正努力做好自己,發揮光芒同作用,創造價值.兩種都會有效,但只有後者先能夠長期穩陣,獲得最終勝利.
其實醫學美容,護膚,變靚方面都一樣,唔可以走捷徑,一定要真功夫學習!
好似某啲博出位嘅網絡紅人咁,整容整到出曬面,P圖P到變形,變成蛇精男蛇精女,衣着暴露,甚至喺直播中故意扮走光露點或甚至做出不雅表演!
其他比較正路嘅網絡紅人,就係將自己嘅樣貌同氣場,成為貴氣女神,優質男子,通過健康,知識嘅學習,傳遞,而得以改善同提升自己.
醫學美容,係有效!但亂咁做亂咁試絕對唔係最好方法,醫學美容係一定要經過學習,比較,先至能夠幫你發揮到最佳嘅美顏,瘦身,逆齡效果.
點解咁想同大家講分段式射頻 ?係因為分段式射頻(又稱為納米分段式射頻,點陣射頻)其實係市面上其中一個最有效,但係亦都最有最少人講同最少人認識嘅醫學美容療程.
好多人聽過分段式激光,但係好少人聽過分段式射頻.
今日就特別想同靚仔靚女一齊講解學習,呢一種美容科技!
( VENUS VIVA係世界上比較出名嘅分段射頻儀器,無論係香港,澳洲,新加坡都有好多人使用.圖片來源:新加坡Dr D Aesthetic)
納米分段式射頻,點陣式射頻是什麼?
納米分段式射頻,就係利用如點陣圖嘅射頻頭,用無針或有針,將視頻熱力打入基底.從而導致膠原蛋白再生,皮膚緊致,改善皺紋,收緊鬆弛,整體拉提亮白效果.
對於傳統單極射頻RF改善皮膚嘅好處,相信大家都清楚.
殿堂經典級數嘅緊膚Thermage電波拉皮,就係射頻嘅原理.
射頻嘅原理,就係利用無線電波,嘉傑深層組織,將組織家庭到60度70度左右,刺激膠原蛋白增長,達到緊致,消減皺紋效果.
今時介紹俾大家嘅分段式射頻,對於改善暗瘡造成嘅凹凸洞,有特別好嘅功效.甚至,比做激光更好.
點解我一直會大大推薦分段式射頻,反而對於激光緊膚,唔係太推薦呢?
因為,分段式射頻對於緊致皮膚,收緊嘅程度,射頻遠遠超過激光!
激光大部份嘅能量,係皮膚表面,淺層,已經完全釋放完,但係, 射頻嘅能量,可以達到真皮層與及皮下組織.(無論係傳統射頻,定係新一代分段式射頻,都超越激光)
而且,射頻本身由於唔係光能量,並唔會影響到皮膚嘅色素.
我之前成日都同大家推薦韓國光療Omega Light Treatment,就係因為佢嘅價錢比激光平一大截,但係對於皮膚收緊嘅功效,與及美白程度,其實同激光不相伯仲!
但係兩者,都唔會夠射頻收緊皮膚咁明顯!
所以,下次去美容中心有人同你推銷激光療程嘅時候,其實你可以順便問下,有冇分段式射頻.咁樣,可能仲平仲着數.
傳統射頻與及新一代納米分段式射頻
咁樣,新一代嘅納米分段式射頻,同埋傳統嘅舊式射頻,又有乜嘢分別呢?
分段式射頻,其實就係利用分段式激光嘅概念,用到射頻.
個治療嘅探頭,會利用微小嘅電極,建立一排一排,極之微小嘅微創傷口.
同傳統射頻唔同,因為佢做到深層加熱皮膚而不傷害表層,係整個治療部位,部份有RF能量經過,另外一部份,就冇電流經過,冇RF通過嘅部份對於有電流通過嘅部份,有保護嘅功能.
呢一點,係傳統射頻做唔到.
分段式射頻治療嘅效果,就係新嘅膠原蛋白生長,密度亦都增加,整體皮膚質素上升.
之前有朋友問我,究竟你一類嘅療程要做幾多次先有用.因為佢做咗一次,發覺改善凹凸洞嘅效果唔大.其實, 射頻呢一類改變肌底膠原蛋白組織嘅療程,最少都要做幾次先有效.尤其是如果佢係多極射頻,而唔係單極大能量例如Thermage,6-10次嘅治療次數係合理.
納米分段式射頻副作用
整體來講,納米分段式射頻,係安全嘅療程.之前有醫學研究顯示,無論係傳統嘅單極射頻,定係納米分段射頻,副作用都係非常之短暫,整體係屬於安全.
納米分段式射頻,對於某部份人士,有輕微短暫副作用,包括輕微紅腫及微刺痛.
但係納米分段式射頻,由於不會刺穿表皮,並唔屬於醫療器材,唔需要咁貴搵醫生,去合資格嘅正當美容院都可以做.


text:
現年41歲的田蕊妮,由拍拖到結婚,已經同杜汶澤一齊19年.杜汶澤曾經有一段婚外情,當時佢去廁所冇拎電話,小三傳短訊搵佢,俾阿田無意中發現.
阿田最後原諒咗杜汶澤,如果唔係,佢哋依家就唔會咁sweet啦!兩公婆一有時間就拍拖,而且有講唔完嘅話題.
但阿田話自己最想離婚嘅時候,唔係因為有小三,而係因為大家溝通唔到,當時佢甚至試過搬去酒店同朋友屋企暫住.佢話如果唔係老公事業低潮,佢哋應該已經離咗婚.當時佢覺得自己係老公唯一信任嘅人,如果連佢都離開,阿澤會好慘,所以選擇留低.
[adinserter block=”1″]
嗰陣佢乜都睇阿澤唔順眼,直到有日阿澤同佢講,唔好淨係識得每日搵佢缺點,仲話最初佢哋唔係咁㗎 .阿田聽到就叮一聲,醒覺自己每日都嫌棄緊佢.
換一種眼光睇對方,佢慢慢又搵番當初所愛嘅阿澤.依家連佢嘅缺點,喺阿田心目中都變成優點,譬如阿澤性格衝動,換個角度,就係轉數快.
佢話自己真係好崇拜,好愛杜汶澤.因為阿澤一直當佢係囡咁湊,當初入無綫,佢唔想俾人插,推咗唔做《超級巨聲》主持,但阿澤叫佢唔可以覺得冇安全感,就返去個窿度,一直推動佢向前.佢話冇阿澤,佢亦唔有今日嘅精采人生.仲話杜汶澤冇咗佢唔得,佢冇咗阿澤都唔得.
阿澤亦講過最低潮嗰陣,佢冇晒錢,同阿田講佢乜都冇,但阿田話阿澤仲有佢!
依家段婚姻,阿田形容係淡淡嘅甜,不過始終最回味佢哋第一個情人節,當時阿澤窮到燶,用15蚊買咗枝玫瑰,偷偷地放上阿田架車製造驚喜.再煮咗餐飯畀佢食,有魚有肉有菜,仲有幾蚊件嗰種傳統西餅,全部加埋唔使一百蚊.但呢份心思,佢回味到依家,亦因為呢次,令佢情定阿澤,愛足19年.
Source : Nextplus


text:
收到Kelvin既訊息,佢叫我試玩呢隻名叫VXR既「網頁遊戲」,適逢我無mood做嘢,心諗:「就嚟使下呢隻game喺咁真係『型男索女必到』咁緊要先!」
上到去,速度幾快,唔使兩秒,成個油尖旺區,部分港島區隨即以「衛星圖」既感覺呈現係我眼前.用落去,好快咁開左個人帳號(都係叫wanszezit,大家可以入嚟搵我),雖然要經過電郵確認.
起初,我唔識點樣設計自己既avatar,去到我間屋,內裡空無一物,原來可以去指定既傢伙店Shopping(看來VXRWorld至少可以幫傢伙店賣廣告作為business model).我無去家俬店,離開間屋,出咗街周圍行.第一眼感覺幾靚,例如去到蘭桂坊馬上認得地方,好有親切感,呢啲場景應該花咗好多心機去畫.
總括嚟講,感覺上,VXRWorld有啲似online game,又有啲似討論區,又有啲似交友網站.不過嗰UI可以再改良,令到user可以再容易啲做到想做既嘢.另一個問題係,遊戲包括咗Blog,討論區,網上相簿等功能,但係限於介面以flash寫成,以上既內容有可能很難被index在Google / Yahoo既搜尋引擎度.
最後,重點呢隻遊戲乃香港制作.報告完畢.


text:
墮落
睇著形勢發展落去,都可以見到香港正係一步一步咁被港共政府推向緊萬丈深淵,從前香港引以為傲嘅嘢統統消失,雖然可以話係意料之內,但港共政府以至中共政府都只係一味「卸膊」,將香港「殞落」嘅責任推去其他人身上.
1984年所承諾嘅「一國兩制」,如今變成點嘅樣?所有北京想香港做嘅事唔能夠喺香港本地做到嘅就會由北京直接頒令,直接改咩基本法附件.藍絲成日話咩「多得泛民先逼到『阿爺』出手」,簡直係荒天下之大謬,公我贏字你輸,表面上扮到好似好民主,但暗啞底有晒自己嘅計劃,一同自己嘅計劃有出入就直接干預,何來自治?所以根本唔在於邊個逼邊個出手,而係一切已經有晒內定嘅結局,藍絲喺度spin呢樣spin嗰樣,實質責任其實一直都喺中共手上,因為「自治」從來都只係一個煙幕.
不過呢個煙幕喺港人開始覺悟,反對嘅時候開始連樣都索性唔做,北京講一句,港共即刻照跟,正如中國對BBC嘅「封殺」,港共即刻話要跟,而北京當局一直用「港人治港,高度自治」作為宣傳口號,簡直係對「自治」兩個字極大嘅侮辱,不過都唔出奇嘅,共產黨人文化水平惡劣,唔能夠理解中文字箇中嘅含義,亦係意料中事.
港共政府成日吹噓話香港幾咁「自由」,但睇嚟之後都冇得再用呢啲稱謂嚟自居,皆因一切俾外人睇嘅幻象同煙幕都已經俾中共同港共自己親手劃破咗.因為中國同香港政策異常嘅一致,都已經冇辦法再說服外媒香港係一個擁有「自治」嘅地方,自由經濟體指數將香港除名,以及民主指數嘅暴跌都足以證明香港昔日嘅形象已經完全幻滅,當然,藍絲同中港共或者會繼續沉醉喺自己嘅「Good Old Days」入面,但我要提醒佢哋,人會變,環境會變,時代都會變,你哋一班政府忠實支持者繼續活喺自己(或者係中港共政府)營造出嚟嘅假象入面,唔代表其他人會陪你一齊昏睡,你唔願醒,唔代表全部人都唔願醒,當你發覺身邊嘅人都唔再沉醉喺你所認同嘅嘢身上嘅時候,就應該知道自己係時候醒,不過咁,扮瞓嘅人永遠都冇可能叫得醒.
藍絲們成日話,呢啲一個二個指數嘅目的旨在抺黑中國同香港政府,Well,佢哋有咁嘅諗法都唔出奇嘅,因為佢哋將中囼抺黑外國嗰一套放咗喺外國身上,以為世界同中國一樣一切由政府控制,但其實亦證明咗,佢哋somehow知道中國有幾咁authotarian,只係唔願相信.首先第一個佢哋錯嘅概念,係覺得呢啲指數係外國政府控制,其實做呢啲stats嘅全部都係民間組織,正如外國媒體一樣,完全唔受政府控制,佢哋有絕對嘅編採自由,並冇話係同咩人夾埋做個結果出嚟咁,有唔少外國媒體鍾意同政府唱反調,正如德國都有個奶共基金會講到中國幾咁天花龍鳳,假設呢啲外國民間組織做嘅報告係同政府夾埋做嘅話,嗰啲奶共基金會應該冇可能存在喺呢一個世界上面.並唔係每一個國家都好似中國咁全部都係官媒,社會只有一種聲音而所有嘢都係政府做並且一切都有內定嘅結果,藍絲們唔好成日有種「大中國」思想覺得全世界都同中國一樣.
第二,如果係抺黑中國嘅話,香港嘅排名冇可能喺97至19年期間居高不下.如果呢啲指數旨在抺黑中國,根本唔洗等到今時今日先嚟做,資本同共產陣營嘅對立喺咁多年嚟一直存在,但香港喺自主權移交之後喺榜上面嘅排名都係相當高,甚至以前港共或者中共政府會引述呢啲數據嚟吹噓自己,數據對自己有利就話人哋「公正」,對自己不利就話人哋「抺黑」,呢種做法雖然毫不合理,但活喺呢個時代嘅我哋都對呢種「共產式評價手法」嘅輿論戰都已經見慣不怪.
最近仲想修訂《出入境條例》限制出境,雖然當局話唔會限制港人出境,但港共同中共最擅長「講一套做一套」,我諗大家都一早知㗎啦,法例條文唔洗睇都知有好多可以隨時改變解釋嘅用字,所以反正信與不信嘅權利喺你手上,反正當局預計最快(應該即係最遲)8月1號生效,要走嘅話,好走喇,時間同機會唔會等人㗎.


text:
shoppinginthailand_2020
有興趣可以follow 我 IG
https://www.instagram.com/shoppinginthailand_2020/
港女睇過好多吾同既文章,同網上影片.對於行山既自救裝備都有吾同既見解. 但係呢總結出黎,呢三樣最多人介紹.當然大家請吾好誤會,以為只要帶呢三樣野上山就可以.港女係指,行山既基本裝備之上,仲有呢三樣野,就可以係需要自救既時候,更好保存自己既性命,等候救援人員的協助. 凡士林 圖片取自網絡....
大家好,好耐無寫文啦.最近港女忙緊學韓文,追韓星.所以星期六日都少左好多去行山.再加上天氣真係太熱,所以都係留番秋冬先行. 今日就講下,香港形容山路術語. 行山係十分具有挑戰性,所以眾多運動入面,行山絕對係男女老幼都不期然地參與既運動. 但係行山都有好多種,因應吾同既山路,就可以有吾同既準備....
天水圍同元朗屬於香港既邊沿.但係亦都因為甘樣,所以都有好多隱世既秘景.今次港女就介紹幾個地方比大家打卡,行下. 第一站:濕地公園 香港有好多好靚既公園,但係一到週末都人山人海.於是搵個地方休息下都好難. 港女最仲意呢個位,因為呢個位影過去會有景深.只要影既時候,道牆係圖入面有1/3 ,就會形...
最近,天氣越來越熱.但係香港人都無有怕,一於上山玩.有見及此,港女就希望為大家冇帶多少少行山既「冷知識」.令大家上山既可以享受,又可以安全甘玩. 香港屬於亞熱帶地區,好多時候會聽到有人上山中暑,發生意外.但係就好少聽到係山上太凍而出事.所以夏天比冬天既時間,更容易發生意外.有見及此,港女準備左4 ...
其實好多人對進行戶外活動既時候,點樣正確降溫都有少少誤解.以下就係其中三經常出現既誤解. 圖片取自網絡,如果係健身室,或者屋企附近跑步,港女就會甘樣著.但係行山都會建議大家最好著番長褲同短袖衫.加上長期曝曬,有機會會曬傷. 「著得越少 = 越涼爽 」? 呢一個,其實係一個誤解黎.如果著得...
港女一直以黎都會以教大家去D又靚,又可以打卡既地方行山.因為甘樣先可以吸引多D人行山.最重要係行山無靚景睇,就變左體能訓練. 所以今次就介紹一條,港女比好朋友伏左既路,八仙嶺自然教育徑,上下七木橋.雖然港女行到山,但係絕對要行一D有價值而又靚景既山.所以各位讀者,如果有朋友同你講,我地去行山啦.既...
今期,港女決定介紹三間自己最喜歡既cafe 比大家.等大家可以同朋友或者屋企人多一個地方食野,傾計. The coffeeology 地址:銅鑼灣耀華街12號地舖 認住呢個牌,見到呢個牌,就到啦. 呢一間鋪頭位於銅鑼灣.係其中一間比較特別既cafe. Coffeeology 主打咖啡同a...
香港最出名係維港夜景,平日係維港兩岸睇得多.如果換一個角度去睇,又會有另一種味道.而家既夏天,實在太曬同太熱.所以港女就黎一次,夜訪西高山. 起點同終點一樣都係太平山山頂廣場. 全長4.7 公里,屬於短程路段. 地圖: 起點會由太平山山頂廣場出發. 沿路都係車路,所以相對平緩,吾會有太...
正所謂,藝術既野你識條鐵咩?就係因為吾識,所以就要去認識多少少啦~ 今期藝街館有一系列既藝術品,十分適合一定大細一齊去打卡影相同了解. 1/F 不是時裝店 呢個展覽館主要係展覽同時裝相關既展品. 呢個展館既門口都十分有趣味.絕對吾會拒人於千里之外,或者高不可攀既感覺. 而覽館用吾同既...
其實香港真係好細,所以可以去既地方.都好似去曬甘樣.不過露露都係會去搵下有咩好玩. 露露最近就搵左西九龍文化區,一個與世隔絕又其實好近鬧市既地方.hea左一個下就. 睇住維港景色踩單車,四輪車 露露都有介紹過係南生圍踩單車,但係呢到踩絕對吾同.呢到一黎安全好多,二黎呢到路程會比較短. 平...
港女甚少會著裙化妝去打卡.因為覺得行山都係著番行山既裝束會比較方便.但係行完呢個青衣後山,就想推介比甘多位,想行山又吾想甘辛苦既美女. 全段路程以石屎路為主.佔左大約90% .只有好少部份係屬於山路.而且上落吾算多,以梯級為主. 青衣自然教育徑 起點:長宏邨巴士總站 終點:青華苑 全長...
屯門既彩虹欄杆一直都好出名.亦都好多人介紹,今次港女都係介紹同一個後山,不過呢到又點止彩虹欄杆一個打卡點. 而呢個絕對適合初學者,作為體驗路線. 起點:何福堂 終點:置樂 全長:5.6公里 大家可以參考一下呢張地圖. 上落既幅度吾太大. 由一段係麥理浩徑第十段. 所以由呢個...
港女最近見好多朋友都成為左露營新手,於是聽到好多故事都啼笑皆非.今日港女就講下露營既冷知識,避免成為人地口中既笑話. 露營吾好帶大型電器 圖片取自網絡.港女都知道,有時候,靚靚甘見人好重要.但係去露營,就真係好難.所以大家都可以試下坦誠見面對真實既自己.其實都係另一面,好靚既一面. 露營係...
鯉魚門係一個相對比較遠既市區,但係個到有一個石礦場影相十分靚. 交通,大家可以係油塘地鐵站落車.鯉魚門石礦場位於三家村後面,所以由地鐵站A2出口 開始行,沿茶果嶺道往鯉魚門邨方向行大約十分鐘就會到. 鯉魚門係一個香港歷史發展既資料館.清初既時候,南明名將鄭成功被打敗後,其將領鄭健之子孫就以...
沙灘露營比一般林木入面露營有更多要留意既地方.所以今次港女就一次過同大家介紹一下,港女沙灘露營既經驗.有D咩可以帶,更方便大家. 沙灘比其他地方露營更加麻煩.因為完全無任何既阻擋,所以入夜,沙灘會比叢林入面大風.如果好天,就好曬.吾好天就落雨淋濕曬.所以沙灘絕對係一個好大既挑戰.港女就揀左7 樣...
上一次港女提供左好幾樣12蚊店既神器,但係其實12蚊店仲有好多高CP值既物品要介紹下. 今次港女就寫個part 2 同大家分享. 值得一提既係,港女發現12蚊店開始出現左一個牌子好多露營好物, 叫Joythm.有機會一定要去望一望.但係又吾係每一間12蚊店都會有呢個牌子既產品,所以真係睇大家好吾...
港女最近同朋友同事行山個陣都會講下露營.但係佢地有吾少人對於沖涼有種莫名既執著.於是港女決定講下,自己點樣解決呢個問題. 1. 消毒濕紙巾 幾年前既冬天,同而家既冬天,溫度差好遠.而家既冬天係凍好多.但係之前既冬天係只會著短袖衫. 於是港女係呢種天氣之下去行山,去露營.點會吾出汗. 但...
介紹露營既話,點少得講帳幕? 所以今次就同大家講下港女點樣千挑萬選自己而家用既營. 1. 營既大細 港女雖然覺得自己吾肥.但係放埋個袋入去營入面.都一定要揀一個兩人營.因為背囊其實都會佔一個人既位.如果買一人營,就真係會好迫. 2. 重量 港女體能中等,但係如果要咩住D野行番7,8...
油麻地同香港好似格格不入甘,無咩野玩.其實吾係甘樣家.呢到有好多好有趣既東西去發掘. 第一站 - 油麻地果欄 - 直接帶你去日本市場買新鮮生果. 係油麻地地鐵站,B1 出口出.向尖沙咀方向行.過左對面馬路轉右.沿路一直行,就會見到呢到果欄.其實真係好易去. 露露去日本最仲意食日本生果.而...
正所謂,書到用時方恨少.去露營其實都一樣,成日覺得自己帶好多野,但係想用個陣,都無帶.所以港女整理左一張裝備清單比各位參考一下. 當然港女會覺得,每個人都需要清楚自己去咩類型既露營.而作出吾同既用品以及裝備既取捨. 去露營既時候,港女一般都會大約6 點起身.因為睇日出,對於港女而言,係一個...


text:
你有壓力,狀元都有壓力,咁狀元係點樣減壓㗎呢?
我盡量搵左唔同嘅方法減壓,減得黎又盡量唔好浪費自己時間,盡量確保時間都係用得其所.
中六暑假其後差唔多逢假期都去自修室.自修室好處係人群壓力可以令你有比較心態,做得更快,但同時都好容易令你覺得好有壓逼感,所以我會盡量搵方法處理呢種壓力. 通常我都會搵埋一樣有心讀書的好朋友一齊溫書,做戰友,眼訓嘅時候互相車醒大家,食lunch果半個鐘傾下計,之後再一齊chur,心靈上都叫有個支持. 另外我都會帶少量零食去自修室,可能做完一份paper個腦癱瘓就出去啪粒糖/朱古力/energy bar/咩都好,順便呼吸下新鮮嘅空氣,每2-3個鐘好頂唔順就比個15分鐘break自己,鬆下個腦先再對卷/溫書做嘢,頭痛就飲D暖水/食藥. BTW女仔每個月M到都會好攰,甚至有時會好痛/喉嚨痛/病(我就係). 中六打後更加要好好愛惜身體,平時已經要戒食/飲凍野同熱氣野,如果你真係戒唔到,至少黎M前一星期開始都要戒(如果唔係真係條路自己揀,______________... 我已經死過好多次…真係真心忠告).喉嚨痛盡量食番有2,4-dichlorobenzylethanol(或者有其他antiseptics)嘅喉糖,舒緩喉痛同時殺菌消炎,唔好淨飲蜜糖水,更加唔好黎緊M飲/食太多朱古力,朱古力同樣熱氣,容易令妳黎M期間喉嚨痛更嚴重.隨身帶定止痛藥,萬無一失!!至於男仔有咩注意點我就唔太清楚~ 另外我都提過溫全日嘅話,個人建議多數時間9AM溫到7/8PM都好收手(除非太多野趕住溫),剩翻嘅時間同朋友食個晚飯傾下八婆野又好,呻下煩惱又好,咪鬼再溫書/掂D書!!由朝溫到晚會痴線🤬!唔好忘記你仲有幾多日子要捱,唔急於一時啦.食完晚飯如果早(8/9PM)我會去行海皮散步/由自修室步行返屋企(約半小時)當散步,聽下歌,放鬆下,返到去沖涼訓覺,咩都唔好諗,好好休息. 中六返完學又做完pre-mock通常已經好攰,如果未到1/2月我最多會自己操多1/2份paper(係屋企/學校/自修室),對埋答案然後就收工.中間可能會隔餐晚飯,晚飯之前我會每1/2日抽時間跑步(因為果陣太熱愛跑步),如果無時間就係屋企做體能(上Youtube search FitnessBlender/XHIT Daily/HIIT 會見到好多10分鐘內嘅workouts,好省時間但可以出到一身汗),畢竟適量運動可以比精神藥物更有效調節你嘅情緒,同時又維持健康(下省1000字). 至於煲劇果D個人就唔太建議,始終連續劇成日吊你癮🙄 睇完短期內好難集中,日日都分心,戒得就戒左佢.當然,每個人都有適合自己嘅一套,我果套同你唔同唔代表你果套唔work,最緊要係搵到一個方法幫到你減壓又唔會令你太輕鬆/唔想讀書,等呢套方法陪你捱過DSE. 面對人生一個重要嘅分岔口,有壓力係絕對正常,你亦唔係唯一一個,唔使怕左佢.當然,爆煲嘅時候你或者好難睇到希望,因為你個腦俾人hack左,但凡事俾個機會自己,應承自己做任何事之前,傷害自己之前揾個可靠冷靜嘅朋友睇住自己,唔好俾情緒吞噬.加油!!🙆♀💕
1. 長假期/星期六,日
2. 返學日子
中六暑假其後差唔多逢假期都去自修室.自修室好處係人群壓力可以令你有比較心態,做得更快,但同時都好容易令你覺得好有壓逼感,所以我會盡量搵方法處理呢種壓力.
通常我都會搵埋一樣有心讀書的好朋友一齊溫書,做戰友,眼訓嘅時候互相車醒大家,食lunch果半個鐘傾下計,之後再一齊chur,心靈上都叫有個支持.
另外我都會帶少量零食去自修室,可能做完一份paper個腦癱瘓就出去啪粒糖/朱古力/energy bar/咩都好,順便呼吸下新鮮嘅空氣,每2-3個鐘好頂唔順就比個15分鐘break自己,鬆下個腦先再對卷/溫書做嘢,頭痛就飲D暖水/食藥.
BTW女仔每個月M到都會好攰,甚至有時會好痛/喉嚨痛/病(我就係).
中六打後更加要好好愛惜身體,平時已經要戒食/飲凍野同熱氣野,如果你真係戒唔到,至少黎M前一星期開始都要戒(如果唔係真係條路自己揀,______________... 我已經死過好多次…真係真心忠告).喉嚨痛盡量食番有2,4-dichlorobenzylethanol(或者有其他antiseptics)嘅喉糖,舒緩喉痛同時殺菌消炎,唔好淨飲蜜糖水,更加唔好黎緊M飲/食太多朱古力,朱古力同樣熱氣,容易令妳黎M期間喉嚨痛更嚴重.隨身帶定止痛藥,萬無一失!!至於男仔有咩注意點我就唔太清楚~
另外我都提過溫全日嘅話,個人建議多數時間9AM溫到7/8PM都好收手(除非太多野趕住溫),剩翻嘅時間同朋友食個晚飯傾下八婆野又好,呻下煩惱又好,咪鬼再溫書/掂D書!!由朝溫到晚會痴線🤬!唔好忘記你仲有幾多日子要捱,唔急於一時啦.食完晚飯如果早(8/9PM)我會去行海皮散步/由自修室步行返屋企(約半小時)當散步,聽下歌,放鬆下,返到去沖涼訓覺,咩都唔好諗,好好休息.
中六返完學又做完pre-mock通常已經好攰,如果未到1/2月我最多會自己操多1/2份paper(係屋企/學校/自修室),對埋答案然後就收工.中間可能會隔餐晚飯,晚飯之前我會每1/2日抽時間跑步(因為果陣太熱愛跑步),如果無時間就係屋企做體能(上Youtube search FitnessBlender/XHIT Daily/HIIT 會見到好多10分鐘內嘅workouts,好省時間但可以出到一身汗),畢竟適量運動可以比精神藥物更有效調節你嘅情緒,同時又維持健康(下省1000字).
至於煲劇果D個人就唔太建議,始終連續劇成日吊你癮🙄
睇完短期內好難集中,日日都分心,戒得就戒左佢.當然,每個人都有適合自己嘅一套,我果套同你唔同唔代表你果套唔work,最緊要係搵到一個方法幫到你減壓又唔會令你太輕鬆/唔想讀書,等呢套方法陪你捱過DSE.
面對人生一個重要嘅分岔口,有壓力係絕對正常,你亦唔係唯一一個,唔使怕左佢.當然,爆煲嘅時候你或者好難睇到希望,因為你個腦俾人hack左,但凡事俾個機會自己,應承自己做任何事之前,傷害自己之前揾個可靠冷靜嘅朋友睇住自己,唔好俾情緒吞噬.加油!!🙆♀💕


text:
「見工」
今日見到前輩講開見工,所以又借題發揮下先.雖然我覺得好多時見工就好似一個問答比賽,係短短一兩個鐘,甚至經幾輪面試之後,大家吹完一輪水之後,就睇下人哋請唔請你,定你請唔請佢.當然感覺係最緊要,而有時係雙方面嘅角力賽.因為依家唔係你揀人,而係人都揀工.但係時下嘅年青人見工好多時都係利字當頭,而好多時會反問返你幾時升職加薪.講真,人哋都未話請你,咁樣反而俾人覺得你唔會做得長!
「面試」
當然我自己去見過唔少工,亦都面試過好多人.而好多時我請人都係憑感覺,就算你讀書幾叻都好其實我唔係太過在乎.反而我會留意你對自己有幾了解同係交談中係唔係做返自己.我真係好怕有啲不可一世,自以為是同太過機械式嘅對答.不過我好多時都好鍾意問呢個問題,就係你點樣睇自己.因為我覺得自我檢視同了解自己係好重要,因為咁先知道點樣發揮自己,如果唔係就好難進步!
「奇景」
當然聽過好多唔同嘅離奇面試故事啦.有啲未見工就問你人工幾錢.有啲問返你點樣幫佢,而唔係佢點幫公司.有啲索性放你飛機,連電話都唔打個.真係乜嘢人都有.甚至有啲啱啱畢業就教返你點做嘢,真係唔知好嬲定好笑!如果你有遇到唔同嘅經歷,我都好想聽下.最少可以同大家分享下你嘅經歷,等我哋遇到嘅時候知道點樣處理都好.我諗如果大家遇到咁嘅情況都未必會請嚟啲人!


text:
中國共產黨第十三次全國代表大會
中國共產黨第十三次全國代表大會於1987年10月25號至11月1號响北京召開.出席大會嘅正式代表1936人,特邀代表61人,代表當時全國4600萬名黨員.
此外,全國人大常委會黨外副委員長,全國政協黨外副主席,各民主黨派,全國工商聯負責人同無黨派愛國民主人士,少數民族同埋宗教界人士96人列席咗大會,並有中外記者(其中包括1名台灣記者)400幾人採訪咗大會.呢啲,响之前嘅歷次代表大會上,都係首次.
大會嘅議程係:(1)聽取同審查黨嘅第十二屆中央委員會嘅報告;(2)審查中央顧問委員會嘅報告;(3)審查中央紀律檢查委員會嘅報告;(4)審議並通過《中國共產黨章程部分條文修正案》;(5)選舉第十三屆中央委員會,新一屆中央顧問委員會,新一屆中央紀律檢查委員會.
趙紫陽受十二屆中央委員會委託,向大會作咗報告.大會提出並系統闡述咗社會主義初級階段理論,制定咗黨响社會主義初級階段嘅基本路線,制定咗「三步走」發展戰略同各項改革任務.
大會討論並通過咗關於十二屆中央委員會報告嘅決議,關於黨章部分條文修正案嘅決議,關於中央顧問委員會工作報告嘅決議,關於中央紀律檢查委員會工作報告嘅決議.
大會重首次採用差額選舉嘅方式選出咗由175名中央委員同110名候補中央委員組成嘅第十三屆中央委員會;選舉出由200人組成嘅中央顧問委員會同69人組成嘅中央紀律檢查委員會.
一中全會[編輯]
中國共產黨第十三屆中央委員會第一次全體會議於1987年11月2日响北京舉行,全會選舉產生咗中央政治局委員,候補委員,中央政治局常務委員會委員,中央委員會總書記;根據中央政治局常務委員會嘅提名,通過咗中央書記處書記同候補書記;決定咗中央軍事委員會主席,第一副主席,常務副主席.名單如下:
- 中央政治局委員,候補委員
- 中央政治局常務委員會委員:趙紫陽,李鵬,喬石,胡啟立,姚依林
- 中央委員會總書記:趙紫陽
- 中央書記處書記,候補書記
- 中央軍事委員會主席,第一副主席,常務副主席
- 主席:鄧小平
- 第一副主席:趙紫陽
- 常務副主席:楊尚昆
全會批准咗中央顧問委員會第一次全體會議選舉產生嘅主任,副主任同常務委員會委員人選.名單如下:
- 主任:陳雲
- 副主任:薄一波,宋任窮
- 常務委員會委員:(按姓氏筆劃為序)王平,王首道,伍修權,劉瀾濤,江華,李一氓,李德生,楊得志,蕭克,余秋里,宋任窮,宋時輪,張勁夫,張愛萍,陸定一,陳雲,陳丕顯,陳錫聯,胡喬木,段君毅,耿飈,姬鵬飛,黃華,黃鎮,康世恩,程子華,薄一波
全會批准咗中央紀律檢查委員會第一次全體會議選舉產生嘅書記,副書記同常務委員會委員人選.名單如下:
二中全會[編輯]
中國共產黨第十三屆中央委員會第二次全體會議於1988年3月15日號至19號响北京舉行,全會審議通過咗中共中央總書記趙紫陽代表中央政治局响中國共產黨第十三屆中央委員會第二次全體會議作嘅工作報告.
全會審議通過咗中央政治局提出,並經黨內外廣泛協商,擬向七屆全國人大推薦嘅國家機構領導人員人選名單同擬向七屆全國政協推薦嘅全國政協領導人員人選名單.
三中全會[編輯]
中國共產黨第十三屆中央委員會第三次全體會議於1988年9月26號至30號响北京舉行,全會原則通過咗《關於價格,工資改革的初步方案》,建議國務院\响今後五年或者較長一啲時間內,根據嚴格控制物價上漲嘅要求,並考慮各方面嘅實際可能,逐步咁穩妥咁組織實施.全會重原則通過咗《中共中央關於加強和改進企業思想政治工作的通知》.
四中全會[編輯]
中國共產黨第十三屆中央委員會第四次全體會議於1989年6月23號至24日號响北京舉行,呢次係六四事件後中共所召開嘅中全會,全會審議並通過咗李鵬代表中央政治局提出嘅關於趙紫陽响反黨反社會主義嘅動亂中所犯錯誤嘅報告,全會選舉江澤民為中央委員會總書記;增選江澤民,宋平,李瑞環為中央政治局常委;決定增補李瑞環,丁關根為中央書記處書記;決定撤銷趙紫陽嘅中央委員會總書記,中央政治局常務委員會委員,中央政治局委員,中央委員會委員同中共中央軍事委員會第一副主席嘅職務.另外,胡啟立,芮杏文,閻明復亦响呢次全會上被免職.全會遞補候補中央委員格桑多傑(藏族)為中央委員.
五中全會[編輯]
中國共產黨第十三屆中央委員會第五次全體會議於1989年11月6號至9號响北京舉行,全會審議並通過咗《中共中央關於進一步治理整頓和深化改革的決定》.全會討論並通過咗關於同意鄧小平辭去中共中央軍事委員會主席職務嘅決定,決定江澤民為中共中央軍事委員會主席,楊尚昆為中共中央軍事委員會第一副主席,劉華清為中共中央軍事委員會副主席,楊白冰為中共中央軍事委員會秘書長;決定增補楊白冰為中共中央書記處書記.全會遞補候補中央委員賈志傑為中央委員.
六中全會[編輯]
中國共產黨第十三屆中央委員會第六次全體會議於1990年3月9號至12號响北京舉行,全會審議通過咗《中共中央關於加強黨同人民群眾聯繫的決定》.
七中全會[編輯]
中國共產黨第十三屆中央委員會第七次全體會議於1990年12月25號至30號响北京舉行,全會審議並通過咗《中共中央關於制定國民經濟和社會發展十年規劃和「八五」計劃的建議》.江澤民作咗重要講話,李鵬就《建議》草案作咗說明.
八中全會[編輯]
中國共產黨第十三屆中央委員會第八次全體會議於1991年11月25日號至29號响北京舉行,全會審議並通過咗《中共中央關於進一步加強農業和農村工作的決定》.全會審議並通過咗《關於召開中國共產黨第十四次全國代表大會的決議》,確定中共十四大於1992年第四季度响北京舉行.全會遞補候補中央委員馬玉海(回族)為中央委員.
九中全會[編輯]
中國共產黨第十三屆中央委員會第九次全體會議於1992年10月5號至9號响北京舉行,全會決定,1992年10月12日响北京召開中國共產黨第十四次全國代表大會.全會討論並通過咗中央委員會向黨嘅第十四次全國代表大嘅報告,討論並通過咗《中國共產黨章程(修正案)》,一致決定將呢兩個文件提請黨嘅第十四次全國代表大會審議.全會同意中央政治局關於對趙紫陽响1989年政治動亂中所犯錯誤繼續審查情況嘅匯報,同意維持十三屆四中全會對趙紫陽所犯錯誤嘅結論並結束審查.全會遞補候補中央委員丹增(藏族),王越豐(黎族),克尤木·巴吾東(維吾爾族),李振潛為中央委員.


text:
每當有學校講座或者徵才活動,除咗豐富嘅內容之外,主辦單位經常用好多手法招攬人氣,好似搵有名嘅演講者又或者抽獎等等,其中贈品就係可以帶嚟比較多嘅人潮,而你知唔知邊啲嘢係校園贈品推薦嘅榜上名單?
通常學校嘅禮品都同文具產品有關,原因係學生用文具嘅比例最高,亦係最能夠將贈品發揮到淋漓盡致.如果要選擇預算最低又有最高效益嘅物品,訂製memo紙可以算係大家嘅首選.最常見嘅形式就係一本配上唔同色嘅細memo紙,幫你喺課堂上標記重點,另外有筆盒設置空間嘅memo紙磚亦係好受大家歡迎,除咗功能性比較多之外,對於業者嚟說廠商有比較大嘅面積可以印上廣告或者LOGO.
排名喺訂製memo紙之後,亦都好實用嘅係L型file,無論係最普通嘅透明file印上簡單LOGO,或者係雙面彩色印刷,對於學生嚟講,L型file唔單止可以收納考試卷同一張張嘅筆記,最重要嘅係可以重複用,所以當提到校園贈品推薦,L型file亦都係榜上有名嘅選擇.
除咗上述提及嘅物品,你可以喺檢定考試嘅校區或者補習班招生手法,幾張傳單加埋廣發性贈品,鋼圈摺疊扇,紙巾等等,或者你會諗咁嘅宣傳方式真係有用咩?或者啱啱開始拎贈品嘅意願唔係真係想了解呢啲廣告,但耐咗之後呢啲廣告會喺有需要嘅時候成為第一個出現嘅印象,所以千奇唔好睇小呢啲贈品嘅重要性!


text:
英國生活小貼士 | 留學必睇 | 附路痴必備App同埋硬水應對方法
今日想同大家分享五個英國生活小貼士💡去英國留學嘅你一定要睇呀🇬🇧 1. 點樣預防畀人偷嘢? 之前都提過,倫敦嘅治安一般.好多我身邊嘅人都有試過畀人偷/搶嘢,除咗自己小心啲之外,我會建議大家平時唔好行咁近馬路邊.因為好多偷嘢嘅人都係踩單車架!行入啲行人路會比較好~ 去餐廳食飯嘅時候都應該盡量避免將部手機放喺檯面(尤其是你去廁所嘅時候)仲有,如果夜晚自己一個喺條比較靜嘅街到,如非必要真係唔好拎部手機出嚟用! 2. 成日落雨點算? 大家都知道英國成日落雨,但佢大部分落雨嘅時候都係毛毛雨咁,所以我會建議大家買一件防水同埋有帽嘅褸!有帽超級重要,因為有時候落雨係大風到擔遮都完全冇用!另外,我每次出街之前都會喺weather.com到check吓當日嘅天氣報告,因為佢可以顯示埋大概幾多點會落雨,我自己覺得幾準! 3. 路痴救星- Citymapper 人生路不熟點算?Citymapper就啱晒你!呢個app真係好好好有用,仲有用過Google Map!佢顯示嘅嘢多好多,例如班車幾時到站,車費,邊個車卡上車最好,預計到達時間等等. 4. 硬水應對方法 雖則啲水如果係喺凍水個tap出係可以直接飲用,但我就冇咁做.就算唔想煲水快啲飲,都應該自己過濾咗先!熱水煲亦都應該定期用descaler或者其他方法定期去除水垢.其實如果真係再懶啲,我有時都會自己喺上網買生活用品嘅時候順便買啲大嘅枝裝水飲,咁就可以一次過送埋貨,唔使自己去抬咁多重嘢. 硬水嘅另一個問題係好傷頭髮,我聽人講其實可以喺花灑到安裝個軟水器,咁就解決到硬水呢個問題~ 5. 餐廳可以幫你split the bill? 喺香港嘅話好少可以幫你split the bill,但英國就唔同啦!只要你係埋單嘅時候同佢講話想split it into half或者其他分法就得架啦!咁就唔使之後自己再計過條數,又要過數(英國唔興cash)畀朋友啦!


text:
大埔LAKE HOUSE今年中秋又有新搞作~ 可以打卡12米高發光巨兔過中秋! 喺木橋可以同巨兔合照~ 餐廳仲有多個活動,包括湖邊許願放花燈祈福,坐上賞月遊覽小船~ 充實節目讓你中秋節都可以過得浪漫. 仲有多個夢幻打卡位~ Le Vow仲推出咗中秋限定menu,想同屋企人去食飯就記得提早預約啦~ 食物質素都唔錯,推介招牌釀蟹蓋,炸子雞同瑤柱蛋白炒飯. 招牌釀蟹蓋:蟹蓋足料,食到啖啖蟹肉,味道鮮美香濃. 炸子雞:皮脆肉嫩,點上少少淮鹽更加惹味. 瑤柱蛋白炒飯:炒飯粒粒分明,好香口. 活動詳情: 日期:9月2日至9月12日...
大埔打卡
(香港)大埔新開度假風Cafe,必試焙茶卷蛋+打卡好去處
今次介紹呢間大埔新開Cafe,戶外座位好有度假feel,打卡一流! 地下鋪滿花磚,周圍滿佈植物~影相好靚! 室內空間簡約清新~ 食物有輕食及甜品~ 推介自家製焙茶卷蛋~假期去打卡,食返個甜品,飲杯嘢都幾chill~ E+cafe 懿咖啡 地址:大埔樟樹灘村2B號地舖...
(香港)大埔打卡一日遊!20米長壁畫樓梯+貓貓展覽
各位文青平時鐘意去邊度影相呢?小編推介大家放假去大埔影相打卡喇~今次仲有台灣人氣插畫角色「阿喵菜市場」一系列插畫裝置藝術,即刻睇下有啲咩打卡位先~準備好一齊出發! 這條20米長的壁畫樓梯,不僅呈現大埔一年四季綻放不同品種的美麗花卉,在樓梯的左右兩邊,又展現了「菜市場」一眾可愛小貓於花叢間遊玩及探索的可愛模樣;抬頭一看,一隻3D立體造型的「豪大大胖喵」已經躺在花叢中間,懶洋洋地享受著由拱形天窗透進來的彩色陽光,為忙碌的途人帶來一點生活確幸....
(香港)大埔仙人掌植物園!免費入場參觀,植物工作坊
大埔林村一個佔地3萬呎嘅植物空間,場地經過悉心擺設,從入門口至室內有好多個打卡位俾人影相. 場地超大,包括室內同戶外空間. 例如:門口嘅復古汽車,汽車前後都插滿鮮花,大家入門口前都可以係度影張相先! 大家行入啲就會見到入面幾個唔同位置都擺放唔同設計嘅張藤椅喺度. 呢個位又有啲唔同,張凳可以搖搖下~ 仲有個陳列櫃,擺晒啲植物出嚟,款款多肉植物都咁可愛,多肉愛好者一定要嚟參觀!大家如果想買都可以咨詢店主~ 不定期會有植物工作坊,教導市民種植和培育植物知識. 呢個位係戶外藤椅和超巨型仙人掌,大家可以帶埋寵物嚟一齊影番張....


text:
- tindywong
生酮印度薄餅(Recipe)
Keto Naan bread
55 g Coconut Flour 椰子粉
18 g psyllium husk powder 車前子粉
1/2 tsp baking powder 泡打粉
30 g soft Butter 軟牛油
1 cup hot water 250ml 熱水
Galic 1 clove mince 蒜蓉一粒
Pinch of salt
Coconut Oil for pan fry
Mozzarella 1/2 cup 60g
Flaxseed 30g
1 Egg
先將所有乾材料混合加入軟牛油用叉壓拌勻. 加入熱水用叉攪勻,加入蛋然後用手整成粉團靜置15分鐘. 把粉團分為8份, 用麵粉棍壓成圓形 平底鑊放少許 椰子油中細火兩邊煎香naan.
--------------
有咗呢個神器之後瘋狂整naan不是夢~ 話說我家邱先生好鍾意食印度嘢, 所以 食咖哩點可以冇Naan買咗個神器返嚟唔使逐隻碌,簡直 save my life save my time. 我之前都有出過 Naan bread嘅食譜但係呢一個upgrade咗加入咗芝士同蛋放心唔使溶芝士嘅,都係加滾水落去撈埋就得啦, 一件少過 2 net carbs. 咁呢一個 唔單止可以用嚟點咖哩食,平時愛嚟做卷餅甚至乎做懶人pizza嘅底都得㗎! 煎定一大堆 放喺冰櫃食嘅時候解凍放材料加芝士隊入焗爐就ok
需要食譜嘅就請留言啦~
整得印度薄餅唔爭在整埋butter chicken啦~


text:
凱撒
凱撒(拉丁文:Gaius Julius Caesar,前100年7月13號—前44年3月15號),後世尊稱凱撒大帝,係羅馬共和國末期嘅軍事統帥同政治人.
跟拉丁文名,Gaius就係佢鄉下,即係高盧,大概係家下法國地方.
凱撒出身貴族,歷任財務官,大祭司,大法官,執政官,監察官,獨裁官等.前60年同龐培(拉丁文:Pompeius;英文:Pompey),克拉蘇(Crassus)秘密結成前三頭同盟,之後出任高盧總督,用咗8年時間征服高盧全境,襲擊咗日耳曼同埋不列顛.前49年,佢率軍佔領羅馬,打敗龐培,集大權於一身,實行獨裁統治,制定咗《儒略曆》.
前44年,佢俾布魯圖所領導嘅元老院成員暗殺身亡.佢甥孫同養子屋大維擊敗安東尼開創羅馬帝國,做咗第一位皇帝(拉丁文:Imperator).
凱撒係啤牌之中嘅階磚K.
家世背景[編輯]
凱撒公元前100年7月喺羅馬出世,佢喺父系同母系兩方面都出身於純貴族嘅家庭環境中,由此獲得好好嘅蔭庇.
老豆血緣[編輯]
- 佢老豆喺前100年前後做過財政官,大法官等職務,重做過小亞細亞嘅總督.咁顯赫嘅身世,註定凱撒至少會做類似行政官嘅職務.
- 佢阿叔塞克斯圖斯·儒略(Sextus Julius)公元前91年晉升到執政官嘅職位.
- 佢姑母茱莉婭嫁咗畀元老院民眾派領袖蓋烏斯馬略.
老母血緣[編輯]
- 佢阿公盧西烏斯·奧萊利烏斯·科塔,喺前119年擔任過執政官.特別係喺凱撒事業嘅開始階段,佢始終支持同有求必應,得到強而有力嘅支持.
- 佢老母奧萊莉婭,嚟自權勢好大嘅奧萊利·科塔家族.
家譜[編輯]
凱撒好努力咁幫自己整個神聖嘅家譜:喺神話裏面,起羅馬嘅人羅穆盧斯嘅祖先係特洛伊英雄安喀塞斯同女神維納斯(希臘人嘅阿芙蘿黛蒂)所生嘅特洛伊王子埃涅阿斯.而埃涅阿斯個仔阿斯卡尼又叫尤爾(Julus),夾硬當係自己氏族(Julius)嘅祖先,話自己係維納斯嘅後裔.
生平[編輯]
早期教育[編輯]
同嗰個時代任何一個年青嘅羅馬貴族一樣,按傳統,喺學完字母,數字同拉丁文嘅入門知識之後,凱撒跟著雄辯術老師學演講辯論,另外又學咗哲學,法律等嘅基礎知識;最後,接受軍事嘅教育,睇歷史,攻城術同戰術等方面嘅著作,參加各樣嘅軍事體育訓練.
7歲嗰時,凱撒俾人送咗入專門培養貴族子弟嘅學校.凱撒嘅文學,歷史,地理等嘅科目成日俾老師嘅誇獎.佢活潑開朗,頭腦靈敏,令老師驚奇嘅係有問唔完嘅問題,成日打爛沙盤問到篤.凱撒細個最崇拜嘅就係佢姑丈—馬略,佢成日纏住姑丈同佢講佢出征打仗嘅故仔.凱撒嘅老母相信自己個仔唔係凡夫俗子,就加強咗對佢嘅教育.凱撒並冇辜負佢老母嘅期望,博覽群書,學業日益長進,文章寫得好好,十幾歲就發表咗《赫庫力斯的功勳》同悲劇[[《俄狄浦斯》.佢好鍾意古希臘文化,尤其係古希臘嘅古典文學.除咗文學,凱撒重鍾意體育運動,佢精通騎馬,劍術等,肌肉發達,體魄好強健.
初出茅廬[編輯]
同蘇拉嘅衝突[編輯]
公元前86年同前84年,元老院嘅民眾派領袖馬略同秦納先後死咗,秦納提名過凱撒做朱庇特神祭司.雖然凱撒一次過冇咗兩個保護人,但亦同時得到從事某種職業並得到巨大成就嘅自由.前84年,凱撒娶咗秦納個女科涅莉亞做老婆.呢場婚姻唔單止令佢有一個女—尤莉婭,亦令佢得到元老院嘅民眾派成員嘅支持.
前82年,喺內戰中取勝,並得到元老院精英派成員支持嘅獨裁官蘇拉要求凱撒同科涅莉亞離婚,不過佢拒絕並謹慎噉離開羅馬.喺親友幫助下,凱撒避過放逐同死亡嘅威脅.雖然後來蘇拉屈服於對後生嘅凱撒嘅各種有利嘅強大壓力而寬恕咗佢(傳說,蘇拉喺同意寬恕凱撒嗰時,向為凱撒求情嘅屬下講過:「你哋要知,呢個後生仔會比馬略可怕百倍!」),但凱撒都係覺得遠離羅馬更為審慎.
第一次去東方[編輯]
公元前82年至前79年,凱撒旅居東面,喺前81年跟馬爾庫斯·泰爾穆斯(Marcus Terentius Varro Lucullus)去小亞細亞.佢去到小亞細亞之後,好快就接受咗一個使命:去比提尼亞搵船.比提尼亞國王尼科美德應承咗畀船羅馬,但係唔肯履約.凱撒完成咗呢個任務.或者係完成得太完美,佢嘅對手開始傳言呢個羅馬使者唔尋常嘅魅力,先至搞到狡猾嘅國王聽話.雖然淨係一個插曲,就令人留低佢係基嘅印象,而且呢個影響係長遠嘅,佢嘅士兵(根據蘇維托尼烏斯嘅講法)喺好耐之後嘅一次凱旋式入面話佢統帥係「所有女人嘅男人,所有男人嘅女人」.
前80年,凱撒跟住軍隊去咗米蒂萊,喺戰鬥入面顯示咗佢嘅軍事同外交才能,因為表現英勇攞咗桂冠.前79年至前78年,佢重參與清剿奇里乞亞海盜嘅戰鬥.
返番羅馬[編輯]
前78年,蘇拉死咗之後,凱撒返番羅馬.喺幾年間並冇乜大作為,好少關心政治,淨係以辯護人身份喺法庭幫自己或者擁護者辯護同起訴.例如:前78年喺執政官萊皮德叛亂失敗之後,要求赦免自己嘅擁護者;前77年起訴政敵多拉貝拉貪污;前76年幫希臘人辯護,同該尤斯·安東尼烏斯對抗.
第二次去東方[編輯]
但係,凱撒冇堅持落去,前76年,再次踏上去東方嘅旅程.公元前75年,佢喺羅德島,拜米隆個仔-雄辯大師阿波羅尼奧斯為師.
佢喺旅途中,俾奇里乞亞海盜綁架過.海盜要求用二十蚊塔蘭特嘅大額贖金.凱撒笑佢哋唔知道自己嘅身價,要求佢哋至少要攞五十蚊塔蘭特.喺等贖金嘅8日之中,佢俾海盜控制,但係佢對佢哋講,獲釋之後一定會將佢哋釘十字架,海盜以為佢講笑,依然對凱撒好好.
凱撒獲釋之後做嘅第一件事-實踐承諾,組織隊艦隊,捉嗮劫持佢嘅海盜.或者係嗰啲海盜對凱撒好好,凱撒為咗減輕佢哋嘅痛苦,喺釘佢哋十字架之前,就刎佢哋頸.
政治經歷[編輯]
早期職位[編輯]
- 前74年,凱撒返番羅馬,好快就繼承舅父奧萊利烏斯·科塔嘅職位-祭司
- 前72年,佢攞咗第一個選舉嘅低級職位-軍事保民官(古羅馬官職體系中最低一級)
- 前70年,凱撒又參選,做咗前69年嘅財務官(羅馬官職體系第一個正式官職,只有30歲以上先可以參選,任期一年,獲勝者自動獲得元老院議員嘅資格)
- 喺前69年去西班牙做總督嘅副手,主管省嘅財政
- 佢喺西班牙各城審案嗰陣,喺赫庫利斯神廟見到亞歷山大大帝塑像,諗到亞歷山大大帝喺自己呢個年紀已經征服世界,自己重乜都冇,就辭職,離開咗西班牙
- 前66年,凱撒返番羅馬之後被委任做「阿庇亞大道管理人」嘅頭銜,維護呢條連接羅馬同布林迪西烏姆(大概家下布林迪西)嘅路
- 佢自薦做新市政官嘅職位同當選(古羅馬嘅市政官類似宜家嘅市長,主要係負責城市嘅公共設施(特別係神廟)嘅建設同維護,管理市場同其他羅馬日常生活嘅事務.而且呢個職務係勁困難嘅,因為市政官重要組織最受羅馬人歡迎嘅競技項目之一-大賽馬嘅.呢個活動經費好有限,但係市政官想喺佢嘅政治事業好啲,佢一定要搞場盛大嘅競技活動,咁即係話市政官要自己出錢搞)
- 為咗取悅平民,凱撒為公眾提供咗好多好正嘅競技比賽,起好多好正嘅公共建築,完咗一年嘅市政官任期,但係自己就破產(爭人幾百塔蘭特,以宜家嘅貨幣嚟計,差唔多係幾百萬歐元),嚴重咁威脅到佢未來嘅政治生涯
- 前63年係著名演說家西塞羅嘅執政官任期年,佢選擇同元老院金精英派合作而同羅馬返平民階層決裂,結果佢喺任期中顯得無所作為.相反,凱撒此時節節勝利.


text:
「迎新」
送舊迎新,今日一月一號正式踏入二零一六年嘅第一日,每年都一樣希望大家身體健健康康,因為無嘢緊要得過健康!唔知係唔係因為人大咗加上今年有咗郭大少嘅關係,雖然唔會好似以前咁同一大班朋友出去倒數嚟迎接新一年,但係今年唔知點解好多嘢都無咩嘢準備,平平淡淡咁就過咗.不過都係一件好事,新一年真係想啲嘢慢啲,唔好趕頭趕命,等自己有多啲思考嘅空間.
「框架」
今年第一篇文,反而唔知應該寫啲乜嘢好,年年都係度講今年嘅目標係乜乜乜,真係會唔會有啲悶呀?所以今年我決定目標係無目標,等二零一六帶我行今年應該行嘅路.以往成日話俾乜乜乜目標自己要係今年做到,但係嚟個又係一個自己設定俾自己嘅框架.我唔鍾意框架,因為框架就等同無突破.希望今年係一個無制定模式,無框架嘅情況下成長,嘗試另一種生活態度!
「目標」
老實講都已經三張幾嘢,再過幾年都已經四張嘢,仲講乜鬼人生目標呀.當然唔係話冇目標,但係只係覺得要開始用另一種思想模式去達成目標.以前後生你或者會好直接講我今年要點點點,人大咗有時就想改變自己睇嘢同諗嘢嘅角度.講到尾每樣嘢都係可以自己揀,但係唔係每樣嘢都會揀得啱.就算揀唔啱又點?繼續用我嘅座右銘:「生命不在乎長短,只在乎精彩」.


text:
有時想打下正規比賽,但係又搵唔到對手.所以就會同自己隊友比錢去報名打私人聯賽.有時比咗錢,同班朋友落場都係想出身汗輕鬆下姐,搞到受傷就真係好無謂.事緣係幾日嘅一場比賽入面,紫色衫嘅Blue sky隊入面嘅10號仔防守就真係有啲過分喇,因為佢防守嘅時間竟然向住進攻球員攝腳(攝腳姐係當對方跳起嘅時候預先將自己隻腳放係對面落點下面,對方落地嘅時間會踩落凹凸不平嘅地面上面,好容易就會受傷,所以攝腳絕對係一種違反體育精神嘅行動).而今次對方隻左腳就岩岩好踩咗上去,腳踝嚴重外翻即時受傷,真係睇到小編隻腳隱隱作痛.
球隊Bluesky 10號球員鄭浩棠(圖片來源:網上,下同)
有網民馬上找出其相關資料
有關片段一出街,一眾波友即時憤怒了.發動網絡力量對呢位收山腳施襲者進行起底.其中由佢個名(鄭浩棠),學歷(毅進畢業),工作地點(沙田)同車牌都比人起曬出黎.不過最諷刺嘅係,呢位叫做鄭浩棠嘅朋友竟然係一個救護員黎.諗一諗都真係覺得心寒,隨時唔知會唔會比佢醫死.同時有網民集體寫投訴信去到賽會,賽會都作出咗回應,宣告取消佢嘅參賽資格.
小編:小編關心中招果位朋友傷勢點,希望佢傷勢唔嚴重.有時打波嘅野都係求開開心心出身汗,有時一個行動對人嘅傷害真係可以好大,攝一攝真係隨時要抖成年,而且好難斷尾,如果受傷者從事體力勞動職業就仲大鑊,隨時返唔到工飯都無得開.所以打波真係要好好控制自己,唔好為咗嬴而做出啲咁唔光彩嘅行為.
完整片段(慎入,由5分39秒開始):


text:
公司及主要負責人過往相關工作經驗
- 民政總署大街藝墟保安管理服務
- 民政總署食品安全巡迴展覽保安管理服務
- 民政總署聖味基墳埸保安管理服務
- 民政總署各地點的節日保安管理服務
- 添美項目展覽保安管理服務
- 帝庭軒物業管理服務
- 君怡酒店物業管理服務
- 第58屆澳門格蘭披治大賽車保安管理服務
- 澳門格蘭披治小型賽車保安管理服務
- 二零一二年農曆春節年宵活動保安管理服務
- 威尼斯人渡假村會議中心,演藝廳,展覽館保安管理服務
- 澳門足球總會足球聯賽,足總杯,小球賽保安管理服務
- 順盛工程公司工務局工程保安管理服務
- 澳馬工程有限公司路環倉庫保安管理服務
- 駿悅軒大廈物業管理服務
- 振華海灣工程氹仔北安新客運碼頭地盤保安管理服務
- 龍昌建築工程有限公司氹仔銀行渡假村地地盤6號閘保安管理服務
- 中國海外地產有限公司新口岸地盤保安管理服務
- 澳馬工程有限公司氹仔TN27地盤保安管理服務
- 新和興建築工程有限公司地盤保安管理服務
- 麥行記建築地盤辦事處保安管理服務
- 銀河地盤保安管理服務
- 南暉大廈物業管理服務
- 南益工業大廈物業管理服務
- 翠怡花園物業管理服務
- 母佑會陳瑞祺永援中學(分校)物業管理服務
- 海蘭花園物業管理服務
- 希臘神話娛樂場保安管理服務
- 新華發建築工程有限公司保安管理服務
- 富士(中國)裝飾工程有限公司保安管理服務
- 中星銀座商場保安管理服務
- 身份證明局保安管理服務
- 旅遊局(賽車總會)保安管理服務
- 體育發展局保安管理服務
- 幸運閣物業管理服務
- 新都成花園物業管理服務
- 城市大學宿舍清潔服務
- 敦豪國際清潔服務
- 公務人員培訓中心管理服務
- 南益工業大廈物業管理服務
- 石排灣經屋-居雅大廈清潔服務
- 石排經屋-業興大廈清潔服務
- 塔石廣場停車場管理服務
- 科技大學生鏽鐵地盤保安管理服務
- 石排灣恒利建築工程有限公司地盤
- 廣福祥花園管理服務
- 翡翠廣場管理服務
- 提督半島管理服務


text:
英國著名作家羅琳所寫嘅小說《哈利波特》系列係全球最暢銷嘅小說,除咗佢嘅小說吸引,佢嘅名言亦都令人值得思考.
「 It is not our abilities that show what we truely are, it is our choices.」 -J.K Rowling
⭐童年
羅琳嚟自一個平凡嘅家庭,童年嘅回憶都唔算好快樂,無論係同爸爸嘅關係,定同同學嘅關係都唔好,至於返學時期,羅琳經常被孤立,令到佢對學習同寫作產生興趣,最後佢大學主修嘅科目係法文同古典文學.
⭐轉捩點
長大後,佢嘅工作同愛情運都好一般,老公性情暴躁,家暴令到佢決定同三個月大嘅女離開老公,隻身嚟到英國,身無分文,一個女人湊住個女,又返唔到工,生活確係艱苦,佢都係靠救濟金,自己一個養大個女,仲不幸患上抑鬱症.但為咗個女,來臨只能夠選擇努力生活,克服抑鬱症.
羅琳曾經覺得自己好似廢物,亦都曾經想自尋短見,但好幸運地,身邊有一個小生命,佢嘅存在令羅琳覺得有仲有希望,令佢有動力繼續生存落去.
一直以來生活艱苦,羅琳喺寫書中搵到佢嘅慰藉,只能夠透過寫作發洩佢嘅所有情緒,亦都係因為咁,《哈利波特》系列小說得以成形.
當然好嘅作品唔一定第一眼就會令人接受,事關《哈利波特》被英國12間出版社拒絕過,而羅琳連續食咗一年嘅閉門羹先有出版社認同.而佢嘅首部作品十分好賣,直到而家,已經賣出超過1憶冊.
羅琳嘅成功其實係基於佢嘅堅持,喺佢人生低谷嘅時候,可以將呢個谷底演變成另一個境界,將自己帶出呢個谷底,見到通往契機嘅道路.當佢將挫敗拋諸腦後之後,佢就擁有巨大嘅潛能,環境令到佢嘅潛能擴大,注意力轉移左嘅時候生活自然冇想像中咁苦.
⭐限制轉為潛能
其實當羅琳隻身去到英國嘅時候,身無分文,又要適應當地嘅環境,所有嘢都令到佢好迷失,但佢最強嘅寫作能力竟然喺呢個時候擴大幾倍,又或者對於佢嚟講,係嗰一刻佢唯一可以嘅就係寫作.
唔知大家點睇限制一詞,可能有人會覺得好負面,表面來講係一個障礙,但係如果你識得好好咁利用佢,其實係可以激發到你無限嘅潛能,羅琳就係一個好好嘅例子!


text:
-
油蔴地紅磚屋鬧市打卡 20年前係一級歷史建築
估吓油蔴地呢間小小紅磚屋前身到底係咩嚟?原來以殖民地新古典主義設計嘅紅磚屋本身係一個歷史地標,仲係一級歷史建築物!
-
錦田壁畫村40幅壁畫充滿愛 分佈全區任打卡
錦田壁畫村係香港一個藝術村落,壁畫分佈村落內,以愛為主題,部份壁畫暫時只有粗略線條,估計即將會填上色彩,壁畫需要自己行勻村落先搵到壁畫,最啱少女周末去打卡!
-
錦田隱世正宗泰國菜 平價濕炒河粉極惹味
錦田呢間良心小店主打正宗泰國菜,價錢極平,炒嘢亦夠高質,兩個人食百二蚊有找!
-
錦田紅磚屋前身係蠟燭廠 室內市集52間小店驚喜尋寶
錦田紅磚屋目前仍然係一個由紅磚砌成嘅周末室內市集,前身係一間蠟燭廠,市集內有52間小店,最啱周末拍拖尋寶啦!
-
荃灣隱世壁畫村 光板田村七色階梯打卡
香港有好多村落都有優美景色,得閒探索吓分分鐘搵到神秘嘅打卡位,台灣有彩虹眷村,韓國有梨花洞壁畫村,香港呢?位於荃灣嘅光板田村,以盛產果樹聞名,包括括大樹菠蘿,蕉同木瓜等,仲有自家製蜂蜜,最特別仲有可愛嘅彩色壁畫...
-
輕鬆繞太平山一圈 俯瞰香港景 上山無難度
地址﹕香港島太平山頂 小編兩個人心血來潮想hea行吓,兩個人走咗去搭纜車行太平山山頂,我哋只係沿山頂環迴步行徑圍住太平山頂行咗一圈,全部平路,大概3至4km,全程勁輕鬆,適合拍拖散步,一,兩個鐘行完,完全係輪椅...
-
綠意盎然 流水潺潺 「香港小桂林」流水響水塘最啱野餐露營
路線checkpoint﹕ 燒烤區➡露營區➡流水橋➡流水響➡流水響水塘➡壩➡鶴藪水塘➡鶴藪營地➡鶴藪道 流水響水塘位置喺新界北,比市區清幽寧靜,沿途流水潺潺,位於龍山與石坳山之山谷,適合兩個人拍拖郊遊. 水塘主...
-
初三轉運 沙田車公廟之車公顯靈?
初三當然要去車公廟走一轉啦,轉個靚運都好! 目前車公廟其實係一座香港二級歷史建築,呢座廟宇主要係紀念與奉祀車公 .今年小編兩個人拍拖嚟拜車公,因為感覺車公好似顯靈咗,唔知會唔會因為車公都食過催淚彈呢? 今年20...
-
銅鑼灣Sanrio Characters新春市集 必食Hello Kitty賀年小食
小編因工作需要而去呢啲event,真係寓工作於娛樂,嘻嘻! 超愛Hello Kitty嘅小編又去多個Kitty Event打卡啦!今次呢個Sanrio characters新春市集,喺銅鑼灣希慎廣場就有,絕對係...
-
荔枝角聖誕限定 Sanrio characters手作市集
又係Sanrio市集啦!身為Hello Kitty的忠實Fans嘅小編,當然唔可以錯過,重要兩個人一齊去啦! 今次打卡位係D2 Place,事關有Sanrio characters Handicraft Exh...


text:
今日同 Lily 上完堂之後,就同佢一齊出去市廣場間上海婆婆度食 lunch,當然唔少得我老豆個份啦!
好鍾意佢哋掛喺牆上面果啲畫,啲BB好得意,個個都肥嘟嘟,好 cute 呀!
呢碟就係 Lily 點嘅前菜小食 — 涼拌雞絲粉皮,本來個味都幾好,不過啲花生醬就好濃,好 "杰",攪到好膠口,唔夠清爽,連食慣濃味嘅老豆都話太過濃啦.
呢個就係我嘅必然之選 — 松子仁雞肉叉子燒餅喇.記得細個果陣,每次去到啲京滬菜食肆,如果有呢個燒餅的話,媽咪就一定會叫俾我同阿馳食 o架啦,因為可以自己放啲餡落個燒餅裡面,又好食,又得意,又好玩嗎,所以上次同 Winnie,Li Kien 嚟食果陣,我一見到就即刻話要,對佢有種情意結!就算媽咪依家唔喺我身邊,我都覺得佢每次都陪緊我一齊食 o架!
講番個燒餅先,燒餅本身好酥鬆,而且送到埋嚟都仲係熱辣辣,加咗餸入去都唔會整腍個餅.我覺得都好抵食,因為每次我哋將啲餸放入去時都係裝到滿瀉咁滯,但係裝滿哂 4件燒餅後,依然剩番好多餸喺度,每次都係空口食埋佢,所以以 $2X ( 唔記得 exactly 幾錢 ) 嚟計,抵食過佢果啲 "好大隻碗 " 嘅湯麵啦!
呢碟係泡椒黃鱔片,因為第一次同 Winnie 嚟呢度食果陣,我哋叫咗個泡椒雞柳客飯,我覺得好正,於是今次就推介俾我老豆同 Lily試吓呢度嘅泡椒菜式.
食之前我已經同佢哋講,啲泡椒就唔係好辣,只係好鹹,好酸,反而啲指天椒就好勁,叫佢哋自己小心啲,點知始終都係 "出事 ",Lily 食到面都紅哂,成面標哂汗,急忙搵茶 " 救火!" 於是我就叫佢快啲食番啲菜中和吓啦,佢話嚇到佢唔敢再掂呢碟餸.
用嚟 "救火" 嘅腿茸奶油津白出場啦!!啲菜夠腍,索咗啲汁後仍然好清淡,唔會太濃,又唔會太淡,恰到好處,所以佢哋都話夾埋果碟泡椒鱔片一齊食就啱啱好.
差唔多食到尾聲,見碟泡椒仲有好多汁剩咗喺度,Lily 就話不如叫碗白飯撈埋啲汁,唔好嘥咗佢,於是我就提議叫碗鹹肉菜飯,有特色啲嗎.個飯好香,又唔會太鹹,太油,幾好食啊.
要 round up 呢餐,就梗係唔少得甜品啦!呢個高力香蕉豆沙亦係我嘅必食之選,因為呢樣嘢我係一定唔會整,只會出街食.點解?因為我好怕炸嘢囉,唔知點樣先可以做到外面色澤啱啱好,裡面又唔會未熟,而且炸完嘢後果鑊油都唔知點處置好,唔通倒咗佢咩!所以都係留番出街先食炸物吧.
其實上次都有食到呢個高力豆沙,不過就麻麻哋,啲蛋白有啲油膩,好 " 漏 ",但係呢次就唔同,好食好多,一啲都唔覺油膩,蛋白柔軟富彈性,Lily 同老豆都贊不絕口呀!唯獨是 Lily 覺得應該用香蕉茸而唔應該整片香蕉放入佢,失色咗少少.
Lily 雖然話咗今餐佢請,但係埋單時就差唔多 $300,我見咁重皮,於是就叫佢除番 3 份數啦,但係佢話無所謂啦,就當係佢請我哋食聖誕餐喎,好啦,咁多謝哂妳喇 Lily!


text:
喺811小編同前夫去咗銅鑼灣英皇戲院睇:《阿媽有左第二個》.呢套戲係彭秀慧自2017《29+1》後,第二部編劇+執導嘅電影.由毛舜筠,姜濤同柳應廷領導主演.
老實講,對戲不對人,小編睇完喺有啲失望.可能呢套戲由拍攝到宣傳都太勁,可能因為姜B同阿Jer嘅關係,令到小編對套戲好大期望.
事業女性美鳳姐(毛舜筠飾),為咗家庭放低事業,直至仔仔子軒(柳應廷飾)即將畢業,佢同老公嘅婚姻亦紅燈多年,都係時候做個了斷.情場失意嘅佢,當然希望職場得意啦,於是重出江湖,做返當年佢最耍家嘅經理人.一次係方晴(姜濤飾)送外賣去其公司嘅機會,美鳳發現方晴能歌善舞,決定以極短嘅時間令佢成為新晉偶像.但反令子軒感到被冷落......
先講毛姐飾演嘅美鳳姐,好戲之人就真係好戲之人,成套劇交出影后級水準嘅演技,多場戲份拿揑準確.
劇中飾演方晴嘅姜濤,成套劇佢要交嘅內心戲太多,可能對一個新人嘅佢黎講會比較吃力,小編覺得佢未識一路講對白,一路流露句對白應有嘅表情同語氣.睇完成套戲我覺得佢演得最好係有一幕返屋企見到啱啱放監嘅爸爸,佢將佢咁多年對爸爸嘅怨恨全部都發洩曬出黎.
而飾演子軒嘅阿Jer小編覺得佢係成套電影入面無論講對白,表情同語氣都好自然,充分表現到作為一個仔仔呷醋嘅表現.尤其同方晴果幾場鬧交戲,果然有驚喜呀.
總括黎講,我覺得成套戲嘅中間加咗好多無謂嘅情節同拍得太散喇,有啲拖長黎做,睇到有啲悶呀.劇本又麻麻.又或者可能演員太幼嫩啦,又係新晉導演.無容置疑,呢套絕對係一部「捧新人」嘅電影.行出戲院果時小編諗起2003年由馬偉豪執導嘅:下一站…天后.呢套戲可以化身為現代青春版嘅下一站…天后.如果呢個劇本由當年嘅導演同演員領導主演.會唔會又變成另一賣座電影.
(全屬小編個人意見)
圖片來源:Google


text:
咪住先,乜食環署仲有聲譽嘅咩?係人都知道,食環署近年醜聞多多,滅鼠無方令香港變成老鼠天堂,蚊患指數又弄虛作假,講起環境衞生更係令人反胃,轄下公眾墳場又撈亂屍骨,仲有工作人員返工蛇王,練功睇戲大覺瞓.食環署個朵早就臭晒.家陣署方煞有介事捍衞根本唔存在嘅聲譽,係咪好搞笑呢?
言歸正傳,食環署人員欺壓跪地婆婆嘅事大家一定記憶猶新.呢位年過七十歲嘅小販喺街上擺檔時,十幾個食環署人員殺到,要檢控同埋沒收貨物.婆婆跪地苦苦求情,食環署人員一於冇面畀,堅持檢控到底.睇唔過眼嘅仗義伯伯出手阻止,竟然都無端端惹上官非.後來輿論狂炳食環署冇人性,署方先至死死氣撤銷兩人嘅檢控.
本來呢,人非聖人,孰能無錯?做錯事認咗咪得囉,可惜食環署署長卓永興等高層不嬲卸膊成性,佢哋話喎,署方早就有指引,對老弱傷殘嘅小販要酌情處理,而前線人員拘控婆婆嘅時候,冇按照指引辦事.咁即係話,成件事都係前線人員搞出嚟嘅,唔關署方嘅事.死得佢吖,輕輕側吓膊就將成隻鑊卸甩晒,問你服未?
前線人員又點肯食死貓噃,有工會代表直言,署方此舉等同卸責前線員工.佢哋踢爆,署方嘅指引只發畀中層人員,前線人員未必了解,又話指引對老弱傷殘定義不清,等於夾硬要前線人員充當法官.
話時話,佢哋講得又幾有道理嘅,署方唔界定點樣先算係老弱傷殘,叫前線人員點運用酌情權呀?正如工會代表話齋,有啲小販睇起嚟好老,其實只有五十幾歲,咁告唔告?
署方被踢爆,老羞成怒,礙於當時群情洶湧,仲未敢發作.但係過咗唔夠一個月,佢哋就開始反擊嘞.署方信件措詞嚴厲不特止,副本仲發畀其餘十二個工會,咁做好唔尋常,等同警告信,直情係要炒人咁款.
呢一招擺明係秋後算帳,雖然署方實牙實齒話唔係打壓工會,但係有立法會議員質疑,署方如果不滿員工嘅言論,點解唔直接同佢哋溝通,反而單方面發信呢?反映卓永興只識掩飾,唔係認真面對問題.
真係一針見血,好明顯,署方根本唔係要解決問題,而只係想卸鑊,對外卸唔到,就對內卸,搵自己人嘅笨.唉,咁搞法,食環署又點會唔臭名遠播.叮!


text:
4 JULY 2011 (MON)
今日又有一個好節目,所以就暫時拋棄小小豬..一晚咁多啦!
依個節目原本都小小豬份,不過因為係我放工返屋企接佢嘅時候,依個小小豬仲仍然熟睡中,所以就冇得去啦!
其實今日就係約左Carmen出嚟食飯,同佢預祝生日.我地約左係太古間Spaghetti House食依個生日晚餐~
其實食嘢都係其次,我地都係主要傾計聚舊.雖然我地都有成兩年冇出過嚟見面,不過大家都有係Facebook同Blog Keep住聯絡,所以一啲都唔陌生,我地傾吓小小豬生活,又傾吓迪迪尼,真係傾得好開心呀!
食完晚飯, Carmen就提意去食Hazzan Daz,我依個雪糕怪當然唔反對啦!
Carmen 嘅香蕉船~
依個係我嘅,嘩..有六個球Mini...正呀~
今日話係同Carmen慶祝生日,不過變左我地交換禮物.因為Carmen預備左禮物送俾我同小小豬呀!
依一份係我嘅,好嘅嘅米奇xMarie擺設~
依兩份係小小豬嘅~
今日我就過得好開心,希望Carmen都係一樣啦!不過美中不足就係小小豬瞓左帶唔到佢出嚟同Carmen姐姐一齊玩(因為Carmen實在真係好錫小小豬,要介紹佢地兩個相識先得呀!).
不過唔緊要,我地已經話左搵個機會一齊入迪迪尼HEA返一日呀!


text:
律師團隊 :
服務熱線:
服務簡介
● 債務追償
● 開拓內地市場
● 財產繼承或轉讓
WhatsApp 短訊聯絡
即時與服務中心職員聯絡
電話查詢
適用於各種
與內地有關案件查詢
可致電預約律師面談
常見問題
你哋呢個「遺產承辦中心」係咩嘢嚟㗎?
我哋係「張志宇律師行」當中嘅一個部門,專責處理訂立遺囑,遺產承辦,同埋遺產訴訟等法律事務.
我至親剛逝世,我應該點樣處理佢 D 財產?
你首先要摷吓屋企同埋其他有可能嘅地方,四圍問吓親戚或者死者嘅律師等等,睇吓佢有冇留低平安紙,亦即係遺囑.如果有,就要睇吓死者喺份遺囑入面委託咗邊個做佢遺產執行人.遺囑執行人有責任去高等法院嘅「遺產承辦處」辦理遺產承辦手續,喺攞到「遺產承辦書」之後,再根據遺囑內容分派死者遺産給受益人.
我搵勻屋企,問勻親戚都見唔到有遺囑,可以點做?
如果死者有銀行保險箱,可以試吓自己或經由律師,安排去銀行辦理開保險箱手續,以確定入面有冇遺囑.又或者試吓經由我哋律師,透過香港律師會進行遺囑搜查,因為死者生前可能會經某一律師行訂下遺囑.死者嘅遺囑會對佢遺產嘅分配有決定性影響,所以一定要仔細搜尋.
乜嘢係「遺產承辦書」啊?
「遺產承辦書」係高等法院發出嘅證明文件,容許遺產代理人合法地處理死者嘅財產.而「遺產承辦書」係一個統稱,如果死者有留低遺囑,法院發出嘅就叫「授予遺囑認證書」,如果冇遺囑,就叫「授予遺產管理書」.淨係名稱都煩到爆,我哋都係簡單 D 喺呢度統稱佢地做「遺產承辦書」算嘞.
其實死者剩返好少財産,有冇 D 簡單 D 嘅方法去處理?
如果遺產總值唔超過HK$150,000,浄係得現金,銀行存款同強積金,你可以試吓搵「遺產承辦處」嘅「公眾申請組」協助,用簡易方式處理.如果遺產總值再少 D ,唔超過HK$50,000,而且全部係現金,仲可以搵民政事務總署轄下嘅「遺產受益人支援組」幫手,以獲發確認通知書去處理遺產.
如果冇辦理上述手續就去處理死者遺產,會有乜嘢後果?
擅自處理死者遺產係刑事罪,可被罰款HK$10,000同繳交附加費,所以如果有任何疑問,應立即搵律師,高等法院嘅「遺產承辦處」,或民政事務總署轄下嘅「遺產受益人支援組」問吓喇.
如果到最後真係搵唔到死者有留低遺囑,死者 D 財產會交由邊個負責處理同分派?
死者嘅財產會根據「無遺囑者遺產條例」定下嘅規則,由某近親,通常係配偶,取得「遺產承辦書」,再根據有關規則所定下嘅優先次序,分派俾受益人.籠統嚟講,有權申請「遺產承辦書」嘅首先會係配偶.如配偶已歿,就會輪到子女.如又沒有子女,就會輪到死者嘅父母親等等.
如果死者冇留低遺囑,D 遺產又會點樣分法?
根據「無遺囑者遺產條例」定下嘅規則,遺產在扣除死者嘅債務,稅項,葬禮費用同遺產管理費用之後,會依照某特定方或同比例分配,例如:
(a)如果死者只剩低一名配偶,但冇後裔,父母,有血緣關係(同父母)的兄弟姊妹,或上述兄弟姊妹嘅後裔,噉樣在生嘅配偶就有權攞到死者嘅剩餘遺產.
(b)如果死者剩低配偶同後裔,無論死者有冇父母或兄弟姊妹在生,死者嘅配偶可先攞到:(i)死者所有嘅非土地實產;(ii)剩餘遺產中嘅 HK$500,000.喺上述 HK$500,000 分發後,如果仲有剩,就會再分成兩半,一半分發俾配偶,另一半則平均分發俾死者嘅所有子女.
(c)如果死者剩有後裔,即使配偶亦已離世,死者嘅父母同兄弟姊妹都唔會得到任何遺產,換句話說,每房後裔可平均分到死者嘅遺產.
(d)如死者冇剩低後裔,噉樣即使配偶仍然在生,死者嘅父母同兄弟姊妹亦可以分得遺產.在生的配偶可先攞到以下遺產:(i)死者所有嘅非土地實產;(ii)由剩餘遺產中得到 HK$1,000,000.喺上述的嘅 HK$1,000,000 分發後,如果仲有剩餘遺產,就會分成兩半,一半分發俾配偶,另一半則分發俾死者嘅父母.
聽落好似好複雜啵!其實未算,因為仲有 D 情況可以係死者只剩低兄弟姊妹,又或者其他遠親等等.如果你搵我哋律師幫手,噉咪唔使自己煩囉.
如果死者留有非婚生子女,又或子女係領養返嚟嘅,佢哋嘅承繼權利有冇唔同?如果死者留有遺囑,就應該跟遺囑處理,都唔洗理會身分問題啦.如果冇遺囑,而死者又喺1993年6月19日或之後去世,非婚生子女同婚生子女就會享有同等嘅遺產繼承權.另外,如果某人係根據合法嘅領養程序而被他人領養,某人同領養人的親生子女都擁有同等法律地位.佢哋會被視為領養人嘅子女,而唔係任何其他人嘅子女.
我係死者至親,但遺囑上居然冇將我列作其中一個受益人,我覺得好唔公平,我可以點做?一般嚟講,死者生前可以訂立遺囑安排將來死後點樣處理自己嘅財,但法律仍然有若干例外嘅情況.你應該即刻搵我哋律師傾吓,睇吓可唔可以根據「財產繼承(供養遺屬及受養人)條例」要求法庭頒令容許你可獲得某些分配,在呢個法例底下,就算係冇名冇份嘅同居伴侶,私生子女等亦有機會受惠.另外,亦可考慮死者在立遺囑時嘅精神狀態同自願性,睇吓可唔可以直接挑戰死者喺立遺囑時有冇擁有相關嘅精神行為能力.
我決定要求法庭公平分配死者遺產,我要點做?如果你就住死者遺產打算有任何索償或要求,最好先搵我哋律師入一份叫「知會備忘」嘅文件,暫時阻止任何人領取「遺產承辦書」,廢事有人搶先攞到「遺產承辦書」後就分派哂所有遺產,到時就真係拗到都冇用.我哋會再詳細研究你的案件,決定如何處理.
我老公最近死咗,突然間有個女人走出嚟話係佢女朋友,仲話佢其實係我老公間公司嘅生意拍檔,我可以點做?呢類情況隨時引發遺產官司或其他商業訴訟,你最好立即搵我哋律師商量同諮詢,準備案件.
我最唔想將來後人有爭拗,我係唔係最好做定份遺囑?絕對係!其實而家 D 人思想好開通,好少再好似舊時咁避忌,只要你年滿十八歲,就有權訂立遺囑,俗稱「平安紙」.一般費用不高,做好後將來可隨時修改或另立.現在做定,亦可慳返將來後人申請承辦時的部分舉證費用,一舉數得.
做遺囑係唔係一定要揾律師做?唔一定,但我哋強烈建議你搵律師去做.遺囑係重要法律文件,千億財產都可單憑一份遺囑就決定去向,所以高等法院在審批承辦申請時都十分仔細.做遺囑必須依從一定格式,遇有年紀老邁,健康情況不皆嘅立遺囑者,要求尤其嚴格,否則將來遇上有人挑戰遺囑嘅有效性,死無對證,份遺囑有可能會被裁定無效,所以你最好正式搵律師去處理
WhatsApp 短訊聯絡
無需登記 辦公時間內
即時與服務中心職員聯絡
關於我們
張志宇律師行 © 2018 版權所有


text:
「夜晚」
好多時大家都會見到我夜麻麻都仲上緊網,當然好多時都係做緊嘢.雖然有時候好眼瞓,但係最多嘢諗就係夜晚嘅時候.有時夜晚食完飯真係想擘大眼都唔得,亦都唔輪到你控制,真係坐係到都瞓得著!但係有時瞌咗陣之後又鬼打咁好精神,所以起身之後又繼續做嘢.講真其實真係無乜規律可言,但係有時真係無辦法,因為今日唔做聽日都要做,唔做嘅話,慢慢就會越積越多嘢做.
「安靜」
點解有時要夜麻麻做嘢?其實深夜先至係最安靜嘅時間,因為日頭要處理好多唔同方面嘅嘢,根本好多嘢基本要等到夜晚先至開得工.如果要自己一個可以安安靜靜係度靜思,沉澱,釋放真係要等所有人瞓晒覺先至有少少空間去安頓自己.好多人有可能會見到我工作嘅一面,但係其實我鍾意寧靜.如果自己係屋企嘅話真係可以一啲聲都無.所以深夜係最寧靜嘅時間.
「思考」
好多人會話早睡早起精神好,其實我都認同.之不過以往係大公司試過輪班,返工係晏晝嘅兩點,而放工已經係夜晚十點嘅事!所以基本上係日夜顛倒.自此之後其實我真係好唔習慣返朝九晚五嘅工作.依家朝頭早都係出去見客戶同開會,所以應該要做嘅工作真係要等到返屋企食完飯先至開到工.而我其實係需要一個寧靜嘅空間同時間等自己可以安安靜靜咁做嘢,因為朝頭早真係有太多人會搵你都知無法集中精神處理身邊嘅嘢.


text:
點我交流qq: 1430756371
- X,ZX系列行星減速機電子版樣冊.pdf 下載
- P系列行星減速機電子版樣冊.pdf 下載
- PZ系列行星減速機電子版樣冊.pdf 下載
- XFZQ系列行星減速機電子版樣冊.pdf 下載
- ZE精密行星減速機電子版樣冊.pdf 下載
- ZER系列精密行星減速機電子版樣冊.pdf 下載
- ZF精密行星減速機電子版樣冊.pdf 下載
- ZFR精密行星減速機電子版樣冊.pdf 下載
- ZB系列精密行星減速機電子版樣冊.pdf 下載
- ZBR系列精密行星減速機電子版樣冊.pdf 下載
- ZD系列精密行星減速機電子版樣冊.pdf 下載
- R系列減速機電子版樣冊.pdf 下載
- K系列減速機電子版樣冊.pdf 下載
- S系列減速機電子版樣冊.pdf 下載
- F系列減速機電子版樣冊.pdf 下載
- HB系列減速機電子版樣冊.pdf 下載
- 斗式提升機電子版樣冊.pdf 下載
- 螺旋錐齒輪換向器電子版樣冊.pdf 下載
- T系列減速機電子版樣冊.pdf 下載
- MC硬齒面減速器電子版樣冊.pdf 下載
- RV系列減速機電子版樣冊.pdf 下載
- M大型齒輪減速器電子版樣冊.pdf 下載
- SWL-JW系絲桿升降機電子版樣冊.pdf 下載


text:
港女・清邁・窮遊之旅
終於到左全個trip最期待既一日去elephant park
眾所周知 去泰國騎大笨象,睇大笨象表演畫畫好似一個必做既活動
奈何 又有幾多個人知道 觀嘗個十幾分鐘既背後 其實係件好殘忍既事
大象始終有獸性 有象伕為左圖利同令大象變得溫馴 會將象眼插盲 大象失去視力自然會乖乖就範
懷孕象媽媽要咩上鐵籃或者竹籃 每日被人類騎上去來回行無數次
(將心比己 陀住個b之餘再要你咩多個上身 一日行8個中 淨係比粥水你食 無錢入你袋 會有咩感覺?)
象牙都係 到依刻都唔明象牙擺設有咩咁靚!
佢地係要比人射殺 再粗暴地拎走一對象牙 象牙原有既位得返兩個窿 而象就咁等死!
當然世上總有1,2條仆_會話 象無象牙都唔會死 有咩所謂!
有依種想法既人我真係要hi你auntie祖宗18代 的確 象無象牙唔會死
但象有70-80年壽命 有d重耐 簡單d講 圖利班人死晒隻象都可能未死 咁有咩方法可以快靚正咁拎象牙?
咪一係直接射死佢 一係直接成條象鼻切左佢再棄屍囉!
(將心比己again! 比人一野切左你個鼻落黎都會痛 其實動物都會架囉唔該!)
any肥 2016最高興既係聽到政府建議五年內全面實施禁止本地象牙貿易 希望係真!
好 返正題 一講依d話題就太激動
係plan行程時 占少講過想騎大象 我當然say no!
因為覺得 點解要將自己既快樂建築係大象身上 所以就開始爬文
搵到幾間聲稱係以保護大象為原則但又有得騎下既公園 trip advisor睇清楚每間去過既人既comment
最後就選擇左Baan Chang Elephant Park
我地選擇左One day Elephant Mahout Training (TBH 5,800/2人價錢+1隻象)
當日朝早發生左小插曲 因為自己大意講錯第二間酒店名比園方知 令所有人都等左半個中先可以去象園
Elephant Park離hostel大概一個半小時車程
到園之後 會有mahout(象伕)帶我地去locker放低貴重品物同比衫我地換
當大家換好之後 就會同我地講解下泰國大象既特色,起居飲食同生活
之後就帶我地去拎香蕉同甜蔗去餵大笨象!!!!
Mahout會教我地點樣拎香蕉同蔗 大象會好快就用象鼻捲住香蕉同蔗放入口
個種好奇妙 好開心既感覺 唔識用文字去形容 城市大既我 邊會諗到可以親手餵象呢
對手忙住餵象又污穢 所以影得唔係太多相
有3個mahout見到我地有部即影即有好神奇 所以我地叫佢3個同大象影張送左比佢地
睇得出佢地見到影像慢慢浮出黎個樣係好滿足!
餵完之後就坐低學下點樣控制大象既指令 有團友問mahout點解佢地要拎鐵鈎同要用鐵鏈鎖住佢地隻腳
Mahout解釋因為大象始終係動物會有out of control既時候 而且有好幾千kg 拎鐵鈎係為左保護mahout自身安全
非要傷害佢地 因為大象本身已經受夠苦先會到依個象園
而鐵鏈鎖住佢地隻腳 只為左佢地唔好亂走同防止佢地打交 定時定候會有mahout帶佢地周圍散步
講解完 騎大象! 當然係最原始方法 直接騎上去! 無任何令大象唔舒服既鐵籃或者竹籃
我本身就畏高 企係隻比較細既象隔離都唔覺高 一上到去大象企起身,大獲! 驚到唔敢郁..
佢一步一步行既時候 得條麻繩可以扯實 好有一種就fing我落地既感覺
而mahout亦唔會lead住佢行 靠用指令去引導佢 但老實講 係過癮架!
兜完一圈試坐完就食lunch休息下 有cute豬貓貓玩 休息過後
又係騎大象既時間!
不過今次係兩個人一齊騎一隻更大既大象…重要上山上斜兜住象園行一圈!
去程我坐象頭 占少不斷叫我擰轉影相 我已經淆底到唔敢郁 重叫我擰轉係咪short架!
大象行行下會自己偏離行路去搵野食 又會突然停低唔郁.. 好搞笑
行到去一個水池位 全日重頭戲 – 幫大象洗白白!
一人一個小水筒同刷地板既刷 大象會自動波行落水 (老實講 水係污穢到一個點 重要赤腳落水 係有點兒核突架!)
而我地既任務 就係要用刷去刷大象身上既泥沙 再用水沖走佢
好好玩呀 大象會突然變吸水大笨象咁噴水 沖沖下又會有幾舊草球既野浮上水 無錯 係象屎
最後 我地個mahout重一手扯左我上象背叫我企係度影相 正當我驚佢會企起身之際 佢真係企左起身行返上水
(我搵唔返張相呀!!!! Mahout有幫我影架!!! 好sad!!!)
上返水同佢地selfie一輪就原路返象園沖涼洗頭換衫嚕!
佢係我隻5歲象bb呀:D
依隻象就係比d仆_鋸左忽象牙.\ /.”
隨住one day mahout training完結之後梗係去spaaaaa
之後就去左The Good View Bar & Restaurant
美中不足係個晚落左少少雨 無得坐出走
不過野食同飲品都okay架! 食完再戰night market
聽日去好靚既Wat Phra That Doi Suthep同白雪雪既Wat Suan Dok!
Remarks:-
即使兩年後既今日再回味 我都想再去多一次! 因為依種體驗係讀幾多書都感受唔到架
請好好保護大象 佢地好可愛架! 唔好再虐待佢地!
除左大象 重有鯊魚 2017 我應承過自己唔好再食翅 因為我重想有機會睇到佢地!
上文提到上機時已經咳到半死 再經過噚晚唔識死 食左先算既心態食辣野 飲cocktail 到朝早起身結果就係失聲!
咋咋臨起身去左hostel附近既醫院搵醫生睇(依度唔多講 遲下睇題外話篇)
睇完就搭左車諗住好快返hostel附近搵野食醫肚 點知 上錯雙條車 明明5分鐘車程 變左圍住個gate兜左一大個圈
最後花左近半個中先返到去 求其搵間嗌左pad thai同咖哩雞肉湯麵加椰青就返hostel邊晒太陽邊食外賣喇!!
唔好睇間hostel個feel有d舊 原來個泳池都唔錯架! (不過唔會明點解熱到咁,但池水可以凍到起雞皮!)
我晒左一陣就返上房get ready去遊寺廟
一出hostel就見到有可愛貓咪
第一站: Wat Lam Chang
hostel職員提議我地可以去參觀下 係hostel同一條街既街尾
雖然寺廟細細兼無人 但我都好守規矩 圍返條沙龍先入去架
第二站: Wat Chiang Man
只係離Wat Lam Chang兩分鐘距離 但因為地圖唔係太detail加上門牌有點兒細 所以左兜右兜先到
(其實當大家見到Glasshouse Restaurant再向前行就係)
依間係Chiangmai第一間廟 好值得去參觀
相比Wat Lam Chang佢係幾大下同都係遊客區area,所以係超~級~多大陸遊客!
由於我地都唔係有信神佛既人 所以我地都無深究過寺廟背後既歷史 只係用觀賞同遊客既角度去參觀同欣賞
全寺廟我係最欣賞既係坐立係廟外既金塔 金塔下係有十五隻大象圍住
細心留意會發現每隻象鼻上面都有幾條短竹定甘庶(?!) 唔知有d咩特別既意思呢?
由Wat Chiang Man行去Wat Chedi Luang途中 會經過一間叫Hot Chili既餐廳
聽聞有唔少經典既泰菜食 不過我就無入去食喇! 只係被外面既燈籠吸引住姐
第三站: Wat Chedi Luang
依站係今日最期待既一站!佢古舊既外型完全吸引住我!
(基本上圖中既tuktuk都係大陸人搭)
但媽呀! 一車車大陸人咁黎 我係咪返左大陸呀?
無論正面,左面,右面定後面影 都有不一樣既感覺同畫面
(睇完Wat Chedi Luang個刻 好想即刻到10月去睇Angkor Wat!!!)
因為行梯爛到行唔到所以封左嚕!
我地參觀時已經差不多日落黃昏,亦撞正一班小和尚應該等..食晚飯?
占少見狀 即刻用相機同佢地黎個#selfie 而我亦都攝左埋去影
影完佢地個又開心又尷尬既樣話比我知 好似真係未同過女仔影相咁 成班都好得意
不過影完我先諗 其實佢地可唔可以同女仔影相架呢? 咁樣算唔算破戒架?
(不知者不罪呀..)
臨走敲下個鐘 保佑自己身體健康:)
一出廟就見到我好中意既雞旦花樹
係站與站之間,其實都入過唔少既寺廟度睇
但大部份可能都係比較細規模既寺廟 門牌只得泰文字 無英文 所以我都分唔清邊間打邊間
隨住日落 今日既遊泰廟都完結嚕
由於全日都係行行行同行 對腳好似就快斷咁 所以就係古城夜市附近求其搵左間做foot massage
隔離個個明顯唔受力 佢嗌到鬼晒咁嘈 連按摩姐姐都忍唔住笑佢!
去古城夜市 見到最多唔係泰國人 而係香港人同大陸人!
左邊一句中文 右邊一句普通話 一d都唔似去左泰國 我地掃左豬腳飯,banana roti,串燒就開始行夜市嚕
夜市可以話係長過彌敦道,但其實賣既野來來去去都差唔多,有袋,工藝品,飾物,銀器,香油肥皂…
不過我並唔熱衷購物 都係齋睇多過買野 只係買左一個布袋同一個沖涼絲瓜絡 夾埋都係十蚊港紙!
(同款布袋係香港係賣緊三十港紙起架 淘寶都要RMB20依度TBH20!)
好好味豬腳飯 但油左ddddddd咁囉 (不過聽聞依間豬腳飯係出名架! 值得一試!)
途中經過一個檔口賣緊一種叫Thai Herb小食 用香葉包住花生碎,青檸,蒜頭等等既香料
唔知咩黎架 不過企係度望時見到唔少泰國人去買 咁就膽粗粗試下喇!
(最弱智係買完住要問老闆係咪就咁塞入口食-_-“)
出奇地好味,食完好有回甘既味道 我估都係當地人先會食既小食黎掛?
臨走等tuktuk時 咁岩見到對面街有兩個亞叔擰晒patpat咁係度唱歌 望多兩望 POLICE STATION!
無錯 無望錯 係警局外台上唱緊歌個兩位亞叔係警察黎架!
搭返架MK tuktuk返hostel 第二日又完!
清邁基本資料:
- 泰國第二大城市 人口約廿五萬
- 時差: 慢香港一個中
- 天氣: 有夏季/雨季同涼季 但其實度數都係差唔多
- 節日: 最出名應該係四月潑水節同十一月水燈節
- 貨幣: 泰幣 HK$1>THB$4.6
位於泰北既清邁 小妹對佢既認識係無
(我係可以以為清邁同清萊係同一個area..)
選擇清邁去旅行 全因未去過同想去 最重要平呀嘛
所以係公司問過幾位同事 而佢地既comments都係
1. 悶到飛起
2. 行完2間廟你已經唔想行
3. 無野做 hea爆
聽完 個心真係有d離一離 唔係呀嘛 我重要去5D4N添架 點算好!
因為怕悶怕晒左個假 就造就左我日日PLAN行程搵地方去
(其實 各方朋友都比左唔少提議 但小妹又畏高又唔嚇得 所有笨豬跳/激流/JUNGLE FLY一律唔岩玩 亦都因為唔想占少咩都就晒我 所以提議過不如搵日各有各玩 點知佢話你PLAN喇就你得架喇)
最後就係咁意PLAN左以下行程:
27/3/2015 (DAY1): HK>CNX (HKEXPRESS)>HOSTEL (BB Mantra Hostel)>Saturday Walking Street夜市搵食
28/3/2015 (DAY2): 寺廟一天遊>夜市搵食
29/3/2015 (DAY3): BAAN CHANG ELEPHANT PARK>SPA>The Good View Bar & Restaurant> Sunday Market
30/3/2015 (DAY4):搬Hostel (Le Canal Boutique House)> Wat Phra That Doi Suthep>Wat Suan Dok>Mix Restaurant and Bar
31/5/2015 (DAY5): Thai Secret Cooking School>Foot Message>返香港
而每次去旅行前 我都一定會預早mark低要帶咩衫褲鞋襪袋化妝品林林嬸嬸野
因為我必定帶漏同帶多野 所以list晒出黎 再慢慢篩走d”唔等使”野.
最後 小妹個人比較蠢蠢地 睇完n咁多個blog都分唔到咩係雙條車,嘟嘟車同三輪車
所以每次叫車前一定會問定hostel大概幾錢先 再係上車時問清楚司機幾錢先開車 以免比人兜到亂嗌價都唔知
.
Day 1
搭下晝5點幾機 一上機已經feel到病病地 即刻帶返個口罩咪傳染比人
隔一陣已經訓左 去到清邁已經7點幾
一落機即刻搵的士去hostel 今次book左BB Mantra Hostel 係Pae Gate附近 所以都算易搵
去到check in 間房比我想像中乾淨同okay 望池景
不過可能我地係Chinese 而依間hostel有接待過蝗蟲唔愉快既經歷
佢地係我地房門口痴左張”請保持安靜”定唔知”請保持清潔”既簡體蝗字memo係度
(話知個班Chinese係香港人定蝗蟲 總之唔好丟架比人咁specific地提示喇!)
Check in完成9點幾10點 即刻衝去night market搵食
好鬼盞 有人勁歌熱舞架!
明顯我無理自己開始病 繼續食Pad Thai同กุ้งแช่น้ำปลา架 好鬼惹味呀嘛
食完行左陣 又係入手明信片既moment! 無諗過Chiangmai既postcard係咁靚!
行左陣就返去訓 儲腳骨力 明天去行廟!


text:
10 APRIL 2010 (SAT)
早排睇BABY KINGDOM知道APITA依個星期做緊嬰兒展,所以今日放工就約左大肥豬一齊去行吓,睇吓有冇特價貨入定啲. 不過...去到真係有啲失望,佢地個展場真係好細,款式及可以選擇嘅牌子又唔多,所以我地都冇收獲咁走人啦! 見仲有時間,所以就過埋永安行個圈,原來永安都有個小型嬰兒展,雖然都只係做緊九折,不過有好多BB衫仔睇,所以我又行去睇埋一份.就係咁...睇睇吓,我又買左少少嘢俾小小豬啦! 買左帽仔,手襪仔同腳套仔,最衰就係我搵唔到同款嘅衫仔,咁就一SET啦~ 另外我又買左件長袍仔,今次終於唔洗淨係買藍色,可以多啲唔同顏色啦~ 哈哈....雖然好似買左好多衫仔咁,不過我總係覺得係未夠,等下次再有特價時就再買多啲先得,因為買衫仔嘅時候真係好開心呀! 除左衫仔之外,其實我都仲有好多BB嘢未買,不過嗰啲又好似唔係太急咁,等再有嬰兒展做大特價時先買都應該可以. 如果各位朋友仔知道邊度有嬰兒展記得通知我呀...麻煩晒!
早排睇BABY KINGDOM知道APITA依個星期做緊嬰兒展,所以今日放工就約左大肥豬一齊去行吓,睇吓有冇特價貨入定啲.
不過...去到真係有啲失望,佢地個展場真係好細,款式及可以選擇嘅牌子又唔多,所以我地都冇收獲咁走人啦!
見仲有時間,所以就過埋永安行個圈,原來永安都有個小型嬰兒展,雖然都只係做緊九折,不過有好多BB衫仔睇,所以我又行去睇埋一份.就係咁...睇睇吓,我又買左少少嘢俾小小豬啦!
買左帽仔,手襪仔同腳套仔,最衰就係我搵唔到同款嘅衫仔,咁就一SET啦~
另外我又買左件長袍仔,今次終於唔洗淨係買藍色,可以多啲唔同顏色啦~
哈哈....雖然好似買左好多衫仔咁,不過我總係覺得係未夠,等下次再有特價時就再買多啲先得,因為買衫仔嘅時候真係好開心呀!
除左衫仔之外,其實我都仲有好多BB嘢未買,不過嗰啲又好似唔係太急咁,等再有嬰兒展做大特價時先買都應該可以.
如果各位朋友仔知道邊度有嬰兒展記得通知我呀...麻煩晒!


text:
2016年10月31日星期一
蜂蜜抹茶曲奇 Honey Matcha Cookie
剛喺圖書館借咗本健康烘焙食譜,唔用蛋,奶類製品及精製糖,裡面有個黃豆粉唧花曲奇,無論材料同做法都相當簡單,可以好快手就整到,今日即管一試.食譜原本係用黃豆粉同楓糖漿,因為手上都無呢兩樣食材,所以我就改用咗蜂蜜同抹茶粉.
其實 N 年前都已經試過幾次整唧花曲奇,但次次都唔成功,今次反而一擊即中,所以即使個唧花整得唔太靚,但都已經好滿意喇!!估唔到唔用牛油同蛋整成嘅曲奇都一樣咁鬆脆,唔會又硬又實.
罌粟籽 bagel
自從買咗麵包機之後,真係好少自己親手整麵包,一來無太多時間容許我慢慢等發酵同焗,二來就係一個字,懶!!臨瞓前倒哂啲材料落部機度,預校好時間,第二朝起身就已經整好,雖然我其實唔多鍾意麵包機整嘅麵包,因為實在太軟熟,唔係我杯茶,但總好過要自己整或出街買 "化學" 包食囉!
早幾日終於的起心肝整番一次 handmade bread,皆因目標人物唔係自己,係 Ernest 婆婆,佢好鍾意食 bagel 㗎!只要係為身邊入而做的話,動力就會大好多,如果只係整俾自己食的話,真係懶得就懶囉!!
2016年10月23日星期日
咖啡香蕉雪糕
錯體!?
仲記得早前我收到舊學生喺澳洲寄俾我一大盒甜品嗎?裡面其中一盒係茶包.
2016年10月18日星期二
芝麻麵包布甸
2016年10月14日星期五
間接做善事
食過曲奇同蛋糕,又收到本精美食譜,咁順便幫吓老友忙都好應該呀!
Ernest 媽咪有啲包裝食物想送俾有需要人士,但又唔知捐去咩地方好,我突然想起灣仔一個商場裡面長期放咗一個紙箱喺度,有心人可以將食物放低,等有需要嘅人取用.反正我轉車返屋企時必定要經過呢個商場,咁都係順手啫,施受雙方都有得著,我呢個 "中間人" 都間接幫手做善事,哈哈!
多謝!!
Ernest 媽咪今日送咗本食譜俾我,係仙姐嘅《點點我心》.
一向都好鍾意仙姐嘅食譜,尤其係中式點心,做出嚟成品特別合心水,各方面都恰到好處,因為仙姐通常都習慣將個食譜整 N 次咁多,邊做邊調整食材份量,直到自己完全滿意為止先將食譜公諸於世,所以佢嘅食譜一定信得過,而且一定可以成功整到,唔似得有啲食譜咁整幾次都唔成功,根本就係個食譜有問題,又或者係刻意將所謂嘅 "秘方","秘訣","秘技" 收埋,唔係完完整整咁跟大家分享,用咁嘅心態去出食譜,不如唔好出好過啦,我自己就覺得同扼錢都無乜大分別!!
訂閱: 文章 (Atom)


text:
- wantungtyre
輪軚尺寸係幾多?
第一篇小知識 當然要由關於輪軚最基本嘅知識開始講起啦!
想換軚問軚 師傅都一定會問吓你知唔知輪軚尺寸 咁大家又知唔知道輪軚尺寸係邊度可以搵到呢?
最基本當然係可以喺自己條軚上面搵到啦!
咁大家又知唔知道呢堆數字代表啲咩呢?
好似呢條米芝蓮嘅軚咁 上面寫住 225/40ZR18 (92Y)
225 = 輪軚闊度
代表軚邊嘅闊度
好似呢條軚咁 佢嘅闊度就係225mm
40 = 輪軚扁平率
代表軚邊嘅高度 扁平率係以百分比計算
好似呢條軚咁 就代表左佢嘅輪軚高度係闊度嘅40%
而扁平率越低 車輛操控性能就會越高
ZR =
R代表佢係子午線構造輪軚 亦係而家最普遍嘅製造材料
前面嘅Z 代表咗能夠承受時速高過240km/h以上
18 = 輪圈直徑
代表輪軚嘅直徑 以英寸為單位 咁就可以知道佢適合裝係幾大嘅軨上面
好似呢條軚咁 佢就適合裝喺18吋嘅軨上面啦
92 = 負重指數
代表輪軚係充滿氣嘅情況下可以負重幾多磅 而呢個數字需要對應返負重指數表上面嘅載重能力 去換算返到底可以負重幾多
好似呢條軚咁 佢嘅負重指數係92 對應返就等於可以載重630kg
Y = 極速指數
代表輪軚能夠承受嘅最高時速限制
唔同英文字母都代表左唔同嘅時速
好似呢條軚咁 佢嘅極速指數係Y 代表佢可以達到每小時300公里以上
講咗咁多相信大家都睇得出 呢條米芝蓮車軚 係一條高性能軚嚟!
喜歡享受速度嘅朋友 就快啲過嚟搵我地了解吓啦😉
不過最重要嘅當然係 小心駕駛 安全第一!😊


text:
好好彩呢個暑假儲到錢,所以就去左南非玩左差唔多一個月,因為去嘅地方實在太多,所以我會將呢個月嘅經歷break開,今次首先寫左我到步嘅第一個地方,開普敦cape town.
Day 1
今次搭左勁耐飛機,我首先係新加坡轉一程機,去到新加坡再去約翰內斯堡,跟住先到開普敦.一落機已經勁眼訓,拿拿聲番酒店check in跟住就訓左.其實我一落機勁興奮,之前我淨係去過歐洲同澳洲,今次終於可以踏足非洲,之前仲要係咁說服屋企人比我去,最後都去到.呢度其實無我地想像中咁落後,好多野其實都唔差,人仲要好熱情!(不過佢地會係咁sell你買野)Day 1就咁過左,無咩特別!
Day 2
景點一:桌山
桌山係聯合國教科文組織世界遺產其中之一,係2012年仲要入選為新世界7大自然奇景.我就係朝早黎嘅,個陣都無咩人,雖然係咁,我都係要同其他人一架纜車上去,扣左5分鐘到,就去到好望角你幾乎可以望哂成個cape town,係上面係好凍嘅,大家去個陣記住帶衫.
但如果你去嘅話,我會建議你黃昏差唔多日落嘅時候你先落去,因為個陣個景會最靚,當然啦,係會勁多人,仲有就係佢好似差唔多6點幾就係最後一架纜車,如果你要睇哂成個日出,可能就要摸黑夜晚行番幾個鐘落山.
景點二:維多利亞和阿爾弗雷德濱海區
落左山就去番維多利亞海區行街同埋食野!黎到cape town無理由唔食海鮮,所以我就叫左oyster同埋grilled lobster,呢度嘅煮法都唔會好複雜,唔會落好多seasoning,最多都係salt pepper,仲有落paprika,所以你係會食到個海水味,個lobster燒完都好多汁,唔會好乾,我就坐左係出面,吹著海風,最黎我仲叫左杯cocktail添,正!跟住我仲去左附近個market行左幾個鐘.
景點三:The Springbok Experience Rugby Museum
大約行左十分鐘左右,就黎到博物館.身為一個鐘意運動嘅人,梗係唔可以錯過啦,話明rugby museum呢度有好多欖球球衣,獎盃,欖球波鞋.博物館嘅亮點之一係黑橄欖球嘅故事同埋佢同南非社會歷嘅聯繫.呢度仲有互動區,比你測試自己嘅踢波技巧,健身同反應時間.
Day 3
景點一:World of Birds
World of Birds係非洲最大嘅鳥類公園,係呢度仲可以望到桌山,查普曼峰,十二使徒岩,獅頭山等等.係入面睇到嘅雀多到爆,多到有好多你都唔知佢叫咩名,但你都會見到獵鷹,鴕鳥,貓頭鷹,鸚鵡,企鵝,火雞等等.鴕鳥真係好大隻,2個人咁大,又有成個人咁高.呢度仲有個猴子公園,呢度有成38隻松鼠猴,隻隻都咁Q,唔會好似香港個d搶你野食.
景點二:
黎到南非,梗係要感受下陽光與海灘,今次黎到克利夫頓海灘,比起中東杜拜我之前去過嘅海灘,反而無咁水清沙幼.呢度總共有有四個海灘,我仲去左第一海灘衝浪,真係好刺激,不過我唔識係咁跌落水.
玩完都差唔多4點,我都要準備去下一個地方啦,比大家估下我跟住去左邊,估中比個叻你.
#寫出你遊歷 #hutchgo資助旅費1000蚊


text:
Bora beauty好唔好?個價錢抵到似陷阱.
-
早幾日我上去試左佢個膠原槍,服務手勢好好,立即見到提升左..但試做價488之後,個價錢都只係$10XX, 平過我之前在其他公司做既好多, 我之前間公司做膠原之外另外要做埋保濕同提升,加埋都3000一次,bora beauty $10xx 有埋提升同保濕,我驚係陷阱.
所以我話考慮下先,佢地由得我走,冇hard sell.
想問有冇人join過佢地長package? 係唔係次次都好似試做價咁好? 佢地個sales講到包晒咁,我對sales有保留.
-
我做左8次, 佢地係次次都包埋保濕,修眉等等其他雜項, 不另收費
但我唔係做膠原槍,而係Join左vzet 無針埋線
入面既人好nice, 開始做機之前, 幫我洗面,修眉, 然後話見到我個鼻有黑頭, 話要幫我清. 我話唔洗,唔需要. 因為我之前去某間店, 佢幫我清黑頭都要另加$500, 用部機吸, 好似叫green peel, 吸完之後都仲係成個鼻黑頭.
但bora beauty話不另收費, 送既, 幫我清埋個鼻既黑頭.
做既過程有D痛, 佢地比我睇個度數係45度, 話係官方建議度數. 如果完全唔痛便是15度, 佢希望客人有效果.
做完之後ful mask, 等既時間覺得部冷氣機有d嘈.
佢地唔止一間房, 好似有幾間房, 有雙人房, 同埋d機都好齊.
服務方面係好好, 好多細項都唔會另外收你錢. 做完有效果, 同埋唔hard sell先難得.
我之前去某間成日賣廣告既大店, 每次上去都要你買新療程, 每次都hard sell我個幾鐘, 浪費我時間
-
游敏 last edited by
bora beauty佢雖然規模細, 但入到香港良心美容店名單前五名, 你可以放心去
-
如果Bora Beauty都叫唔好,
我真係講唔出尖沙咀仲有邊間好
可能仲有D好細間既良心小店我唔知, 但Bora 佢除左價錢抵外, D機又新又齊. 個老闆娘都係貪靚人
-
@Meiji 在 Bora beauty好唔好?個價錢抵到似陷阱. 裡說:
如果Bora Beauty都叫唔好,
我真係講唔出尖沙咀仲有邊間好
可能仲有D好細間既良心小店我唔知, 但Bora 佢除左價錢抵外, D機又新又齊. 個老闆娘都係貪靚人
好細間既我唔敢去, 驚佢執
始終Bora Beauty細得來都有5間房
我而家Join左package, 個美容師做得幾好, 比我自己揀埋度數.
-
呢間野d booking好full, 勁難約.又要質疑我係咪番過大陸,驚死我有武漢肺炎咁.最後我寧願比多d錢去d單次收費美容院算.
-
d人成日話BoraBeauty最抵,我今日經過旺角,搵到一間仲平過佢,Thermatrix試做價比佢平,全臉只需$480,冇記錯Bora Beauty要$688.
-
JanetChan last edited by
@Cathy
你Google下先:
第一你唔可以只睇試做價價錢,要睇埋佢正價,
第二除左平,技術都好重要,有D美容院為左慳成本會搵美容學徒做,容易出錯,
第三,borabeauty 既688唔係全臉,而係全臉連下巴連頸,所以先比人話最抵. 當然有可能會出現平過佢既,但你要識分係唔係正版機,因為TherMatrix有大陸山寨版.
一間野好唔好,其實美容師實力都好重要.BoraBeauty 好既地方最主要係美容師好,儀器其實間間都係果D.
-
@Cathy
bora攞左hellotoby不硬銷認證,我又覺得值得信
有做開facial既sis都知,做facial唔係淨係睇邊個最平~
-
我都想去試,請問有冇美容師介紹?
-
@JanetChan 在 Bora beauty好唔好?個價錢抵到似陷阱. 中說:
@Cathy
你Google下先:
第一你唔可以只睇試做價價錢,要睇埋佢正價,
第二除左平,技術都好重要,有D美容院為左慳成本會搵美容學徒做,容易出錯,
第三,borabeauty 既688唔係全臉,而係全臉連下巴連頸,所以先比人話最抵. 當然有可能會出現平過佢既,但你要識分係唔係正版機,因為TherMatrix有大陸山寨版.
一間野好唔好,其實美容師實力都好重要.BoraBeauty 好既地方最主要係美容師好,儀器其實間間都係果D.
-
銅鑼灣 bora 有邊位美容師介紹?
-
cylcylchung last edited by
我有做過bora, 係tst調左去cwb(返工近d)
cwb有個肥肥地幾好, 唔記得叫咩名...


text:
不嬲有幫襯開一間FB既網上書店,因為有like開個page,所以任何新產品都成日向我招手~五月頭呢次見到呢套分年齡既activity book,諗住停課無了期再加埋個悠長暑假,不如買嚟做下充實下咁啦~
一套五歲一套兩歲,唔駛爭~
送咗貨嚟之後,我一直存有疑問既係,啲手工咁難,點做呀?兩歲用較剪?唔係呀嘛?咁危險?五歲曉連剪彎線都未剪得好,點做啲咁複雜既手工?哈,小朋友既潛能真係好難估計,千祈唔好睇小佢哋~
2y4m可以填色到咁既程度我覺得好滿意,亦好正常了…
估唔到用較剪都用得幾好﹗
最近日又剪夜又剪,總之成日都想剪剪剪~午睡醒來想剪,夜晚沖完涼唔捨得瞓覺又話要剪~成日都話「我想做手工呀~」
又真係剪得唔錯,呢啲我都冇幫佢,自己跟住線條剪咗一件件衫仔褲仔,可以玩換衫~不過醉翁之意不在換衫,好盡興咁剪完一輪之後,隨便玩換衫玩咗一陣又話要做另一頁了~佢而家有得剪嘢,可以好安靜咁坐係個位度坐大半個鐘都得﹗
用漿糊筆貼嘢反而冇咁大興趣,又冇咁大信心,會話:「你貼啦~」或者:「你幫我啦~」
五歲嗰個?剪得雖然唔算好整齊,但都比我想像中好~初時兩個爭較剪用,後來我搵到另一把小較剪俾曉用,曉嗰把安全較剪就讓俾詩用,呢把普通較剪用起上嚟更加剪得得心應手~不過組裝方面要多啲指導,但協助少少佢可以整到呢個老鼠眼鏡都好叻呀~
正好差唔多一年前,Food Panda送到嚟屯門區之中比較「偏遠」既我哋屋企,當時喜孜孜咁打咗篇blog(請參閱:2-6-2019:Food Panda嚟到我屋企啦),後尾都仲叫咗好多次,但呢一年之間,其實經驗真係有好有壞~
遲咗送嚟,食物品質欠佳反而冇乜出現,最最最大問題係被cancel訂單,到而家為止起碼試過三次﹗唔接order冇問題,但接咗order但隔大半個鐘之後先通知你取消訂單先係問題,客人肚餓住等嘛,如果臨時再即刻煮嘢食或者出去食又耽誤唔少時間了,有時真係屋企冇餸或者出唔到去嘛~
第三次案發—-
11:53am confirm咗order… 閱讀全文 →
曉雖然停課已經四個月,但因為學校有網上教學,所以都有繼續「返學」,上一個主題係講多謝唔同職業既人,其中有一份功課要小朋友畫將來大個想做咩工作,曉細個時曾經講過要開雪糕店,做空中小姐,但就從未講過要「繼承衣缽」學我做醫生,但今次佢畫咗要做醫生,究竟係得到邊個既inspiration呢?
就係佢﹗
玩具醫生—-麥芬醫生~ 閱讀全文 →
我真係超級討厭洗碗﹗﹗有幾討厭?鍾意做既家務係洗衫摺衫煮飯,冇乜所謂既家務係拖地執屋洗廁所,洗碗?榜尾~即是寧願洗廁所都唔寧願洗碗~其實結婚咁多年來,我洗過既碗都真係好少次,通常都係我煮day洗,但其實佢都唔多鍾意洗,洗啲碗居然要一邊睇youtube一邊洗(已經進化到淨係聽歌都未夠)~其實我已經留意咗洗碗機好多年,行電器行又會順便望下,睇下有冇啲我哋用得到既型號~
點解一直都用唔到洗碗機呢?一來大多數既洗碗機都要安裝,要好似洗衣機咁又入水位出水位,即是要放係廚房,但又唔可以放係洗衣機上面,要嵌入廚櫃中間或者座係枱上面,因為係租既屋,唔可能有大改動,所以我一直既心願就係買到層樓就要買洗碗機~
後來越來越多「免安裝式」既洗碗機推出市場,即是你可以使用時每次倒水入個機度,然後引導啲污水去洗手盤或適當既去水位就ok,我哋都係有困難,因為廚房真係冇位放…不過世上無難事,只怕有心人,如果夠討厭洗碗,夠想買部洗碗機,呢啲問題都解決到既~當我再一次search洗碗機,諗住睇下啲用家評價,開youtube嚟搵,有個channel「夫妻廢片」拍咗條洗碗機既片,佢哋想dem啲污水係點,就引咗啲污水落個盤度,知道洗一機碗每次用水量只係5L,我靈光一閃﹗佢係要dem先引落個盤度,但我哋實際操作時,每次都引落個水桶度都得呀﹗即是唔需要局限將部機放入廚房,只要係廳度搵到一個位放到部機又放到個桶就ok了~
買咗啦﹗夢想成真~ 閱讀全文 →


text:
平時大家跑步不外乎都係去下樓下公園,跑下街,最遠最多都係去海濱或者海旁跑步,都好少會去到郊外運動. 但係,大自然就係有股神秘嘅魔力!
調查發現,原來係郊野地方跑步,對於人嘅精神健康係好有幫助架.有唔少跑步愛好者都試過係郊外地區跑步,跑完之後覺得特別精神爽利,連煩惱同唔開心都唔見唒!係郊野跑步到底係咪真係咁有效可以令人開心返埋嚟呢?
史丹福大學Gregory Bratman教授做咗一個研究關於係自然環境下做運動對於反芻思考,同埋抑鬱症或其他情緒病嘅影響.反芻思考(rumination)即係鑽牛角尖不斷亂諗嘢,腦海裡會不斷回想以前唔愉快嘅經驗,通常會令人越來越低落,抑鬱症患者就好容易會有依個現象.研究搵咗一班參加者進行90分鐘嘅慢跑實驗,以及利用腦照影技術去觀察大腦狀態嘅改變.佢哋會分成市區組同自然組,市區組會好似平時咁,係市區到跑,而自然組就會係郊野公園到跑.
實驗完咗之後,發現郊區與都會區散步並無任何心跳,血壓等生理指標上嘅差異.但自然組嘅參加者都表示跑完之後身心舒暢唒!除此之外,功能性磁振造影(fMRI Scan)都顯示出自然組參加者大腦膝下前額皮質區嘅活躍程度較低,參與者的反芻思考行為都明顯較低.咁即係代表我哋平時跑步嘅地點,都影響住我地跑步成效同精神狀態!得閒多啲去郊外跑步,個人自然多啲正能量,平靜啲唔會成日亂諗嘢.
所以話,大家一定要襯住假期去夕啲戶外地方,唔好成日留係冷氣地方啦!多啲去下郊野公園跑步,人都健康啲開心啲!


text:
2020年5月3日星期日
番茄師兄: 元朗美食半日遊- 第八話
同朋友講我前排係元朗半日內搞左個美食團,總共食左八間店,個個都問我攞路線圖,諗諗吓不如寫出嚟啦.
諗左好耐,我呢個元朗半日遊應該點樣落筆寫,由開始到結尾間間都寫,定係一篇一次過寫出黎.
最後我都係決定,每間寫一篇啦,第一篇由最尾一站開始,我來到了好朋友的店,火紅的番茄師兄.可能你會話師兄唔係喺深水埗嘅咩?點解會去咗元朗.
冇錯番茄師兄剛剛喺元朗開咗第二間分店,呢個五一黃金周你去咗未?
當日拜訪嘅時候,還未到黃金周,已經五點多,幸好人不多,等左一陣已經入到去.
新店嘅裝修更加精美,更多文宣,而且感覺好像舒服過深水埗分店.
食咗七間小店後,講真都冇乜位再食落去,不過試下分店的水準,而且仲有啲未見過嘅小食,我身邊幾位朋友都未試過,所以最後一站壓軸出場就最好.
未食過就當然要食最出名嘅嘢食,師兄為我地選擇咗犇犇有禮番茄濃湯麵,有新鮮牛面頰,加新鮮牛坑腩和新鮮崩沙,咁強勁嘅陣容,加上了上海麵,雖然我哋食到好飽,但係都好可以好開胃.
大家都知道呢間鋪頭用嘅牛肉全部係新鮮騸牯牛,個肉味強到個個人都叫好.
然後呢個湯,加咗芝士再加滑蛋,直頭係完美.
用上了五大材料去做嘅番茄湯,算係好濃,但係好似冇深水埗嗰種濃到有餘韻嘅感覺,同深水埗好像有點距離,不過新開店水準有點不穩定,是可以原諒的.
W小姐自己都飲咗一碗湯,好難想像佢去到深水埗店,應該會更著迷,飲多一碗.
另外仙氣逼人番茄濃湯麵,有鮑魚,大蝦和鮮制麻香墨魚滑,又係食得非常滿足,今次加上了日式拉麵,個效果更好.
P先生話墨魚滑有點鹹,我覺得還可以,但配上了海鮮之後,湯好似更加提升到個鮮味.
由於人多一點,我哋可以試到唔同嘅小食,沙嗲味嘅豬頸肉非常惹味,以前菜來說絕對一流.
麻香瑞士汁嘅雞翼係個個都說好嘅佳作,一點要叫.
最後酸辣涼拌牛脷,係呢個炎夏天氣絕對係醒神開胃之作,其實我哋個個食咗咁多間之後都真係好飽,但係食完呢個涼伴菜式之後成個人回魂不少.
見到朋友開頭剛剛做得好辛苦,到而家上左軌道,再到而家喺社會運動期間支持不少,真係好欣賞佢嘅勇氣和決心.
剛剛呢個黃金周佢舉行左你食$5佢捐$1嘅活動,真係好有心,支持有關機構,加上佢專心一意做好嘅蕃茄湯底,你能唔過來支持他嗎?
PS希望師兄生意蒸蒸日上,為你打氣💪🏻💪🏻💪🏻
訂閱: 發佈留言 (Atom)


text:
黃翠如點陸永嫂看車
黃翠如同農夫嘅陸永權(陸永)同埋鄭詩君(C君)向來老友鬼鬼,C君嚟緊結婚,仲講到明會叫埋翠如做兄弟,就知佢哋幾friend到打band啦!最可貴嘅係,佢哋連對方嘅另一半,都可以玩得埋,包括:翠如老公蕭正楠,C君嘅未婚妻黃天頤,仲有陸永嫂Reina,三pair人不時相約出嚟見面飯局.
早前下晝三點幾,東姑就巧遇翠如,揸住佢部黑色Mini Cooper座駕落到九龍城,可憐佢兜咗好耐又等咗好耐,都搵唔到位泊車,見佢最後迫於無奈,惟有double park喺馬路中心.
當佢落到車,東姑先見到佢當日原來着得幾騎呢,頭戴一頂cap帽,腳着一對涼鞋,而身上就着住一件長過膝嘅黑色雨衣.奇就奇在當日連半滴雨都冇落過,唔通呢啲fashion嘢,東姑見識太少?所以唔識欣賞.
之後,翠如仲同泊喺埋綫嘅白色私家車司機,打晒招呼兼有講有笑.東姑望真原來對方係陸永老婆Reina,翠如匆匆講咗幾句,跟住就行咗去附近買珍珠奶茶飲.斷估佢係交代陸永嫂幫忙睇住架車,免得阻住條路,或者畀阿sir抄牌喇!難得,老友嘅老婆都可以任差遣,畀你恃熟賣熟,呢啲先係真正朋友呀!
Double park喺馬路中線嘅翠如,落車後,同陸永嫂Reina講咗幾句,應該係拜託對方幫忙睇車.
跟住佢就行咗去附近嘅一間舖頭,原來佢係去買珍珠奶茶飲.
等緊飲品期間,佢仲不斷傳語音短訊,應該係向老公蕭正楠報告行蹤,免得honey掛心!
唔到十分鐘時間,翠如就買完嘢飲返上車,臨走前冇唔記得陸永嫂,都識講完唔該先再講bye,可惜冇買多杯嘢飲慰勞對方囉.


text:
政Whats噏:長者買唔到故宮飛 陳家珮批安排冇人情味促優化
2022年08月15日 21:05
東網電視更多新聞短片
唔少市民話香港故宮文化博物館一票難求.
西九文化區嘅香港故宮文化博物館喺7月初開館,想睇嘅人好多,但一票難求,好多市民網上搶唔到飛,反而要幫襯旅行社嘅一天團先去到.議員陳家珮(Judy)亦話買飛要經過幾重挑戰,最後都係要幫襯專賣旅遊門票嘅網頁先買到飛,直指依家咁嘅買飛安排欠人情味,唔識用電腦嘅嘅長者更加係望門興嘆,佢話有關方面應該優化下買飛嘅安排.
Judy日前出席一個網上節目,主持人話收到有唔少市民,尤其係老友記嘅投訴,話想去故宮博館睇文物,但一票難求,事關要網上預約,而作業系統嘅介面唔容易操作,佢哋預約唔到,但就見到坊間嘅旅行社或旅遊中介有得買,不過就要報一日遊嘅團.
由於唔少館內文物嘅展覽係有限期,可能好快就會運返北京.Judy話因為議員嘅身份去過故宮博物館兩次,知道要睇晒啲展品都需要頗長嘅時間,而因為屋企人想去睇,佢都試過買飛,都要經過幾重挑戰,最後都係喺旅遊門票嘅網頁買到,嗰次買咗飛就遇到打8號風球,去唔到嘞!
佢話依家買飛嘅安排唔係咁有人情味,譬如喺故宫博物館嘅網站,一定要先登入一個西九文化區嘅帳號,要畀啲資料,可能因為實名登記喇,但奇怪嘅係本身西九文化區又唔使畀名,佢覺得可以做得令人更方便使用.佢又話依家問題出現咗喺官網買唔到飛,令一啲買唔到飛嘅人一定要參加旅行社嘅一天團先去到故官博物館,咁唔係咁理想,因為去到故宮博物館,梗係想慢慢睇,但可以想像參加一天團係點樣嘅,好似趕鴨仔咁,入到故宫只有個幾兩個鐘,睇唔啲乜嘢.雖然明白有啲門票係要分畀旅行社,但啲比例係點呢?呢啲問題必須要多啲向有關方面反映,要優化買飛啲安排.
主持人就話特別係近呢幾年,疫下好多市民留喺香港冇得外遊,博物館係好受市民歡迎嘅去處之一,都係要網上預約,但係咁多博物館冇站通,唔可以一個網站搞掂晒,老人家需要喺唔同嘅網站買飛,又有唔同難度,只能望門興嘆,政府應該優化下.Judy都話始終好多長者未必識得用電腦,亦未必識用網上科技,又唔鍾意求人,唔想煩到啲後生,所以政府都要諗下方法,點樣能夠方便買飛.


text:
HKU GLaw FAQs 常見問題 | Chur到死?畢業一定要做律師?
今次好開心有 @studiedddd 位大家解答啲關於HKU GLaw嘅FAQs❤~ 佢之前已經喺佢自己個account到解答咗好多關於GLaw嘅問題㗎啦!如果未睇嘅,記住去佢嗰度睇埋!今次呢啲問題大部分都係喺我IG story到收集嘅,希望幫到大家~ 我都額外整合咗啲收生數據,等大家可以一次過睇晒歷年嘅stat! 1. 科目資訊 問:去exchange有冇地方/大學揀?GPA有咩要求?有冇得transfer返嚟? 答:Exchange其實有好多大學揀,競爭大在於大家都想去common law jurisdiction讀,因為咁先transfer到多啲credits返嚟 GPA要求都係睇你想去嗰度多唔多人爭啦. 如果唔講究你去到邊嘅,基本上過3都會有地方去嘅.但如果你係想去英國 (最多人爭嗰度),應該坐底要返3.5-3.6. 問: GLaw chur啲定LLB chur啲? 答:各有各Chur;LLB係啲law course pack埋一齊讀咁chur法,GLaw係poli同law撞deadline嗰種chur法. 問:GLaw係咪會同A/BLaw嘅人一齊上某啲law course? 答:係 2. 關於教學 問:啲professors點? 答:嘩公開評論我有啲驚驚添😂 Law嗰啲大致上ok.不過唔好expect佢spoon feed你,記得上堂前做足功課先啦!(最低限度係睇一睇嗰堂嘅outline,確保自己follow到lecture個flow) 問:Tutorials chur唔chur? 答:豐儉由人嘅🤣 不過如果你reg咗個好嚴嘅tutor,就真係完全唔hea得 (所以law嘅學生先會咁在意reg tutor呢件事... reg咗個唔識教/比分過度嚴苛/堂堂凶人嘅真係幾大鑊...) 3. 入學要求 4. 收生數據 5. 出路 問:如果唔想做律師/AO,有咩嘢其他出路? 答:其實咩都做得架🤣 有人做Marketing,有人入大公司,有人做NGO等等✨ 所有fresh grad搵得嘅工你都做得 (你嘅法律底子會俾咗你少少優勢) 問:想做律師嘅,係咪Year 1開始就要入相關嘅firm到做intern?唔做會唔會蝕底? 答:搵到就盡搵啦,冇嘅都求其搵份intern做吓先🤓 year 1唔做law都可以解釋話想趁細個試吓唔同工種/行業,但咩都唔做就比較難解釋 (亦都會令你year 2難咗搵intern) 6. 其他問題 問:多唔多內地生? 答:LLB會比較多,BLaw都好似有啲,GLaw,ALaw就基本上唔覺有


text:
雷晴雯扮狐仙變蘭劍 地獄壽司勾經典回憶
藝人雷晴雯 (Winnie) 日前以一身行到爆嘅狐仙古裝造型出席歌手楊峰於尖沙咀舉行的「猛鬼投胎生日派對」,點知一入場即時被其他嘉賓大嗌《天龍八部》,楊峰直情即時人肉網搜,誓要搵返佢喺《天龍八部》演蘭劍張相出嚟俾大家睇,令Winnie覺得既搞笑,但又啼笑皆非:「我個妝同蘭劍根本兩回事,諗起我《西遊記》演蜘蛛精都仲話有少少共通點,諗起《天龍八部》就真係有啲搲頭.不過都開心嘅,廿年喎!起碼證明我無乜點走樣,觀眾都仲記得我.」
林凱欣與Winnie同樣扮狐仙,卻是兩種完全不同的風格
Winnie坦言因為自己係虔誠基督徒關係,萬聖節從來唔關佢事,今次嘅派對主題就咁啱要扮鬼,令佢糾結咗好耐:「我對鬼同邪靈真心極度抗拒,正所謂唔見過鬼唔怕黑,我見過又feel得到,所以除咗工作都絕對唔會用扮『鬼』嚟玩,所以先偷雞著套狐仙衫再化個妖艷妝當過關,但可能心底始終覺得有少少唔自在,結果化妝過程係咁不停打爛嘢,打爛杯又打爛玻璃兜,搞到遲晒到,仲要俾峰哥話我一啲都唔『嚇鬼』,笑我無料到添!」不過最估唔到嘅係,原來Winnie當晚嘅梳化服全部由佢自己一手包辦,造型Pro到連胡櫻汶同李文標都嚇一大跳:「文標俾我嚇到真係呆一呆棟咗喺度,櫻汶仲搞笑,話我個look令佢覺得好似返咗TVB咁!」
仲玩埋「獎門人」經典遊戲,不過就叫「地獄壽司邊個食」,最後Winnie果隊勝出
當晚楊峰除咗搞唱K大賽唱到爆咪,仲玩埋「獎門人」經典遊戲「地獄(辣辣)壽司邊個食」,Winnie笑稱當刻即時彈起當仁不讓,一定要重溫返當年嘅經典回憶咁話:「當年上『獎門人』玩,好記得我同Sherming (姚樂怡) 齊齊中招,根本就係一層薄飯包住一大舊Wasabi,但咁啱我兩個都食得辣,食完完全無反應,眼淚都無一滴,結過完Show俾工作人員拉埋一邊照肺,話我哋玩得唔專業,觀眾就係鍾意睇我哋眼淚鼻涕勁流個樣.我當時真係頭頂三條線加成群烏鴉飛過,完全無嘢好講囉!」
問Winnie近排除咗煩官司仲有乜搞作,她表示會繼續為其《舞影藝文》頻道努力,最近又再以美容KOL身份開多一個專業美容資訊頻道,遲下更打算再次執筆踩返入出版界,亦傾緊幕前演出,百足咁多爪,難怪佢話希望上帝可以一日變多24小時俾佢囉!
Winnie,師弟劉家聰(Martin),吳堯堯
李文標胡櫻汶與Winnie相識廿年,都可以被Winnie嚇一跳,以為返咗古裝街.


text:
原來都有好一段日子無寫網誌了,可能係全球疫情期間有好多其他鎖碎事要理,又或者我真係唔想特登停落嚟.
唔經唔覺已經去到九月入秋,我嘅引退計劃亦都展開咗一段日子啦.家居工作室入面一箱箱嘅室內設計物料,俾我反轉再反轉,希望可以俾人或者回收,因為做呢行嘅朋友都知道,D物料好多都好鬼靚;而且有D係好難先攞得到,要丟去垃圾站,始終有D吾捨得,成日同自己講:或者第日會有用呢?結果即使唔係要引退,擺吓擺吓都擺咗好多年;到今日,都係要清走…
原本立定心意2021年1月1日會唔再叫自己做室內設計師,點知…竟然俾我遇到最後一個工程,而係無理由唔做嘅,仲要係由今年跨年到2021年中.或者係命運安排,希望好頭好尾啩😅
於是前幾日過開香港區,就順便行去久違咗好耐嘅洛克道.話說嗰日天氣極悶熱,兼且係下午兩三點,照計咁嘅環境之下條材料街冇乜人都係正常嘅,但係,嗰日俾我嘅感覺要用"蕭條"同"死寂"嚟形容.
我個人習慣係舖頭門口快速望入去,見到有吸睛嘅"料"同"人"先會再入去仔細"尋寶",不過…我見到嘅係冇開嘅舖,冇執同冇更新嘅貨丶冇表情嘅人,冇坐出嚟嘅貓.…整體感覺係好多塵嘅"灰色"!
結果,原本諗住發掘吓有咩新料/產品嘅我,只係慢速沿住洛克道由銅鑼灣行去灣仔方向落埋港鐵回歸九龍⋯
冇錯,過去年多,全球變化真係好大,特別係香港;由社會運動,疫情到全球國家宣示主權等等,全部都衝擊住每一個人.要我哋係咁疲倦嘅環境之下提起精神,有時真係講就易;冇經濟壓力同下一代嘅人都有擔心,何況係有下一代同手停口停嘅小市民呢?所以我見到嘅情景,一D都唔出奇,只係無奈.諗番起舊時嗰種人多車多,條街爆滿出貨入貨;舖頭員工同時又要照顧有無限問題嘅街客同埋,差唔多日日都見住嘅師傅.…嗰種熱鬧得嚟又有D混亂嘅good old days!
又係老鬼心態,睇完料搵間茶餐廳,強勁冷氣下一邊歎奶茶油占多,一邊八掛吓隔離嗰枱師傅呻D乜;雖然係咁細嘅空間入面,你一句我一句,嘈到拆天,但係總可以專心聽到一D趣事;呢種"特異功能"其實都係做呢行嘅"收獲"⋯又係另一種令我有DD懷念嘅日子.
講咗咁多,都係要返回現實;或者今日,今個月甚至今年,明年,大環境都未必有乜大改善,但係就正如我地幫人設計裝修咁,殘舊破爛嘅地方始終會變番完整同靚,只要肯付出同行動;所以係我寫網誌嘅呢一刻,我仍然深信,好老土咁講:希望在明天!
地球人,一齊努力啦!加油!


text:
Breast Friend 乳日誌 - 留低嘅係一份心意
仲記唔記得一年半前的承諾?我話過會幫機構整一個香港乳癌app.嗰時問大家攞意見,究竟一個點樣嘅app先幫到大家走呢條乳癌抗癌路,大家比咗好多好好的意見我,但由於現實技術的限制,好多好建議都未能夠付諸實行住,但唔緊要,做得幾多得幾多,呢個app終於同大家見面:乳日誌 Breast Friend⋯⋯
未開始介紹個app之前,當然要下載咗先:
iOS 版本:乳日誌 Breast Friend
Android 版本:乳日誌 Breast Friend
下載完成後第一步就係要登記:
開頭設計團隊諗,由於內容可能涉及私隱,咁一定要登記啦,一般D app都係用email登記,但問題黎喇,好多公公婆婆雖然有智能手機,但其實係冇email嘅,就算有都好有可能唔識check或直情唔check,所以設計團隊決定用電話號碼登記,咁就唔怕老人家唔識登記.登記完後就會收到SMS短訊啓動碼,輸入埋就可以開始用.
另外所有資料都加密曬,咁就唔怕比人hack server,個人私隱洩漏等問題.
登記完成後就可以進入嗰app,成個app由三大核心所組成:覆診日曆,電子病歷,個人日誌.
覆診日曆
第一大乳癌患者或家屬所面對的問題就係覆診,治療初期去得醫院又密又亂,好容易搞錯日期地點,治療完成後去覆診又會疏到大頭蝦唔記得咗.所以智能手機最好嘅一樣野就係日曆calendar ,佢可以幫到我地記底幾時去覆診,仲可以較埋幾時通知我地(notification).
「咁我用內置嗰calendar app都得啦,洗鬼你呢個app~」
啱,所以設計團隊要係內置calendar app 嘅基礎上再改進.
第一樣諗到嘅問題就係私隱.因為有些大忙人的朋友,本身嗰calendar 已經佈滿自己的約會,咁如果個乳癌app嘅calendar 本身既可以獨立(就唔會發生錯手比人睇到calendar 時,會泄露自己覆診的秘密),又可以融合(需要時就整合),咁就perfect.
第二樣諗到就係家屬陪覆診問題.好多仔女都好有阿媽心,會陪阿媽覆診,不過擬於要揾食的原因,好多時幾兄弟姊妹要分工合作,一時你去一時我去.人多時,夾時間都係一個痛點.
咁有一個share calendar 就正喇,陪覆診嗰個人update 個calendar 幾時覆診,其他人就算今次冇陪阿媽都知下次幾時再去,夾時間都方便D.其實google calendar 都有呢個功能,不過又要登記又要email又要setup,唔係人人識用.咁整合埋落個app到就方便好多.
第三樣就係叫得智能手機app,可唔可以智能少少,減省人手輸入咁咪方便D囉.所以揸住張覆診紙,影一張相,咁佢就會upload 上server認,好似D咭片皇app咁,幫你自動create 埋appointment,另外張相都會儲存低,咁就算唔見咗張實體覆診紙都冇咁驚.不過由於開發嗰時,只得瑪麗醫院同東華醫院參與,其他醫院D覆診紙唔知認唔認到.
電子病歷
去到第二個核心「電子病歷」,其實靈感來自香港乳癌基金會本「my journey 」,佢地本身都係借鏡Breast Cancer Network Australia本my journey kit.不過好多病友反映本野內容太煩亂鬆散唔想填,就算填咗都唔會帶係身,變相變得冇用.
電子版又唔同講法喇,有電話就等如有病歷,咁入曬D資料入去,究竟病理報告係點,期數係幾多,幾時開始化療,幾時開始食藥等等,就算公立私家兩邊走都一樣一清二楚.尤其醫生成日失驚無神玩答問比賽,例如問幾時開始食藥去決定幾時停藥,真係唔記下來真係比醫生考起.
另外呢個電子病歷都係可以share比親友嘅,咁老婆有咩事老公都一清二楚,或者阿媽唔識入咁多野,就仔女入完再share 返出黎比阿媽或者其他兄弟姊妺,又或者家族遺傳嘅幾姊妹都知大家情況.
個人日誌
至於個人日誌有咩用呢?主要都係舒發情感(尤其一D難以啟齒的內容就最啱),一方面可以好似私密日記咁,記底自己的心路歷程高山低谷.另一方面亦可以選擇性分享比身邊人知,等其他人亦可以了解多D患者的內心世界,及時作出適切支援.
但市面上咁多social networking嘅app,又Facebook 又微信圈,咁呢個function仲有咩用呢?其實市面D app就係想open想開放,乳日誌就係想close想私隱.你諗下,莫講話喺facebook公佈自己有乳癌要有莫大勇氣,尤如明星公佈出櫃咁震撼,就連like吓breasthk都怕D八掛精問你仲咩like D咁嘅野.所以私私密密就最啱,一來同自己其他account 嘅內容分開唔怕比人起底,二來鍾意同邊個share先分享比嗰個人.
三來個app專登設計成冇得comment冇得like,對身邊人可以減少壓力,唔洗再比人問點解我出咗post你唔like唔回應,或者點解藍剔剔只讀不回.所以返璞歸真,想回應就心動不如行動,現實世界搵吓人啦,唔再沉迷網絡世界,反而可以拉近彼此距離.
圖片來源:信諾電視廣告截圖
再有用嘅App都會有outdated 嘅一日,留低喺手機嘅除咗係一個廢app,仲係一份心意,一段記載住我地一齊走過嘅路,而呢段路最終都唔再係負擔.


text:
升中一派位係所有香港小學生升中學必經嘅過程,當中又有分自行分配學位,統一派位同叩門,究竟呢三種中學派位方法點樣分配學位同有咩準則?學生選擇唔同中學學位分配辦法時,又有咩升中派位策略可以成功順利升讀心儀嘅中學?
AfterSchool
就為大家整理咗呢篇最新嘅升中派位介紹,羅列咗自行分配學位,統一派位,甚至係叩門嘅重點同策略,同埋升中派位日期,希望幫到大家輕鬆解決升中放榜種種煩惱.
Credit: unsplash @Taylor Wilcox
自行分配學位係中學派位嘅第一階段,學生可以自行選擇係咪參加呢個階段.
喺呢個部分,同學可以自行選擇不多於兩間中學,並要根據入讀意願排名,可以選擇任何學校,唔受校網限制.
喺中一自行分配學位階段,學校可以自訂收生準則,如果學校認為同學嘅成績符合學校嘅要求,就會邀請同學去面試,如果面試表現理想,同學就會被取錄㗎喇.
家長當然想為子女揀最好嘅中學,咁一定要睇呢篇《全港中學排名》
,列明頭 100 名 Band one 嘅中學,同埋唔同區嘅 Top 10 中學,睇下你心水嘅學校有無榜上有名啦!
Credits: unsplash @mclee
統一派位係中學派位嘅第二階段,除非已經俾直資學校或者私立學校收咗,如果唔係嘅話就必須要參加統一嘅升中一派位.
統一派位分為甲部同埋乙部,兩部份都需要根據入讀意願排名:
甲部:不分校網,可以揀任何3間中學,會首先獲處理
乙部:受校網限制,最多揀30間中學
喺統一派位嘅部分,運氣比較重要,因為統一派位其實係一次大抽獎:
- 根據成績,將同學分為3個 banding,Band 1 係最好,其次係 Band 2,跟住係 Band 3.
- Band 1,Band 2,Band 3 嘅同學係分開派位
- 同學喺自己所屬嘅 banding 入面隨機分派到一個數字,最大嘅數字係果個 banding 嘅總人數,最細嘅數字係1.
- Band 1 嘅同學會首先獲派位,由1號同學開始,跟住到2號,3號,如此類推.當派哂所有 Band 1 嘅學生之後,就會開始派 Band 2 嘅同學,跟住就係 Band 3 嘅同學.
- 派位嘅原則就係,由 Band 1 嘅1號同學開始,盡量派第一志願嘅學校,如果第一志願嘅學校嘅學位派哂嘅話,就會將你派去第二志願嘅中學;如果第二志願嘅學校嘅學位都派哂嘅話,就會將你派去第三志願嘅中學,如此類推.
升中放榜後,如果同學對升中派位結果唔係太滿意,覺得可以入讀更好嘅學校,就可以去心儀學校申請叩門.大多數學校嘅叩門程序都包括面試,但係亦有少數同學唔洗面試,學校都會錄取.
1. 官立,資助同按位津貼中學可預留唔多過 30% 嘅中一學位作為自行分配學位.
2. 一般喺統一派位階段,直屬中學會為佢嘅直屬小學保留餘額 85% 嘅學位,而聯繫中學就為佢嘅聯繫小學保留餘額 25% 嘅學位.
3. 「一條龍」中學原則上會預留不少過 15% 嘅中一總學額,畀其他小學嘅學生循自行分配學位或統一派位嘅途徑申請入讀.
如果想了解更多,可以上返教育局相關網頁
,睇返你心水嘅中學預留咗幾多中一學額.
Credit: unsplash @dcemr_e
一定要將自己最想讀嘅學校放喺第一,二志願,即使佢哋唔係你嘅所屬校網!
因為喺呢個部分,學校係根據你嘅能力同埋面試表現決定收唔收你,而唔係靠統一派位嘅運氣.而如果呢啲學校喺呢個階段收咗你嘅話,你就唔會經統一派位階段分派學校,所以唔好將心儀學校放喺後面.
雖然統一派位係講運分,但排志願個陣都要考慮返自己嘅成績,盡量爭取更好嘅中學.
首先必須要清楚知道自己嘅 banding,如果唔係好清楚嘅話可以問老師,Banding一般係由1A,1B,1C,如此類推到3A,3B,3C;A,B,C嘅分別就係喺果個Banding入面成績最好,成績中等,成績普通.
Band 1 同學
1. 成績唔錯,覺得可以應付到 Band 1A 中學 ,可以進取啲第一志願填 Band 1A 中學,第二志願就唔建議填 Band 1A 中學,要隱陣啲揀返啲無咁大競爭嘅學校.
2. 屬於 Band 1 但係覺得自己成績普通嘅同學,可以直接填 Band 1B 中學.
3. 覺得自己成績真係麻麻哋,未必應付到學業競爭,第一志願就可以直接填 Band 1C 中學.
但係無論如何,只要覺得自己可以應付 Band 1 競爭嘅同學,記住要排哂 Band 1 嘅學校,先開始排 Band 2 嘅學校,費事無咗入讀 Band 1 中學嘅機會.
Band 2 同學
1. 如果覺得自己成績都唔係太差,可以應付到 Band 1C 中學,可以試下第一志願填 Band 1C 中學,因為呢啲中學可能仲有學位剩,但係第二志願就唔建議再填 Band 1C 中學咁搏!
2. 覺得自己成績一般就可以直接填 Band 2A 中學;
3. 成績真係麻麻哋,第一志願就可以直接填 Band 2B 或者 Band 2C 嘅中學.
Band 3 同學一樣道理,
1. 可以考慮搏一搏第一志願填 Band 2C 中學
2. 成績唔算好,唔想搏就可以直接填 Band 3A 中學;
3. 成績真係麻麻哋,第一志願就可以填 Band 3B 或者 Band 3C 嘅中學.
Credit: unsplash @element5digital
一收到升中派位結果後就可以即刻去叩門,所以當日可以準備定成績表等資料,同諗定有咩學校可以同想叩門.
1. 申請返喺自行分配學位階段申請過嘅學校,以表誠意
2. 揀一啲比原本期望低少少嘅中學,增加成功叩門機會.
3. 大膽啲嘗試去直資或者私立學校叩門,因為呢啲學校可能會有學位剩.
今年疫情,好多學校取消咗面試,變相可能多咗好多人會叩門,所以更加要留意自己升中放榜後有冇需要申請一啲競爭冇咁勁嘅中學,或者降低對叩門學校嘅要求.
Credits: unsplash @garybpt
1. 如果有直資中學,私立中學,或者喺自行分配學位階段已經有中學取錄嘅話,係咪無需參加統一派位?
答:係,如果有直資中學或者私立中學收咗你,或者喺自行分配學位階段已經有中學取錄,你就唔需要參加統一派位,只需要喺選校表格上簽名同劃去選校部份,表示唔需要填寫選校表格,並將有關表格交返去就讀嘅小學.
2. 同學係咪可以同時參與自行分配學位,同埋報讀直資中學,私立中學?
答:係,同學可以同時進行呢兩種選校程序.
3. 如果兩間喺自行分配學位階段申請嘅中學都收咗我嘅話,我最後會獲派邊間學校?
答:如果喺自行分配學位階段申請嘅中學都收咗你,你會獲派你第一志願.
4. 參加派位嘅直資中學同官立,資助或按位津貼中學喺學位分配安排方面有咩唔同?
答:派位安排大致相同,主要分別係參加派位嘅直資中學可預留多過 30% 嘅中一學位作為自行分配學位,同埋喺統一派位階段乙部「按校網」會用「不選不派」嘅原則嚟分配中一學位,即係除非學生以某間直資中學為其中一個選擇,否則佢哋唔會獲派果間直資中學.
睇完以上嘅中學派位方法介紹同埋策略,希望各位都清楚點樣揀中學,可以成功入讀一間啱自己心水嘅好中學.
AfterSchool
AfterSchool 是一個針對DSE而設的網上補習平台,課程涵蓋多個 DSE 科目,讓同學足不出戶就可以享有優質教學.註冊用戶人達 50,000 人,當中超過四分之一學生為應屆文憑試考生,是全港最大型網上補習平台.


text:
「四維」
乜嘢係四維?中國人嘅傳統係有四維八德,而四維係指禮義廉恥.正所謂四維不張,國乃滅亡!一維絕則傾,二維絕則危,三維絕則覆,四維絕則滅.不過係現今嘅新世代好似唔見咗嚟四樣嘢.做人嘅基本係應該有禮義,禮係指規規矩矩嘅態度,義係指正正當當嘅行為.當然出自之外就係廉恥,廉係指清清白白嘅辨別,恥係指切切實實嘅覺悟.
「學生」
最近浸會大學嘅學生因為不滿校方要求修讀普通話課程才能畢業,而浸大學生批評課程太難,去年首場逾三百名學生應考嘅豁免試及格率只有三成,所以學生要求校方交出考試嘅評分準則同上訴機制.雖然我經常講唔好批評而家嘅年輕人,但係佢哋嘅行為真係非常過份.就算班學生有幾啱都好,今次錯嘅係佢哋!連基本嘅禮義都無,用粗言穢語同威脅嘅方法去處理事件實在令人失望!
「問題」
如果你有睇過條片嘅話,相信你都唔會認同班學生所做嘅嘢.或者校方係有責任,但係用言語暴力同侮辱教師,嚟種行為真係唔要得.要解決問題係有好多唔同嘅方法,但係佢哋採用咗一個完全唔理智嘅方法.嚟個亦都係現今香港教育嘅問題!如果只係專注學術而唔理會德育嘅話,莫講話四維,甚至連八德都無.嚟個係我哋想見到嘅新世代嗎?錯就要認,辯駁唔會將件事帶回正軌!無禮義又邊會有廉恥?
Also published on Medium.


text:
天生攣必須注意事項
1. ( 不可任由它自然乾 ) 天生攣已經難打理,如果由佢自然乾,個頭就會更失控,難上加難.
2. ( 一定要保濕 ) 天生攣就等同天生缺水,保完水之後會好容易吹直,記住唔係狂滋潤,係狂保濕,幾時都要,不論係已經拉直左果part定係仲係攣果part,一日要保幾次濕, 尤其係吹頭前或者夾頭髮前,係用熱力改變頭髮形狀之前既一刻,頭髮一定要搽左保濕既野先,呢個我有好野推薦,吹頭前就用protective spray噴哂全部頭髮,唔洗慳,信我,你個頭係唔識笠架,跟手即刻用埋silk potion spray,都係唔好慳,一落梳去吹直,你會發現比平時易十倍吹到想要既效果同埋更順滑,如果用夾夾,就要記得吹乾哂成個頭先好開始夾,最後先用potion oil,就perfect喇!’
3. ( 要Keep住焗油 ) 好多攣毛仔女都會做負離子拉直頭髮,雖然容易打理而且可將極度捲曲既頭髮都變得順直,但頭髮一生出黎又要再做,又開始loop,長左又去拉直,長左又去拉直,只會令頭髮極度受損,咁落去都唔係辦法,咁點算呢? 一定要定時做焗油護理頭髮,兄弟姊妹們,唔係你記得先去焗,因為你d頭髮係唔會等你得閒先流失水分.要用你溫暖的雙手感受一下,如果feel到佢開始乾旱缺水,就係你要焗油既時候喇,所以去返第2點,如果你每日keep到狂保濕,就唔會咁快缺水喇,都係唔明呀?不如你落黎搵我地問下啦,我地好樂意解答你地既問題,大家開心share嘛!
4.( 不可用牙剪偷薄頭髮 ) 千萬唔好因爲覺得佢好似好厚,而去搵牙剪偷薄佢呢個實在係令個頭髮衰上加衰既致命傷因為新生既攣攣頭髮會不停係個根度標出黎,而髮尾因為不停既偷薄而愈黎愈薄,咁樣除左會令到個髮型,不停係髮根厚髮尾薄呢個loop度不停輪迴,仲有牙剪其實分好多種,如果你既髮型師用既靚剪都還好d,如果係自己求其買既就gg喇(gg解釋)唔靚既牙剪剪完既頭髮會好易開叉,開叉又會流失水分,流失水分把頭髮又乾,總之真係一個好恐怖既loop啦!


text:
MAYBELLINE MASTER LINER – CREAMY PENCIL – 眼油唔洗怕啦.
今日買早餐個時經過SA SA, 入去兜左個圈, 見到MAYBELLINE出左隻新EYE LINER, 即刻買黎試下.其實我自己用開個隻已經唔差, 不過女人都係想比較,
而且MAYBELLINE支MASTER LINER 平好多, 只係$5X, 對比我用開個支平成2/3, 梗係試下啦.
而且, 我都覺得去唔同場合, 條眼線都應該係要有D唔同, 雖然其實我已經有好幾款唔錯嘅眼線.
佢呢支係叫CREAM PENCIL, 即係柔身狀態, 好順滑同好易上色, 輕輕力已經畫到, 眼皮完全唔使受力, 顏色比較深同濃色.
我買支左啡色, 出黎已經好似深灰, 支筆係自動旋轉, 使用時會比較方便, 由於佢係防水, 防暈染, 固此好快乾, 如果想要有BLEND鬆佢嘅效果就做唔到喇.
我用左1日, 得確冇化到, 而且好濃色.
如果想淡妝, 輕輕一筆已經夠, 唔需要補筆或加粗, 如果化全妝, 或要先用另一隻鬆身LINER打底, 上眼影, BLEND鬆左個BASE先, 最後加一筆MASTER LINER, 對眼應該會好SHAPR, 但係又唔會係LIQUID EYELINER咁實色.
另外, 我會重點推介俾眼油多嘅女仔, 佢應該可以幫到你地, 而且價錢平, 值得一試.
以後我跳舞都唔洗再就住對眼, 怕D眼線會化~~
上圖最低個隻就係MAYBELLINE MASTER LINER – CREAMY PENCIL


text:
最近係公司日日都係做消防員救火, 雖知要有效地救火, 先要有清晰既頭腦先得. 人人減壓既方式都唔同, 我就會選擇聽歌, (係公司我真係會聽足一日iPod). 正因為我鍾意聽既曲式都幾廣泛, 所以一個月剩係買CD既錢都唔小野:( 今個月我想推介幾隻新CD比大家, 有興趣既可以問我借 (雖然全部係HMV都有得買)
絢香 BEST ALBUM 2006 – 2009
絢香係日本好紅, 佢一出道第一首歌"I Believe”我已經迷上佢既歌聲, 佢好有POWER既聲音, 同埋好多曲都係佢自己作, 所以唱得特別有感情. 最近佢結婚, 又宣報有病, 所以要暫休, 唱片公司所以就狂搵錢出CD, 呢隻BEST ALBUM好似有D掠水, 不過大家未聽過佢既歌就買得過, 仲有得抽獎, 抽中咗可以係日本睇佢最後MTV UNPLUGGED CONCERT.
坂本 龍一, Out of Noise
坂本 龍一 唔需要多介紹, 日本國寶級既音樂教授, OSCAR呀GRAMMY都獲獎, 即正令日本人打出外國. 我細細個我二哥已經封佢做偶像, 日聽夜聽, 佢既電子音樂真係行前人幾步. 今次呢隻2xCD, 唔使$100, 抵到冇人有, 有我最喜歡既"末代皇帝" 同 “ Merry Christmas Mr. Lawrence” 既PIANO VERSION, 仲有新曲用鋼琴融合管絃樂,以及種種來自北極圈大自然當地聲音為主,好令人感動! 推介!
Chris Botti In Boston
美國「People」雜誌「全球五十大美男子」Chris Botti 做卓頭, 呢D野我就真係冇興趣. 我鍾意Chris Botti既原因好簡單, 因為聽佢既CD唔會悶, 有時聽SAX, 好似KENNY G, 因為太RELAX, 所以會訓著. 佢既好處係利用佢既SAX同不同曲式如Jazz, Orchestra, Pop , Bossa Nova, Acoustic等既融合. 今次呢隻LIVE仲有好多大明星支持演出, 仲有DVD送, $119, 真係唔錯! 當中有我係結婚片段用既主題曲"Le Continental”, 對我好有意思ga!
Laura Fygi ~ Songs from Movies & Musicals
聽Jazz人人都會識Dianna Krall, 不過我就會選Laura Fygi, 因為佢低沉既聲音, 令我更加鍾意佢, 聽講荷蘭人同佢個名以她為名的一種新品種鬱金香, 真係好浪漫:) 今次呢隻新CD係唱一D大家耳熟能詳既曲目, 全部都係一D經典既電影同MUSICALS既歌. 大家如果係初初學聽JAZZ, 又唔想聽D未聽過既咁悶, 不妨試下呢隻!
我仲有好多好CD推介, 下次再講! (屋企已經冇位放CD 😦


text:
#ParentLicenses1913
話說今日去睇戲,諗住平日加上朝早唔多人,點知有件事影響咗我睇戲嘅興緻
睇睇下戲,聽見有人企起身大叫:「唔好再將隻鞋擺我頭度啦!我講咗兩次啦!你唔教你個仔㗎啦?」個男人應該係坐喺我前三排
老實說我聽唔到有人道歉或者有教細路嘅聲,可能好細聲而我聽唔到啦
跟住個男人坐返低,有職員攞住電筒過嚟巡,見人坐返低就行返開咗
再隔咗一陣,我聽到有啲物件跌落地嘅聲,個男人又大叫:「有冇家教呀你哋,講咁多次都唔聽嘅!呀哥仔你哋唔理㗎?呢個女人個仔成日擺對鞋喺我頭度」個男人隨即叫嗰個職員過嚟
個職員疑想息事寧人,著個男人先坐低,然後行去請嗰對母子調位
今次我終於聽到有把女人聲
女人:「點解將我調呀?!你唔叫佢調?」跟住重話:「佢扔咗我仔對鞋落地下呀!」
猶見職員兩難,唯有打電話俾人,就有另一個職員好快嚟咗,同時個電影畫面都暫停咗,院內開咗部分嘅燈,睇晒佢哋個樣
職員們同個男人講咗兩句之後,個男人就離開咗,我唔清楚係咪賠償佢定講咩啦
然後,後來嚟嘅嗰個識員(可能係經理?)同個女人講:「戲院唔可以除鞋㗎,請確保你個仔兩隻腳都著返鞋,唔好再放上櫈上面,如果唔係就請你哋離開,已經影響到其他人了」
個女人唔知係咪知衰定點,就指責個仔:「叫咗你唔好嚟戲院睇戲啦,死都要嚟,喺屋企睇Netflix咪算囉,麻煩到死!」
後來,經理(?)同其他客人道歉話會播返15分鐘前嘅畫面,當時無其他人反對或有意見,唯獨係個個眼睥睥望住個女人
其實睇戲都好睇彩數,遇著啲人無品,踢櫈,大聲討論劇情等等的話,真係會令人好炆
讀者投稿@唔好將隻鞋放係我個頭度


text:
講起現今球壇頂級中堅,英超球迷可能會諗起雲迪克,魯迪加等幾位球員.雲迪克嚟講,佢身型高大,速度唔會快得去邊,但因為企位同閱讀球賽能力,你要正面爆佢亦都唔係咁容易.喺game入面,佢嘅速度係78,可以話係不過不失.
魯迪加俾人印象應該都唔慢,不過佢竟然只得75速度,仲慢過雲迪克!難怪魯迪加本人喺Twitter都出個post話「有冇搞錯呀,我喺比賽中錄得35.8 km/h 速度,但得喺FIFA 22入面竟然得75速度,我要做啲咩先上到90呀?跑到50 km/h呀?」咁咪成架車咁快?
不過最搞笑嘅係,達到38歲高齡嘅前皇馬中堅比比,竟然快過晒上述兩位當打球員,真係不得了.當然,比比的確係老而彌堅,但有玩家發現佢竟然比FIFA 21時,加多咗14點速度,你估返老還童咩!所以,打機嘅嘢真係勿認真,難怪盧卡古都話FIFA根本係專登製造話題,等啲球員出嚟嘈,變相幫佢賣廣告.
言歸正傳,咁今集最快嘅中堅係邊個呢?
佢就係效力德甲禾夫斯堡嘅拿確斯(Maxence Lacroix).呢位年僅21歲嘅法國籍中堅,2020年先由索察加盟禾夫斯堡,馬上成為禾夫斯堡嘅主力中堅之一,到現時為止暫時仲未被法國大國腳徵召,而佢嘅身高亦都有190,遊戲整體數值係79.喺遊戲入面,呢個身高加上咁變態嘅速度,而且年紀輕,相信唔少玩家會留意佢,如果你唔識佢嘅話,不妨入game睇下佢!
參考資料:Sportbible


text:
剪接
剪接係電視節目,電影等影片嘅後期製作階段,將已經拍攝好嘅視像,聲音等進行編輯,加入效果等.早期係將菲林剪開,再用特殊嘅膠紙駁埋,操作唔容易而且唔夠準確,剪錯咗就冇得返轉頭.今日係先將影片轉做電腦格式,再用電腦軟件進行剪接.
簡介[編輯]
影片拍攝完成之後,已經錄製好嘅畫面同聲音除咗有所需要嘅片段之外,亦有好多NG嘅畫面同聲音,導演亦可能要求演員喺同一個場景拍攝幾個唔同位置嘅鏡頭,而且錄製片段嘅次序未必同原本規劃嘅順序一樣.因此,剪接嘅重要任務就係要剪輯出真正需要嘅畫面同聲音,並將佢哋按照劇本加以排序[1].
效果[編輯]
影片嘅內容未必可以全部都能夠喺現場拍攝完成,部分節目可能會加入一啲效果嚟強調劇情,例如用慢動作.有時需要加入特效嚟協助劇情嘅表達.另外,剪接之中一段段排序好嘅影片,亦必須喺呢個階段加以銜接.銜接嘅時候除咗單純嘅將片段嘅頭尾相接之外,亦需要依據節目嘅需求加入轉場效果.喺影片剪輯完成之後,最後要為節目加入片頭,片尾同字幕.
聲音編輯[編輯]
影片通常唔用攝影機錄嗰條聲,而用收音師另外錄嗰條聲,或者另外配音,亦可能需要添加旁白,剪接嘅時候亦需要剪輯聲軌.除咗現場收音之外,若果現場收音效果唔係幾好,亦可以重新配音喺剪接嗰陣修補返聲音嘅問題.除此之外,影片亦經常會加入背景音樂或音效嚟輔助劇情氣氛嘅傳達.


text:
「百日」
以前我哋細個慶祝小朋友滿月,但係而家大家都改為慶祝同搞百日宴.因為好多人覺得初生嬰兒啱啱出世一個月就帶佢出街有啲危險,同時媽媽啱啱坐完月身體都仲未完全復原.所以大家都選擇擺百日宴就係因為咁嘅原因比較多,當然仲有好多人都會按照傳統擺滿月酒.時間過得真係好鬼快,個仔咁就出咗世三個幾月.而見到佢日日都開開心心對住我哋笑,真係外面發生乜嘢事都唔再重要!
「慶祝」
今晚係阿仔嘅百日宴,我哋選擇咗簡簡單單咁淨係同自己屋企人食一餐飯.而今日最開心嘅就係爺爺最終可以出院,趕得切一齊同曾孫慶祝!之前身體唔係咁好,一直係醫院.當然好擔心佢,同時亦唔知佢出唔出到院同我哋一齊慶祝.當然如果最後唔得都無辦法,佢嘅健康係最緊要.不過最後佢好叻,趕得切,因為好難得可以四代同堂一齊影張相,一齊食飯.希望阿仔同爺爺健健康康,快快樂樂!
「誇張」
依家啲人搞百日宴真係可以好誇張,好似搞到自己結婚咁誇張.有時係度諗係唔係又係一場大龍鳳?其實最緊要係乜?未就係一家人開開心心食餐飯囉!當然我老婆又再一次出手,整咗個佈景板,淘咗啲氣球同件衫俾個仔,當然唔少得生日蛋糕啦.因為到最後係我哋啲大人先知道發生緊乜嘢事,話就係小朋友嘅大日子,但係到最後最開心嘅咪又係我哋啲大人囉!一個三個月大嘅人仔點會知道同記得嚟啲嘢呢!


text:
經濟唔好, 聽講今年讀Master既人會比往年多好多, IT人唔同會計, 建築, 冇mug尊業資格. 好幾年前好流行考呢個MCSE, 點知最後因為監察得唔好, 成個大陸都係出貓, brian dump, 同埋年年都出新cert, 搞到唔值錢. 考咗等於冇考.
近年個個都講保安Security, 多得政府成日唔見USB, 唔係大家都唔知MUG野叫電腦保安, 以前既IT Manager / PM 通常都冇意識, 最緊要就係快D上咗個Project. 而家D野係晒Internet, 成日諗住有個firewall就好似萬能叔叔, focus晒係D硬件度. 大家最冇留意既係軟件安全, 其實Forrester都已經好多Report講大部分既攻擊都係針對軟件 (因為硬件投放錢比較多, 漏洞較難attack), 反而software奶野就勁 common, 特別係政府outsource既, 大vendor又好細vendor都好, 全部都好趕deadline質素好難保證, 最緊要係冇人知有冇事, 出咗街比人搞先知就太遲.
所以小弟隨咗考保安界既CISSP外, 最近都攞咗張CSSLP, 都係(ISC)2頒發. 全名係 Certified Secure Software Lifecycle Professional, 針對Software Lifecycle會時產生既保安問題. 張Cert全新既, 成為香港第一個既certified, 當然有責任宣傳軟件安全啦 (Ha, 好似賣廣告咁), 大家如果同行既有時間就要留意下, 如果唔係新聞見, 到時就又製造就業機會, 發死人財就唔好啦!


text:
早前因為史丹福大學冇同廣東話老師續約,引起該校師生憂慮廣東話課程存續嘅憂慮,繼而發起聯署請願;喺超過3,000人聯署請願下,史丹福校方回應訴求,承諾會喺下學年開辦兩個廣東話課程.
據校園傳媒《史丹福日報》報道,聯署發起人指,史丹福大學冇直接回應長期開辦廣東話課程嘅要求,開設廣東話全職導師,以及以廣東話滿足學校語文學習要求嘅訴求.佢哋會繼續爭取令到廣東話課程得以長久延續落去.
本身史丹福大學係以疫情下預算緊絀為由,喺12月唔再同廣東話班講師張錫莉博士續約.張錫莉博士喺史丹福已經教咗廣東話超過廿一年,亦都唔會接受校方計時薪請佢返來開班嘅做法.
超過1,540名史丹福師生及校友簽咗聯署,亦都有大概1,500名校外人員包括亞洲研究學者同亞裔機構工作員,反映呢個課程對於個人,學術同專業皆有影響.
屢獲殊榮嘅作家Celeste Ng喺作家話,喺當今中國政府喺到打壓廣東話,推行普通話嘅形勢下,史丹福大學嘅決定係「恥辱」(Shame).
聯署發起人耶魯大學公共衛生助理教授Jamie Tam,中文博士四年級生同人類學博士一年級生Jocelyn Lee就話,當佢哋聽到下年或者唔開廣東話課程個消息,佢哋都既震驚,又傷心.
Jamie Tam助理教授讚張錫莉老師同個課程好正,佢本科生嗰時讀咗「影響一生」,因為呢門課令佢同祖母傳統都可以保持連結.佢話:「呢個唔係普通一堂課.我哋一齊去唐人街,博物館,呢一班猶如一個社區,所以我有消息先牽起咁大嘅情感.」
佢話缺乏歷史文化意識,就會好似史丹福大學咁嘅教育機構睇低廣東話.「社會其實有個更大嘅問題,就係唔當廣東話係一種語言同傳統.啲人以為中國人都係一模一樣,以為我哋會講同一隻話.」
人文科學院發言人張禮頓(Joy Leighton)表示,雖然語文中心唔一定每季都會開班,但意識到廣東話班都有一定需求,所以諗住提供現有四個廣東話課程嘅其中兩個.之前語文中心主任伊莉莎白(Elizabeth Bernhardt-Kami)就喺一封電郵同張錫莉博士講,唔理學生幾大需求,都係睇預算狀況去決定語文中心提供到幾多課程.


text:
(圖片來源:金融科技博覽展)
大家有冇去參加2019年11月29號,喺世貿中心舉辦嘅「金融科技展」?
其實集比亦以唔一樣嘅形式去參加呢個展覽哦!
如果你有注意到中華郵政參展人員頸上掛嘅得意識別證,唔好懷疑,嗰個就係集比同中華郵政嘅合作商品.
覺得識別證好普通?
咁你就大錯特錯啦,佢就一啲都唔普通!
今次集比小編要介紹大家嘅係結合叉電,證件套仲有掛繩於一身嘅三合一叉電線,同時揭開中華郵政合作嘅精彩故事,而家就嚟睇下啦!
目錄
「希望百工百業都可以輕鬆方便咁用」
金融科今次為咗參展準備嘅宣傳禮品,喺品項選擇其實都大有意義!
配合「感應式VISA卡」嘅科技方案同宣傳標語──「智慧消費更便利」,郵局揀咗多功能訂造叉電線,為嘅就係希望大家可以唔伯受限手提電話嘅廠牌規格,更方便,更輕鬆嘅叉電.
但其實三合一叉電線種類繁多,當初喺決定品項嘅時候,中華郵政覺得普通嘅叉電線太短,加上想要有更多功能可以搭配使用,於是乎叉電線卡套組就出世啦!
品項唔變,只係改變種類,將叉電線嘅使用範圍再擴大,同卡套結合,變成證件套嘅形式!
叉電線喺設計上加入信鴿元素,數量好多,每一隻嘅衣著打扮都唔太一樣,象徵住唔同職業,百工百業,亦說明郵局想將VISA科技推廣到社會每個角落嘅目標.
負責呢次合作嘅J業務話,呢個禮品除咗宣傳用以外,其實同時亦係員工禮物.
郵局嘅內勤員工本身就有要用證件套嘅需求,所以叉電線結合證件套嘅禮物組其實相當實用,唔單止可以放工作識別證,平常都可以放八達通.
無論係VISA金融科技,定係叉電線,兩者嘅思考角度同目標都係一樣──希望百工百業都可以輕鬆方便咁用.
「就算係同色號,都會有兩種顏色!」
就算同樣都係綠色,但喺唔同質料上就會有唔一樣嘅顏色.
業務J表示,宣傳禮品嘅顏色調整可以話係今次合作案中最麻煩嘅一點!
皮卡套同叉電線上嘅綠色睇落去要統一,但色號如果都用一樣嘅話,印刷呈現出嚟嘅顏色反而係唔同嘅綠.
因應唔同質料嘅特性,最後集比決定分開調色,以肉眼多方面確認,將色號作為輔助,仔細咁將兩邊嘅顏色一個個調整到同對方最接近,先唔會突兀,前前後後用咗唔少心力同時間,最終呈現郵局認可嘅綠色.
「最好嘅回饋就係直接用!」
問起今次合作開心嘅地方係邊?
J業務笑住話係當佢行入郵局嗰陣,見到郵局嘅人真係掛住集比製作嘅證件套,親眼見到,更加直接感受到禮品被做出嚟後真正使用嘅感動.
同郵局印喺嘅叉電線上面嘅唔同小信鴿,由集比製作嘅禮品,今日亦喺呢個社會嘅某個角落同大家共存!
你都有想製作嘅員工禮物?
冇idea?唔知道做咩先好?呢啲都唔係問題,歡迎嚟集比諮詢.
集比一定會幫到你.